দশা - ডাঃ চৈয়দা চেমিন ইছলাম - সাহিত্য ডট অৰ্গ\n: চুমি অ … মোৰ দেখোন দুদিন মানৰ পৰা বুকুখন কিবা ধৰফৰাই আছে অ…! অলপতে বৰ ভাগৰ লাগে মোৰ৷ অথনি বৰানী আহিছিলে যে তেওঁ কৈছে তেওঁৰ বায়েক জনীৰো বোলে ঢুকোৱাৰ আগেয়ে এনেকুৱাই হৈছিল৷\n: এহ্, বৰানীয়ে কথা কিছুমান এনেই কৈ ফুৰে৷ নিজে ঘৰৰ কুটা এডালো ইফাল-সিফাল নকৰে বোলে৷ মানুহৰ ঘৰে ঘৰে ঘূৰি কথা চোবাবলৈ তাকেই নকৈ নো আৰু কি কব? ভয় খুৱাই থৈ গল আৰু আপোনাকো৷\n: তোমাক নো কোনে কলে – বৰানীয়ে ঘৰৰ কাম নকৰে বুলি? তাইৰো, বেচেৰীৰ অলপ কাম কৰিলেই বৰ ভাগৰ লগা হৈছে হেনো৷ ভয়তহে কাম কৰা কমাই দিয়া বুলি কলে তেওঁ মোক৷ পুতেক-বোৱাৰীয়েকে তেওঁৰ কথাত কাণ দিবলৈ সময়েই নাপায় হেনো আজি কালি৷\n: হেৰি, শুনিছানে? অথনি বৰানী আহি মাক কিবা কিবি লগাই থৈ গল নহয়…! মায়েও বৰানী যোৱাৰ পিছতেই বৰানীৰ পুতেক-বোৱাৰীয়েকৰ দোহাই দি আমাকো ভালকৈ দিলে এচাট …!\nঅ … মায়ে দেখোন তেওঁৰ বুকুখন কিবা ধৰফৰাই থাকে বুলি কলে৷ অৱশ্যে, বৰানীয়ে বা আকৌ কি ভয় খুৱাই থৈ গৈছে মাক -?\n: ৰ’বাচোন, তুমি কেৱল বৰানীৰে দোষ দেখি থাকা৷ সঁচাকৈয়োতো হব পাৰে তেনেকুৱা৷ এটা কাম কৰিবা – তুমিয়ে নহ’লে এবাৰ মাক চিকিৎসকৰ ওচৰলৈ লৈ যাবা৷\n: নাই, নাই৷ নোৱাৰোঁ দেই মই মাক চোঁচৰাই টানি ফুৰিব৷ কেটেৰেক্ট পৰা চকু দুটাৰে যিহে – কেনেবাকৈ উজুটি খাই পৰিব লাগিলে হৈছে আৰু মোৰ ….!\n: হয়তো দিয়া … অসুবিধা হব তোমাৰ৷ এইবাৰ বন্ধত কৰি দিম দিয়া মাৰ চকুৰ অপাৰেচনটো৷\n: কিহৰ বন্ধ হে তোমাৰ? কিমান আৰু পিছুৱাই থাকিবা তুমি? মই হে গম পাই আছোঁ – চকু দুটাৰ বাহানা কৰি কুটা এগচো সহায় কৰি নিদিয়ে আজি কালি …..!\n: পোনা, মোৰ দেখোন গাটো বৰ এটা ভাল লাগি নথকাই হল আজি কালি৷ কি বা হল?\n: চকু দুটাত যে চানি পৰিছে – সেই কাৰণে চাগৈ, মা৷ হব দিয়া – বন্ধত নহ’লে অপাৰেচনটো কৰিয়ে দিম তোমাৰ৷\n: হেৰা, মাক দেখোন এই কেইদিনমানৰ পৰা বেছ স্ফূৰ্তিত থকা যেন লাগিছে, কথাটো কি হে? নে চকুৰ অপাৰেচন কৰাই দিম বুলি কৈছিলোঁ যে মই, সেই কাৰণে চাগৈ!\n: নহয় …!\nবন্ধত যে আমি বিদেশ ফুৰিব গলো সেই কেইদিনতে বৰানীৰ লগত বহুত ফুৰিছে বোলে মায়ে৷ বৰ স্ফূৰ্তিতো আছিল বোলে দুয়ো৷ অইন বাৰৰ নিচিনাকৈ এইবাৰ মোৰ মাক পাত্তাই নিদিলে বোলে তোমাৰ মায়ে৷ মোৰ মা লগত যাবলৈ খোজোঁতেও নিনিলে হেনো লগত – আপুনি জীয়ৰীৰ ঘৰ ৰখিবলৈ আৰু মোৰ ওপৰত চোৰাংচোৱা গিৰি কৰিবলৈ অহা নাই জানো? গতিকে আপোনাৰ কাম আপুনি কৰি থাককচোন৷ – বুলি ভেঙুচালি হে কৰিছে বোলে মাক৷\nমাটো এনেকুৱা স্বভাৱৰ মানুহ নাছিল …!\n: হুমম্ …!\nময়ো আচৰিত হৈছোঁ৷ বেলেগে কোৱা হলে বিশ্বাসেই নকৰিলোঁ হেতেন চাগৈ ….!\n: চুমি …. হো, এইখন লোৱা …!\n: কিহৰ কাগজ এইখন? কিনোঁ মা? কি কৰিম?\n: “উপহাৰ“ – তোমালৈ বুলি মোৰ শেষ উপহাৰ, এয়া৷ ইয়াৰ পিছত আৰু মোৰ তোমাক দিবলৈ একোৱেই নাথাকিব৷\nযিমান আদৰ-সাদৰকৈ বোৱাৰী কৰি আনিছিলোঁ তোমাক, মোৰ বিয়াৰে সাঁচি ৰখা স্ত্ৰী ধন খিনিও ভাঙি তোমাৰ বিয়াৰ গহনা কিনিবলৈ উলিয়াই দিছিলোঁ – আনকি মোৰ ছোৱালীৰ আৰু ডাঙৰ বোৱাৰীকো দিয়া নাছিলোঁ মই৷ অৱশ্যে এৱোঁ জীয়াই আছিল তেতিয়া৷\nবৰানী আৰু মই মিলি দুয়োৰে নামত থকা খেতিৰ মাটিবোৰ বিক্ৰী কৰি দিলোঁ৷ পইচা বোৰৰ আধা ভাগ ৰাখি বাকী আধা মহিলা সংস্থা এটাৰ নামত জমা কৰিছোঁ৷ তেতিয়াৰ পৰা সিহঁতে আমাৰ সকলো দায়িত্ব লৈছে৷ আমাক চিকিৎসাও কৰাই আছে সিহঁতে৷ মোৰ অলপ হাৰ্টৰ প্ৰব্লেম পাইছে৷ অহা মাহত বাহিৰলৈ লৈ যাব৷ পাৰিলে অহা মাহতে একেলগে চকু অপাৰেচনো কৰাব৷ কাগজ-পাতি সকলো ঠিক হৈ গৈছে আমাৰ৷ তোমালোকে একো চিন্তা কৰিব নালাগে আৰু মোৰ৷ ৰখা মানুহৰো চিন্তা নাই, আজিৰ পৰা তাতেই থকাকৈ যাম গৈ আমি দুয়ো৷ সকলো থাকিলেও বৰানীৰ সৈতে ইজনীয়ে সিজনীৰ ৰখীয়া হ’ম আমি৷\n: তেন্তে, পেকেটটোত এইখন মোক কি দিছে আপুনি?\n: অ… সেইখন ….!\nসেইখন এখন ফিক্সড্ ডিপজিট …!\nমাটি বিক্ৰী কৰি পোৱা টকাৰ আধা টকা মই লগত ৰাখিছিলোঁ নহয় – তাৰেই আধা তোমাক দিলোঁ৷\nযিটো হে যুগ পৰিছে, লৰা-ছোৱালীৰ ওপৰত কি ভৰসা…? যিটো দেখিলো, পোনাইৰটো জমা-জমি একোৱেই নাই৷ ইহঁতক দামী স্কুলত পঢ়াওঁতে, বিদেশ ফুৰোঁতেই শেষ হয় তাৰ টকা৷\nপিছত যদি তোমাৰো মোৰ নিচিনাই দশা হয়, অন্ততঃ …..!\n← অনুৰাগ তোমাৰ বাবে – মনালিছা পাঠক নেওগ\nভয় – ৰিতুপৰ্ণ ডেকা →\nজীৱনৰ গোপন ৰং (মৌচুমী দাস)


মোৰ অনুভৱ: পাচপৰ্ট এপ্লিকেচন -- অসম আৰু কেৰেলা\n২০১০ চন৷ ইঞ্জিনিয়াৰিং পাচ কৰাৰ পাচত চাকৰিত সোমাবলৈ লোৱাৰ লগে লগে কোম্পানীয়ে পাচপৰ্ট বিচাৰিলে৷ তেতিয়ালৈকে পাচপৰ্টৰ কথা ইমানকৈ ভবা নাছিলোঁ৷ বিশেষকৈ পাচপৰ্ট আবেদন কৰোতে হোৱা মানুহৰ দুখ-কষ্টৰ কথা শুনিয়ে আমনি লাগিছিল৷ লগৰ কেইবাটাৰো দেখিছিলোঁ পাছপৰ্ট লৈ কি অৱস্থা৷ সেয়েহে ভাবিছিলোঁ যেতিয়ালৈকে দৰকাৰ নহয় তেতিয়ালৈকে মই এই আহুকালবিলাকৰ কাষ নাচাপোঁ৷\nকিন্তু কোম্পানীয়ে বিচাৰিলে যেতিয়া উপায় নাইকিয়া হ’ল৷ এপ্লাই কৰিলো পাছপৰ্টৰ বাবে৷\nএমাহ-দুমাহ হৈ গ’ল৷ পুলিচ ভেৰিফিকেচনৰ একো খা-খবৰ নাই৷ পাছত দেউতাই চিনাকি মানুহ এজনক সুধি গম পালে মোৰ ফাইলটো স্থানীয় থানালৈ পঠিওৱা হৈ গ’ল৷ কিন্তু পুলিচৰ পিনৰ পৰা একো খা-খবৰেই নাই৷ সেয়েহে বন্ধত ঘৰলৈ যাওঁতে নিজেই যাম বুলি ঠিক কৰিলোঁ পুলিচ থানালৈ৷\nডিচেম্বৰৰ শীতকো আওকাণ কৰি এদিন পুৱাই পুৱাই থানালৈ গ’লো ৷ থানালৈ অহা উদ্দেশ্যৰ কথা কবলৈহে পালো এজন পুলিচে সুধিলে “ বিদেশলৈ যোৱা নেকি ???” যেন পাচপৰ্ট মানুহে বিদেশলৈ যাবলৈহে বনায়৷ ( কথাটো অৱশ্য ইমান মিছাও নহয়)৷\nঅলপ সময়ৰ পাছত ভাৰপ্ৰাপ্ত বিষয়াজন আহিল৷ অলপ সময় মোৰ ফাইলটো লিৰিকি বিদিকি চাই কুটিল হাঁহি এটা মাৰি মোলৈ ক’লে –\n“পাছে ভাইটি চাকৰি কৰিবা, বিদেশলৈ যাবা পইচা ঘটিবা ৷ এই কামটো কৰি দিয়াৰ বাবে আমাকো কিবা এটা কিন্তু দিব লাগিব”\nআজিলৈকে কাকো ঘোচ দি পোৱা নাই৷ আৰু এনেকুৱা পৰিস্থিতিৰো আগতে সন্মুখীন হোৱা নাই৷ সেয়েহে মই একো কি কম কি নকম একো বুজিব নোৱাৰিলোঁ৷ একো নকৈ তেওঁলৈ মই হেবাংটোৰ নিচিনাকৈ চাই থাকিলোঁ৷\nপুলিচ বিষয়াজনে মোৰ মনৰ অৱস্থাটোৰ কথা গম পালে হ’বলা৷ তেও নিজেই কলে – কামটো কৰি দিম বাৰু৷ তুমি দেউতাক পঠিয়াই দিবা৷ এতিয়া যোৱা৷\nএনেই এইবিলাক কথা-কান্ড ভাল নালাগে, তেওঁৰ কথা শুনি মই ভালেই পালো৷ ঘৰলৈ গুচি আহিলো৷ দুই তিনিদিনৰ পাছত চুটি শেষ হোৱাত কৰ্মস্থলীলৈ ঘূৰি আহিলো৷\nদুই তিনি মাহ মান একো খা-খবৰ নাই৷ এদিন হঠাৎ পাছপৰ্ট এপ্লিকেচনৰ ষ্টেটাছ পঢ়ি দেখিলো – পুলিচ ৰিপোৰ্ট আহিল – কিন্তু ৰিপোৰ্ট ADVERSE আছিল৷ মই ঘৰৰ বাহিৰত থকাৰ প্ৰমাণ দিয়া নাছিলোঁ৷ পাছপোৰ্ট অফিছে গুৱাহাটীত মোক আকৌ প্ৰমাণ দাঙি ধৰিবলৈ ক’লে৷ কিন্তু সেইসময়ত মই বাংগালোৰত থকা বাবে যাব নোৱাৰিলোঁ আৰু সেইবাৰলৈ পাচপৰ্টৰ আশা বাদ দিলো৷ দুই তিনি মাহ মানৰ পাছত দেখিলো মই ভবাৰ দৰেই মোৰ আবেদন প্ৰক্ৰিয়াটো বন্ধ কৰি দিয়া হৈছে৷ তাৰমানে পাছপোৰ্ট পাবলৈ আকৌ নতুনকৈ এপ্লাই কৰিব লাগিব৷\nযি কি নহওক, লাইনত থিয় হৈ থাকি এপ্লাই কৰা, পুলিচ ভেৰিফিকেচনৰ ঝামেলা আৰু ক’ত কি এইবিলাক দেখি সিদ্ধান্ত কৰিলো দৰকাৰ হ’লেহে পাচপোৰ্টৰ কাৰণে আকৌ আবেদন কৰিম৷\nইতিমধ্যে তিনি বছৰ পাৰ হৈ গল৷ পাছপোৰ্ট আবেদন প্ৰক্ৰিয়াটো টেক্নলজিৰ পৰশ পৰি আগতকৈ বহুত সহজ হৈ পৰিল৷ ইন্টাৰনেটৰ জৰিয়তে ঘৰৰ পৰাই বহি বহি আবেদন কৰিব পৰা হ’ল৷ সেয়েহে যোৱা অক্টোবৰ মাহত কেৰেলাত কোজিকোড়’ৰ পৰা পাছপোৰ্টৰ কাৰণে অনলাইন এপ্লাই কৰিলো৷\nনিজৰ সুবিধামতে এপইন্টমেন্টো ল’লো আৰু সেইমতে ৩ অক্টোবৰ তাৰিখে পাছপৰ্টৰ অফিচলৈ তথ্য-পাতি ভেৰিফিকেচনৰ কাৰণে গলো৷ তাত দেখিবলৈ পালো কেনে সুন্দৰ ভাবে পৰিচালনা কৰা হৈছে গোটেই প্ৰক্ৰিয়াটো৷ সকলো কাম সময়মতে একো জঞ্জাল নলগাকে নিয়াৰিকৈ কৰা হৈছে৷ কোনো আবেদন কৰ্তাই লাইনত থিয় হ’ব লগীয়া হোৱা নাই৷ এজেন্টৰ লগত দৰ-দাম কৰিবলগীয়া হোৱা নাই৷ অফিচৰ বিষয়াসকলো যথেষ্ট শৃংখলাবদ্ধ৷ দেখি ভাল লাগিল টেক্নল’জিয়ে যে কেনেকৈ পৰিৱৰ্ত্তন আনিছে আমাৰ জীৱনলৈ৷ তথাপিতো বাৰু আমি কিয় পৰিৱৰ্ত্তনৰ প্ৰতিৰোধ কৰো৷ যি কি নহওক আগতে নিদিষ্ট কৰি দিয়া সময় অনুসৰিয়েই মোক ভেৰিফিকেচনৰ কাৰণে মাতিলে আৰু সকলো কাম সময়মতে ৩০-৪৫ মিনিটৰ ভিতৰত হৈ গ’ল৷\nএতিয়া মোৰ আৰু পাছপোৰ্টৰ মাজত আছে মাথো পুলিচ ভেৰিফিকেচন৷ ভয় লাগিল এইবাৰো কিজানি আগৰ বাৰৰ দৰে হয়৷ পুলিচে নছোৱাব নেকি আকৌ এইবাৰো৷ পাচে সেই ভয়ে মোৰ মনত খোপনি পুতিবলৈ সময় পোৱাৰ আগতেই ৭ দিনৰ পাছতেই এদিন মোক স্থানীয় পুলিচ থানাৰপৰা পুলিচ ভেৰিফিকেচনৰ কাৰণে মাতি পঠিয়ালে৷ সময় দিয়া মতেই পাছদিনা মই স্থানীয় পুলিচ থানালৈ গলো৷ তেখেতসকলে মোৰ প্ৰমাণ-পত্ৰ সমূহ চালে আৰু এটা চহী লৈ মোক পঠিয়াই দিলে৷ পইচা-পাতিৰ কথা একোৱেই নকলে৷ মাত্ৰ ৫-১০ মিনিট সময়ৰ কাম৷\nএতিয়া আৰু ভয় নাই৷ পুলিচ ভেৰিফিকেচনো হৈ গ’ল আৰু ইন্টাৰনেটত পাছপোৰ্ট পৰ্টেলত সময়ে সময়ে দেখা পালো মোৰ পাছপোৰ্ট এপ্লিকেচনৰ অগ্ৰগতি৷ অক্টোবৰ মাহৰ ১৯ তাৰিখে পাছপোৰ্ট আহি মোৰ হাতত পৰিলহি৷ আবেদন কৰাৰপৰা সময় ল’লে মাথো ১৮ দিন৷ ইমান কম সময়তে পাছপোৰ্ট পালো আৰু আটাইতকৈ ডাঙৰ কথা নিজৰ জেপৰপৰা অতিৰিক্ত এটকাও খৰচ কৰিব লগীয়া নহ’ল৷\nকিন্তু জমনি কথাটো হ’ল যোৱা সপ্তাহত আমাৰ অসমৰ ঘৰলৈ স্থানীয় পুলিচ থানাৰ পৰা ফ’ন আহিছিল৷ পুলিচ ভেৰিফিকেচনৰ কাৰণে মোক তেওঁলোকে হেনো মাতিছে৷ পাছপোৰ্ট আহি মোৰ হাততো পৰিলহি আৰু অসম পুলিচৰ ভেৰিফিকেচন সম্পূৰ্ণ হোৱা নাই ?? মন কৰিব মই তৎকাল শাখাত পাছপোৰ্টৰ কাৰণে এপ্লাই কৰা নাছিলোঁ সাধাৰণ শাখাতহে কৰিছিলোঁ৷ সাধাৰণ ভাবে আবেদন কৰিলে পুলিচ ভেৰিফিকেচন সম্পূৰ্ণ হোৱাৰ পাছতহে পাছপোৰ্ট দিয়া হয়৷ অসম পুলিচৰ এনে কাণ্ড দেখি আচৰিত লাগিল৷\nএয়া যি কি নহওক, কেৰেলা কিয় দেশৰ one of the most advanced state আৰু আমাৰ অসম one among the least developed state সেই কথা বুজিবলৈ বেচি সময় নালাগিল মোৰ৷৷\nPosted by manash dutta at 7:03 PM


Xerolimus in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Xerolimus ar byavahar, ppali, parshwakriya, upkaar, kriya-pratikriya aaru satarkatabani\nXerolimus ৰ মূল্য আৰু পেকৰ চাইজ - Xerolimus Price and Pack Size in Assamese - Xerolimus ar mulya aaru pakor size\nXerolimus की जानकारी\nXerolimus ৰ লাভ আৰু ব্যৱহাৰসমূহ- Xerolimus Benefits & Uses in Assamese- Xerolimus ar laabh aaru byavaharsamuh\nXerolimus ৰ পালি আৰু সেয়া কেনেদৰে ল'ব- Xerolimus Dosage & How to Take in Assamese - Xerolimus ar paali aaru xeya kenedore lobo\nXerolimus ৰ পাৰ্শ্চক্ৰিয়াসমূহ- Xerolimus Side Effects in Assamese- Xerolimus ar parshwakriyasamuh\nXerolimus সংক্ৰান্ত সতৰ্কতাবাণীসমূহ- Xerolimus Related Warnings in Assamese- Xerolimus xonkranta xatarkatabanisamuh\nঅইন দৰৱৰ সৈতে Xerolimusৰ গুৰুতৰ ক্ৰিয়া-প্ৰতিক্ৰিয়া- Severe Interaction of Xerolimus with Other Drugs in Assamese- Oinor xoite Xerolimus ar gurutor kriya-pratikriya\nXerolimus মতভেদসমূহ- Xerolimus Contraindications in Assamese- Xerolimus nishedhsamuh\nXerolimus ৰ বিষয়ে সততে সোধা প্ৰশ্নসমূহ- Frequently asked Questions about Xerolimus in Assamese- Xerolimus ar bikhoye satate xodha prashnasamuh\nখাদ্য আৰু মদৰ সৈতে Xerolimus ক্ৰিয়া-প্ৰতিক্ৰিয়া- Xerolimus Interactions with Food and Alcohol in Assamese- khadya aaru modor xoite Xerolimus kriya-pratikriya\nXerolimus ৰ লাভ আৰু ব্যৱহাৰসমূহ - Xerolimus Benefits & Uses in Assamese - Xerolimus ar laabh aaru byavaharsamuh\nXerolimus তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nXerolimus ৰ পালি আৰু সেয়া কেনেদৰে ল'ব - Xerolimus Dosage & How to Take in Assamese - Xerolimus ar paali aaru xeya kenedore lobo\nXerolimus-ৰ উপাদানসমূহ - Xerolimus Active Ingredients in Assamese - Xerolimus-ar upadaansamuh\nXerolimus ৰ পাৰ্শ্চক্ৰিয়াসমূহ - Xerolimus Side Effects in Assamese - Xerolimus ar parshwakriyasamuh\nগৱেষণাৰ ভিত্তিত, Xerolimus ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nXerolimus সংক্ৰান্ত সতৰ্কতাবাণীসমূহ - Xerolimus Related Warnings in Assamese - Xerolimus xonkranta xatarkatabanisamuh\nXerolimus-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nXerolimusৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Xerolimus ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nXerolimus-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Xerolimus ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Xerolimus গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Xerolimus কি প্ৰভাৱ দেখা গৈছে?\nXerolimus গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Xerolimus কি প্ৰভাৱ দেখা গৈছে?\nXerolimusৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Xerolimus ৰ কি প্ৰভাৱ দেখা গৈছে?\nআপোনাৰ হৃদয় ত Xerolimusৰ সুতীব্ৰ পাৰ্শ্ব-প্ৰতিক্ৰিয়া হব পাৰে। চিকিতসকে নোকোবাকৈ গ্ৰহণ নকৰিব।\nঅইন দৰৱৰ সৈতে Xerolimusৰ গুৰুতৰ ক্ৰিয়া-প্ৰতিক্ৰিয়া - Severe Interaction of Xerolimus with Other Drugs in Assamese - Oinor xoite Xerolimus ar gurutor kriya-pratikriya\nXerolimus তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nXerolimus মতভেদসমূহ - Xerolimus Contraindications in Assamese - Xerolimus nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Xerolimus লোৱা অনুচিত যাতে -\nXerolimus ৰ বিষয়ে সততে সোধা প্ৰশ্নসমূহ - Frequently asked Questions about Xerolimus in Assamese - Xerolimus ar bikhoye satate xodha prashnasamuh\nএই Xerolimus-এ অভ্য়াস বা নিচাৰ সৃষ্টি কৰে নেকি?\nনহয়, আপনি Xerolimusৰ প্ৰতি আসক্ত নহয়।\nহয়, Xerolimus লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, আপুনি ডাক্তৰৰ পৰামৰ্শৰ পিছতহ Xerolimus লোৱাটো নিৰাপদ।\nমানসিক ৰোগৰ চিকিত্সাৰ বাবে Xerolimus লৈ কোনো লাভ নাই।\nখাদ্য আৰু মদৰ সৈতে Xerolimus ক্ৰিয়া-প্ৰতিক্ৰিয়া - Xerolimus Interactions with Food and Alcohol in Assamese - khadya aaru modor xoite Xerolimus kriya-pratikriya\nখাদ্য আৰু Xerolimusৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Xerolimus আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Xerolimusৰ মাজৰ প্ৰতিক্ৰিয়া\nXerolimusৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nXerolimus ৰ অনুকল্প - Substitutes for Xerolimus in Assamese\nআপুনি বা আপোনাৰ পৰিয়ালৰ কোনোবাই Xerolimus লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Xerolimus ব্যৱহাৰ কৰিছিল নেকি?\nআপুনি কিমান পৰিমাণে Xerolimus সেৱন কৰিছিল?\nআপুনি Xerolimus ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Xerolimus সেৱন কৰে?


ৰাজস্থানৰ ডাক্তৰ এজনে '৪৪ ক’ভিড১৯' নামেৰে ক’ৰনা ভাইৰাছৰ এক ভেকচিন উলিয়াইছে নেকি? - Factcrescendo Assamese\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগত ভুগি সমগ্ৰ বিশ্বতে এতিয়ালৈকে প্ৰায় তিনি লাখ ৯৭ হেজাৰতকৈ অধিক মানুহৰ মৃত্যু হৈছে আৰু প্রায় ৬৮ লাখ মানুহ আক্রান্ত হৈছে । বিশ্বৰ আন দেশৰ লগতে ভাৰতত এতিয়ালৈকে ২ লাখ ৫০ হেজাৰতকৈ অধিক ৰোগী চিনাক্ত হৈছে আৰু ৭ হাজাৰতকৈ অধিক লোকৰ মৃত্যু হৈছে । অসমতো দুহেজাৰতকৈ অধিক ৰোগী ইতিমধ্যে চিনাক্ত হৈছে আৰু ইয়াৰে পাঁচজনৰ মৃত্যু হৈছে ।\nএনে সময়তে ক’ৰনা ভাইৰাছ সম্বন্ধীয় বিভিন্ন ফটো/ভিডিঅ’/পোষ্ট ছচিয়েল মিডিয়াৰ জৰিয়তে ভাইৰেল হৈ পৰিছে । ইয়াৰে বহুতো ভুৱা বুলি জানিব পৰা গৈছে । বিভিন্ন নিউজ পৰ্টেলতও কিছু ভুৱা বা আংশিকভাৱে ভুৱা বাতৰি প্ৰকাশ হোৱা দেখা গৈছে ।\nনিউজ ১০০ নামৰ অসমৰ এক নিউজ পৰ্টেলৰ ফেচবুক পে’জত ৭ জুন, ২০২০ তাৰিখে এটা ফেচবুক পোষ্টত, “বজাৰত উপলব্ধ হ’ব ক’ৰ’ণা ভেকচিন । ডেৰমাহৰ অন্তত ভাৰতীয় চিকিৎসকে প্ৰস্তুত কৰি উলিওৱাৰ দাবী ক’ৰ’ণা ভেকচিন । মাত্ৰ ৭ দিনত সুস্থ হৈ উঠিব ক’ৰ’ণা আক্ৰান্ত ৰোগী” বুলি শিৰোনামা দি এক ভিডিঅ’ বাতৰি আপলোড কৰা হৈছে । উক্ত ফেচবুক পোষ্টটো ৩৯ হাজাৰ বাৰ শ্বেয়াৰ হৈছে আৰু ১০ লাখতকৈ অধিকবাৰ দৰ্শন কৰা হৈছে ।\nআমি লক্ষ্য কৰিলোঁ যে উক্ত ভাইৰেল পোষ্টটোৰ কমেণ্টছ চেক্সনত বিভিন্নজনে এই বাতৰি ভুৱা বা ভুল বুলি দাবী কৰিছে । গতিকে আমি ইয়াৰ সত্যতা জানিবলৈ চেষ্টা কৰিলোঁ । এই বাতৰি কিমান দূৰ সঁচা, জানোঁ আহক ।\nআমি প্ৰথমে কিছুমান সাধাৰণ কীৱৰ্ডছ ব্যৱহাৰ কৰি গুগল চাৰ্ছ কৰিলোঁ আৰু নিউজ ২৪ অনলাইন নামেৰে এক নিউজ ৱেবচাইটত এই বিষয়ে প্ৰকাশিত এক বাতৰি দেখা পালোঁ । উক্ত বাতৰিটোত কোৱা হৈছে যে অজয় যাদৱ নামেৰে ৰাজস্থানৰ এজন হোমিয়পেথিক ডাক্তৰে ক’ৰনা ভাইৰাছ ৰোগৰ দৰৱ বিচাৰি উলিয়াইছে আৰু এই দৰৱ খালে ৰোগী সাত দিনৰ ভিতৰত সুস্থ হৈ উঠে বুলি দাবী কৰিছে । ভাইৰেল হোৱা বাতৰিটোত কিন্ত ডাক্তৰজনে ক’ৰনা ভাইৰাছৰ ভেকচিন আবিষ্কাৰ কৰিছে বুলি প্ৰকাশ পাইছে । যিহেতু ভেকচিন আৰু দৰবৰ মাজত পাৰ্থক্য আছে, ভাইৰেল বাতৰিটোৰ সেই অংশ আমি ভুল বা ভুৱা বুলি ধৰিছোঁ ।\nইয়াৰ উপৰিও যদি আমি নিউজ ২৪ অনলাইন’ৰ বাতৰিটোৰ সৈতে তুলনা নকৰোঁ আৰু ভাইৰেল বাতৰিটো স্বাধীন হিচাবে চাওঁ, তথাপি ‘এটা ভেকচিন ব্যৱহাৰৰ ফলত ৰোগী ৭ দিনৰ ভিতৰত সুস্থ হৈ পৰা’ কথাটোৰ কোনো যুক্তি বিচাৰি নাপাওঁ যিহেতু ভেকচিন ৰোগ প্ৰতিৰোধৰ বাবেহে ব্যৱহাৰ কৰা হয় আৰু ৰোগৰ সংক্ৰমণ হোৱাৰ পাছত ‘ভেকচিন’ নহয় ‘দৰৱ’ ব্যৱহাৰ কৰা হয় ।\nইয়াৰ পাছতেই আমি লক্ষ্য কৰিলোঁ যে ভাইৰেল বাতৰিটোত উল্লেখ আছে যে ভেকচিন বিধৰ নাম ’44 Covid19′ ৰখা হৈছে কিন্তু আমি ‘নিউজ ২৪ অনলাইন’ৰ বাতৰিটোত দেখিলোঁ যে তেওঁ আচলতে 44 (৪৪) জন ক’ৰনা ৰোগী ইতিমধ্যে তেওঁৰ দৰৱ গ্ৰহণ কৰি সুস্থ হৈ উঠিছে বুলিহে দাবী কৰিছে । ইয়াৰ বাদে 44 (৪৪) সংখ্যাটো সমগ্ৰ বাতৰিটোত ক’তো উল্লেখ নাই । গতিকে ভাইৰেল বাতৰিটোত উল্লেখ থকা এই তথ্যটোও ভুৱা বা মিছা বুলি ধৰিছোঁ ।\nইয়াৰ উপৰিও ভাইৰেল ভিডিঅ’ বাতৰিটোত এই নতুন ভেকচিনৰ বিষয়ে বাতৰি কৰিবলৈ যাওঁতে ‘বিচিজি ভেকচিন’ৰ ছবি দেখোৱা হৈছে আৰু যিহেতু সেইয়া উদাহৰণৰ বাবে দিয়া হৈছে বুলি উল্লেখ নাই, ছবিবোৰে এক ভুল বাৰ্তা কঢ়িয়াইছে । আমি সেইবাবে উক্ত পোষ্টটোৰ কমেণ্টছ চেক্সনত সেইয়া যে বিচিজি ভেকচিন হয় আৰু দাবী কৰাৰ দৰে ক’ৰনা ভাইৰাছৰ নতুন ভেকচিনৰ ছবি নহয়, সেই সম্পৰ্কে বিভিন্ন পোষ্ট দেখিবলৈ পাইছো । উল্লেখযোগ্য যে বিচিজি ভেকচিন আচলতে মূলতে টিবি বা যক্ষ্মা ৰোগৰ বিৰুদ্ধে ব্যৱহাৰ কৰা হয় ।\nউক্ত ভাইৰেল ফেচবুক পোষ্টটো আংশিকভাৱে ভুৱা বা মিছা হয় যিহেতু পোষ্টটোত বা ভিডিঅ’ বাতৰিটোত কেইবাটাও ভুৱা বা ভুল তথ্য আছে । উক্ত বাতৰিটোৱে জনসাধাৰণক বিপথে পৰিচালিত কৰিব পাৰে ।\nTitle:ৰাজস্থানৰ ডাক্তৰ এজনে ‘৪৪ ক’ভিড১৯’ নামেৰে ক’ৰনা ভাইৰাছৰ এক ভেকচিন উলিয়াইছে নেকি?\nTagged Coronavirus VaccineCOVID 19\nJanuary 30, 2020 March 23, 2020 Manjori Borkotoky


KCC Loan: কৃষকে ক’লে প্ৰতিশ্ৰুতিৰ পৰা আঁতৰি গৈছে কেন্দ্ৰীয় চৰকাৰ\nThursday, 13 January 2022 02:21 PM\nKCC Loan for farmer\nসন্মুখত দেশৰ পাচঁখনকৈ গুৰুত্বপূৰ্ণ ৰাজ্যৰ নিৰ্বাচন । নিৰ্বচনৰ প্ৰাকমুহুৰ্তত কৃষকসকলৰ অসন্তুষ্টি লাহে লাহে যেন পৰিলক্ষিত হৈছে । ৰাজ্য চৰকাৰে কিছু কিছু ক্ষেত্ৰত নিজৰ প্ৰতিশ্ৰুতি পালন কৰা যেন লাগিলেওঁ কিন্তু যদি কেন্দ্ৰীয় চৰকাৰে ইয়াৰ প্ৰতিশ্ৰুতিবোৰ ৰক্ষা কৰা যেন লেহেমীয়া হোৱা দেখিবলৈ পোৱা গৈছে ।\nমধ্য প্ৰদেশ, ৰাজস্থান আৰু হাৰিয়ানা চৰকাৰে তেওঁলোকৰ স্তৰত প্ৰকৃত কৃষকসকলক সুতমুক্ত কৃষি ঋণ (Farm Loan) প্ৰদান কৰা আৰম্ভ কৰিছে, যাতে কৃষকসকলৰ ওপৰত ঋণৰ বোজা হ্ৰাস হয় । প্ৰায়ে দেখা যায় যে খেতিয়কসকলক খেতি কৰাৰ পৰা শস্য চপোৱালৈকে বৃহৎ পৰিমাণৰ ধনৰ প্ৰয়োজন । এনে পৰিস্থিতিত, ৰাজ্য চৰকাৰ আৰু কেন্দ্ৰীয় চৰকাৰৰ প্ৰতিটো সৰু সহায় তেওঁলোকৰ বাবে গুৰুত্বপূৰ্ণ । কিন্তু কেন্দ্ৰীয় চৰকাৰে এতিয়ালৈকে নিজৰ প্ৰতিশ্ৰুতি পূৰণ কৰা নাই।\nকৃষকসকলৰ অসন্তুষ্টিৰ মাজতে অনুষ্ঠিত হ'বলগীয়া পাঁচখন ৰাজ্যৰ নিৰ্বাচনৰ সময়তো সাধাৰণ বাজেট উপস্থাপন কৰা হ'ব । কৃষকসকলে আশা কৰে যে চৰকাৰে এইবাৰ দাতাসকলক আকৰ্ষিত কৰিবলৈ এই অংশীদাৰী ত্বৰান্বিত কৰিব পাৰে । কৃষকসকলে ইতিমধ্যে এই বিষয়ে তেওঁলোকৰ মত বিৰোধ প্ৰকাশ কৰিছে । এইবাৰ কৃষি ঋণৰ লক্ষ্যও ১৬.৫ লাখ কোটি টকাৰ পৰা ১৮ টকা বা ২০ লাখ কোটি টকালৈ বৃদ্ধি কৰা হ'ব পাৰে । কেন্দ্ৰীয় চৰকাৰে ইতিমধ্যে কিষাণ ক্ৰেডিট কাৰ্ড (KCC) বনোৱাৰ মাচুল শূন্য কৰিছে।\nবিজেপিৰ প্ৰতিশ্ৰুতি কি আছিল?\nবিজেপিয়ে ২০১৯ ৰ লোকসভা নিৰ্বাচনৰ সময়ত প্ৰস্তুত কৰা প্ৰস্তাৱ পত্ৰত কেচিচিক সূত অবিহনে ১ লাখ টকালৈকে ঋণ দিয়াৰ প্ৰতিশ্ৰুতি দিছিল । চৰকাৰে কৈছিল যে চৰকাৰে ১ ৰ পৰা ৫ বছৰৰ বাবে শূন্য শতাংশ সূতত ১ লাখ টকালৈকে ঋণ প্ৰদান কৰিব । তেতিয়াৰ পৰা কৃষকসকলে এই প্ৰতিশ্ৰুতি পূৰণ হোৱালৈ অপেক্ষা কৰি আছে । কৃষকসকলৰ স্বাৰ্থৰ প্ৰতি লক্ষ্য ৰাখি চৰকাৰে কেচিচিত কেইবাটাও পৰিৱৰ্তন কৰিছিল । কৃষিঋণ দিয়াৰ লক্ষ্য প্ৰতি বছৰে বৃদ্ধি কৰা হৈছিল, কিন্তু সূতমুক্ত ঋণ দিয়া হোৱা নাছিল ।\nসুতমুক্ত ঋণৰ সৈতে সলনি হ'ব কৃষকৰ জীৱন\nRastriya Kisan Progressive Association (RKPA) ৰ সভাপতি বিনোদ আনন্দে কয় যে চৰকাৰে বেংক (Bank)ত লেনদেনৰ বাবে ভাল ঋণ থকা কৃষকসকলক সুতবিনামূলীয়া ঋণ দিয়া উচিত যত মূলধন সময়মতে ঘূৰাই দিয়াৰ ব্যৱস্থা থাকিব লাগে । এইটোও চাব লাগে যে ইয়াক সেই ধনেৰে খেতি কৰা হৈছে নেকি । এনে কৰাৰ দ্বাৰা, কৃষকসকলে খেতিৰ বাবে ধন ল'বলৈ ধনদাতাৰ ওচৰলৈ যাব নালাগে । বৰ্তমান কিষাণ ক্ৰেডিট কাৰ্ডৰ ঋণ ৪ শতাংশ হাৰত ঋণ লাভ কৰে যত কৃষকসকলে এটা ডাঙৰ ঋণৰ সমস্যাৰ সন্মুখীন হৈছে । সুতমুক্ত ঋণে কৃষকসকলৰ জীৱন সহজ কৰি তুলিব ।\nকেচিচি ঋণত নতুন পৰিৱৰ্তন\nকিষাণ ক্ৰেডিট কাৰ্ডত (KCC) চৰকাৰে বৰ্তমান কৃষিৰ বাবে ৩ লাখ টকা ধাৰ দিয়ে । ইয়াৰ বাবে ৰাজহ ৰেকৰ্ডৰ গেৰাণ্টি দিব লাগে । কিন্তু যদি এজন কৃষকে ১.৬০ লাখ টকালৈকে ঋণ লয়, তেন্তে তেওঁৰ পৰা কোনো গেৰাণ্টি লোৱা নহয় । আগতে ১ লাখ টকালৈকে ঋণ গেৰাণ্টি অবিহনে উপলব্ধ আছিল । কৃষকসকলে কয় যে সীমাটো ২ লাখ টকালৈকে কৰি দিব লাগে । এতিয়া কেচিচিৰ অধীনত পশুপালন আৰু মীন পালনৰ বাবে ২ লাখ টকালৈকে ঋণ প্ৰাপ্ত কৰিব পাৰে । কৃষকসকলে বিচাৰে যে ইয়াৰ সীমাও বৃদ্ধি কৰিব লাগে ।\nকৃষকসকলৰ ওপৰত ঋণ কিমান?\nৰাষ্ট্ৰীয় কৃষি আৰু গ্ৰামোন্নয়ন বেংক নাবাৰ্ডৰ মতে ৩১মাৰ্চ, ২০২১ তাৰিখলৈকে মুঠ বকেয়া কৃষি ঋণ হৈছে ১৬,৮০,৩৬৬.৭৭ কোটি টকা । আনহাতে ২০১৯ চনত প্ৰতিজন কৃষকৰ গড় ঋণ ৭৪,১২১ টকা । কৃষকসকলৰ ওপৰত ঋণৰ বোজা বাঢ়ি আহিছে । ২০১৩ চনত প্ৰতিজন কৃষকৰ গড় ৪৭,০০০ টকা আছিল । কৃষি ঋণৰ ওপৰত এই বাজেটত চৰকাৰে কি পদক্ষেপ গ্ৰহণ কৰে য়েয়াহে লক্ষণীয় হব ।\nলগতে পঢ়কঃ ৭ লাখ কৃষকে উভতাই দিব লাগিব PM Kisan আচঁনিৰ ধন\nKcc loan Farmer


মই আৰু মোৰ পৃথিৱী: এটা ই-প্ৰকল্পৰ জন্মকাহিনী\nএটা ই-প্ৰকল্পৰ জন্মকাহিনী\n২০০৯ চনৰ ডিচেম্বৰ মাহৰ কোনোবা এটা সন্ধিয়া। গুগল টকৰ যোগেদি এজন অনা অসমীয়া বন্ধুৰ সৈতে কথা পাতি আছিলো, কথা প্ৰসংগত ওলাল অসমৰ কথা, অসমৰ বিভিন্ন তথ্য পাতি সমূহ ইন্টাৰনেটত উপলব্ধতাৰ কথা। মোক সি কৈ আছিল মোৰ হাতত ইমানবোৰ সংগ্ৰহ আছে, তেন্তে মই এটা অসম সংক্ৰান্তীয় ব্লগ এটাকে নোখোলো কিয়? কথাটো ময়ো ভাবি চালো ব্লগ এটা নিশ্চয় খুলিব পাৰি। কিন্তু মুৰত খেলাই আছিল অইন এটা কথা হে। এটা ৱেবচাইট আৰম্ভ কৰাৰ কথা, অসম সংক্ৰান্তীয়। কাৰণ সেই সময়ত ইন্টাৰনেটৰ জগতখনত অসম সংক্ৰান্তীয় তথ্যৰ অভাৱ ঘটিছিল বাৰুকৈয়ে। ভবামতে কাম, তেতিয়া ইউক্ৰেইনত থকা অন্তৰংগ বন্ধু আদিত্য, দিল্লীতে থকা শান্তনু দা, অচ্যুত দা, ভাৰ্গৱ দা, পংকজ, মুম্বাইৰ অংকুৰ দা, গুৱাহাটীৰ নিজৰা হাজৰিকা, শিৱসাগৰৰ অঞ্জলি সোণোৱাল, আমেৰিকাত থকা প্ৰসেনজিত দা, চেন্নাইৰ ইন্দুকল্প, দিল্লীত মোৰ ওচৰ চুবুৰীয়া বিমান, গুৱাহাটীৰ কেটজ (catz) গোটটোৰ ভাস্কৰ, শ্বমীম, বিতোপন, সুদীপ্ত, আই আই টি গুৱাহাটীৰ বুলজিৎ দা আৰু ব্ৰজেন আদিৰ লগত আৰম্ভ কৰিলো কথা বতৰা। এওঁলোকে যথেষ্ট আগ্ৰহৰে আগবাঢ়ি আহিল এই প্ৰকল্পত সেৱা আগবঢ়াবলৈ। এতিয়া বিপাঙত পৰিলো ৱেবচাইট টোৰ নামটো কি দিওঁ? আমাক এনেকুৱা এটা নাম লাগে যিটো প্ৰথমেই হ’ব লাগিব শুনিবলৈ মিঠা, তাৰ পাছতে সহজ আৰু সহজতে মনত ৰখা। শিৱসাগৰৰ পৰা অঞ্জলি সোণোৱালে সৰু সৰু শব্দ কিছুমানৰ ভাণ্ডাৰ এটা পঠাই দিলে। তাৰে পৰাই তুলি ল’লো এনাজৰী নামটো। সহজ, মিঠা আৰু অৰ্থপুৰ্ণ! তাৰ পাছতে বিমান লাগিল প্ৰগামিঙৰ কামত, কেটজ গ্ৰুপ লাগিল ডিজাইনিঙৰ কামত। প্ৰস্তুতিৰ কাম চলি থাকোতেই যোগ দিলে দিল্লীৰে অমৰজিৎ, গুৱাহাটীৰ লীনা, দীপাংকৰ আৰু শিৱসাগৰৰ কৃষ্টি কমলে। সকলো নিজৰ নিজৰ ক্ষেত্ৰত কাম কৰিবলৈ আগবাঢ়ি আহিল। আৰ্থিক ভাৱে কাৰো পৰা সহায় নোলোৱাকৈ নিজৰ পকেটৰ ধনেৰেই আৰম্ভ কৰিলো এনাজৰী ডট কমৰ প্ৰাৰম্ভিক কাম কাজ। যিহেতু প্ৰায়খিনি কাম আমাৰ এনাজৰী পৰিয়ালৰ সদস্য সকলে স্বেচ্চাই আৰম্ভ কৰিলে, সেইবাবে আৰ্থিক ভাৱে সিমান সমস্যাৰ সন্মুখীন নহ’লো। হাতত সময় বান্ধি ল’লো দুমাহ; দুমাহৰ ভিতৰত আমি এনাজৰী সাজু কৰি উলিয়াম। কথামতে কাম, দিন ৰাতি একাকাৰ কৰি লাগি গ’লো কামত। এতিয়াও মনত আছে এনাজৰী ওলোৱাৰ আগে আগে দিল্লীত বহি বিমান, পংকজ, অমৰজিতৰ সৈতে পুঁৱতি নিশালৈকে কৰা কামবোৰ, ৰাতি এঘাৰ বজাত শিৱসাগৰৰ অঞ্জলি সোনোৱালে পাকঘৰৰ বৈয়াম খুলি আমালৈ পঠাইছিল কোমল চাউলৰ ফটো, কাৰণ আমাৰ এটা শাখাত কোমল চাউলৰ টোকা এটা আছিল যাৰ বাবে আমাক প্ৰয়োজন হৈছিল ফটো এখনৰ । সেইবোৰ এতিয়া এক মিঠা স্মৃতি!। তাৰ পাছতে দিল্লীৰ পৰা আহি গুৱাহাটীত আৰম্ভ হৈছিল উন্মোচনী সভাৰ কাম কাজবোৰ। অৱশেষত ২০১০ চনৰ ১৩ মাৰ্চ তাৰিখে গুৱাহাটী প্ৰেচ ক্লাবত নিৰুপমা বৰগোঁহাই বাইদেউৱে মাউচত ক্লিক কৰি শুভ উদ্বোধন কৰিলে এনাজৰী ডট কমৰ। তাৰ পাছতে ইন্টাৰনেটৰ ৰাইজৰ প্ৰতিক্ৰিয়া আছিল চমকপ্ৰদ। কাহানিও আশা কৰা নাছিলো এনাজৰী ডট কমে ইমান সোনকালে সকলোকে মৰমেৰে বান্ধি পেলাব বুলি!\nএনাজৰী ডট কম আৰম্ভ হোৱাৰ কিছু মাহৰ পাছত নিজ নিজ ক্ষেত্ৰত সহায়ৰ হাত আগবঢ়াবলৈ আগবাঢ়ি আহিল গুৱাহাটীৰ অৰ্পন, অনুৰাগ (কাৰিকৰী), লণ্ডনৰ চেতন (কাৰিকৰী), তেজপুৰৰ অৰুণাভ (অনুবাদ), দিল্লীৰ শাক্য (অনুবাদ) ইটানগৰৰ বৰ্ণালী হাজৰিকা (ইউনিকোড), টাইৱানৰ মনোজ মন (ইউনিকোড), গুৱাহাটীৰ মঞ্জিল (ইউনিকোড), দিল্লীৰ পংকজ (অলংকৰণ), ৰিদিপ (ইউনিকোড) আৰু সুস্মিতা (ইউনিকোড) ।\nবিভিন্ন পৰামৰ্শ, শুভেচ্ছা, দাবী আদিৰে যেতিয়া পঢ়ুৱৈ সকলে এনাজৰী ডট কমলৈ বাৰ্তা পঠিয়াই তেতিয়াই প্ৰকল্পটো কিছু হ'লেও সফল হোৱা যেন অনুভৱ হয়। কেতিয়াবা এনাজৰী ডট কম কাৰিকৰী কাৰণত কিছুসময় বন্ধ কৰি ৰাখিলেও বাৰ্তা আহে এনাজৰী কিয় বন্ধ হৈ আছে? নি:সন্দেহে এইবোৰ পঢ়ুৱৈৰ প্ৰকল্পটোৰ প্ৰতি থকা মৰম চেনেহৰে উদাহৰণ। এটা কথা ভাবি এতিয়া ভাল লাগে যেতিয়া এনাজৰীত অসমৰ ইমানবোৰ তথ্য একেলগে পাই এজন অনা অসমীয়া লোকে অসম অহাৰ পৰিকল্পনা কৰে। (বাহিৰত থকা অসমীয়া বন্ধু এজনে জনাইছিল সেই কথা)।\nতিনিবছৰীয়া পৰিক্ৰমাটোত সফলতাৰ ঢৌৱেও চুই গ'ল এনাজৰী ডট কমক। প্ৰথম সাফল্য আহে ই নৰ্থ ইষ্ট বঁটাৰ যোগেদি, য'ত এনাজৰী ডট কমে লাভ কৰে ‘জুৰীৰ বিশেষ' বঁটা। আনহাতে তাৰ কিছুদিনৰ পাছতে আহে আন এক বৃহৎ সাফল্য, মন্থন ছাউথ এছিয়া আৰু এছিয়া পেচিফিক ২০১২ বঁটা এনাজৰী ডট কমৰ বাবে হৈ পৰে এক বৃহৎ সাফল্য।\nএনাজৰী ডট কম এতিয়া এখন পঞ্জীয়নভুক্ত অনুষ্ঠান । আমি নিজকে ইন্টাৰনেটৰ বিশ্বতে সীমিত কৰি ৰাখিব খোজা নাই। অসমীয়া কলা, সাহিত্য, সংস্কৃতি আদি বিভিন্ন ক্ষেত্ৰত বিভিন্ন প্ৰকল্প হাতত লোৱা হৈছে ইতিমধ্যেই। ৱেবচাইটযোগে বিভিন্ন প্ৰকল্পৰ কাম ইতিমধ্যেই চলি আছে। ‘লিপ্যন্তৰ প্ৰকল্পৰ অধীনত অনুবাদ কৰ্মদলৰ সহায়ত বিভিন্ন অসমীয়া লেখা মেলাৰ ইংৰাজীলৈ অনুবাদৰ কাম চলি আছে, ইউনিকোড উপন্যাস প্ৰকল্পৰ অধীনত ৰীতা চৌধুৰীৰ জনপ্ৰিয় উপন্যাস ’পপীয়া তৰাৰ সাধু' ৰ ইউনিকোড ৰূপান্তৰণ যোৱা এবছৰ ধৰি চলি আছে, দুষ্প্ৰাপ্য ফটো, অসমীয়া গল্প, কবিতাৰ আৰ্কাইভৰ কামো চলি আছে সমান্তৰালভাবে, হাজাৰোধিক পুৰণি অসমীয়া গীতৰ আৰ্কাইভ ইতিমধ্যে মুকলি কৰি দিয়া হৈছে (অৱশ্যে এই আৰ্কাইভটো সাময়িকভাবে কাৰিকৰী কাৰণত ৱেবচাইটৰ পৰা আঁতৰাই ৰখা হৈছে), ইতিমধ্যে মুকলি কৰা হৈছে হাজাৰোধিক অসমীয়া গ্ৰন্থ আৰু গীতৰ তথ্যৰ প্ৰথম তালিকা। আৰু বিভিন্ন কাম কাজ চলি আছে সমান গতিত। ইন্টাৰনেটৰ বাহিৰতো বিভিন্ন প্ৰকল্প ৰূপায়ন কৰিবলৈ এনাজৰী ডট কমে ইতিমধ্যে কঁকালত টঙালি বান্ধিছে। হয়তো পঢ়ুৱৈ শুভাকাংক্ষীৰ মৰম শুভেচ্ছা অবিহনে এনাজৰী ডট কমে ইমানবোৰ কাম কাজ এক সময়তে চলাই নিয়াটো সম্ভৱ নহ’লহেতেন।\nব্যক্তিগত ৱেবচাইট হিচাবে আৰম্ভ কৰিম বুলি ভবা এনাজৰী ডট কম এতিয়া এটা সামাজিক সংগঠন। এনাজৰী ডট কমৰ তিনি বছৰীয়া যাত্ৰাত সংগী হোৱা সকলো সদস্য, পঢ়ুৱৈ, শুভাকাংক্ষী সদৌটিলৈ এনাজৰী ডট কমৰ তৰফৰপৰা জনাইছো আন্তৰিক কৃতজ্ঞতা।\nহিমজ্যোতি তালুকদাৰ, প্ৰতিষ্ঠাপক, এনাজৰী ডট কম\nPosted by হিমজ্যোতি at 12:07 AM\nHimjyoti Da, Great to read your post.Our best wishes to yo & all team of enajori.com. Keep it up.\nJhon Sarma said...\ngreat work dada.....my best wishes to all of u(the team of enajori.com)KEEP GOIN dada\nA Gobin Topo said...\nDhanyabad hokolu enajori kormokorta hokololoi....


একাকী কথকতা - যামিনী গগৈ - সাহিত্য ডট অৰ্গ\nসকলো থাকিও নিঃসংগ তেওঁ। এই নিঃসংগতা বিৰাজ দুৱৰাৰ একান্ত আৰ্জিত। একাকিত্বকেই তেওঁ চিৰসংগী কৰি লৈছিল। বিৰাজ দুৱৰাই ঘৰৰ বহল বাৰাণ্ডাত বহি মনৰ চকুৰেই যেন চাই পঠিয়াইছে নিজৰ একাকী চৌপাশ!\nতেওঁৰ চৌকাষে এখন জীপাল গাওঁ। প্ৰাকৃতিক আৰু অপ্ৰাকৃতিক সম্ভাৰেৰে সম্পূৰ্ণ এখন সেউজীয়া গাওঁ। গাওঁখনত থাকিবলগীয়া সকলো আছে। আহাৰ-শাওণৰ সেউজ দলিচা, আঘোণৰ সোণোৱালী ধাননি, মাঘৰ উদং পথাৰত উদঙীয়া গৰুৰ হেম্বেলনি, ছাগলীৰ বেবনি, বাৰীয়ে বাৰীয়ে ফল-বন, তামোল, তামোলৰ গা-গছত জালুক-পাণ আৰু ঠোকবোৰত তামোলৰ লগতে সমানে উলমি কেৰ্কেটুৱাৰ সুখী পৰিয়াল, পুখুৰীত জীৰণীয়া দেশী-বিদেশী মাছ, পথাৰৰ মাজৰ বাঁহতলীয়া ডোংবোৰত যাযাবৰী বনৰীয়া মাছৰ ঋতুজনিত শিৱিৰ, ভঁৰালবোৰৰ মূধচত পাৰৰ ৰুণ, চোতালত ফেৰেকা খোজেৰে হাঁহৰ মিছিল। এইবোৰ গাওঁখনত এতিয়াও আছে।\nকিন্তু, জাৰৰ দিনৰ বাঁহৰ মূঢ়াৰ জুইৰ চাৰিওকাষে মানুহবোৰ আৰু জুইৰ উত্তাপত ৰঙাপৰা মুখবোৰ হেৰাই গ’ল। জহৰ দিনৰ পদূলি মূৰৰ গা শাঁত পেলোৱা বিচনীৰ বা আৰু সুখ-দুখৰ হা-হুমুনিয়াহবোৰ নাইকিয়া হৈ গ’ল।\nবাঁহ, বাঁহনি, বাঁহৰ মূঢ়া, পদূলিবোৰ আৰু মানুহবোৰ এতিয়াও আছে। কিন্তু সেই সময়বোৰ হেৰাই গ’ল।\nআৰু বহুত বস্তু এসময়ত আছিল, যিবোৰ এতিয়া প্ৰায় হেৰাই গ’ল…লাহে লাহে, সন্তৰ্পণে, কোনেও গম নোপোৱাকৈ। খিটিক-খিটিক তাঁতশালৰ শব্দবোৰ; আখলৰ জুইকুৰা জীয়াই তোলা ফু-চুঙাৰ শব্দ; ঢেঁকীশালৰ চুবুক-চুবুক শব্দৰ সৈতে ঘৰৰ জীয়াৰী-বোৱাৰীৰ হাঁহিৰ খলকনি; জেঠৰ জিলিৰ কৰ্কশ উদাস সংগীত; নৈপৰীয়া নিজানৰ পৰা ভাঁহি অহা গৰখীয়া বাঁহীৰ সকৰুণ বিননি.. যি চেলেকিথৈ যায় কলিজাৰ আলসুৱা চুকটো; গধূলি গো-ধূলিৰ লেটিলৈ খেলি থকা ল’ৰাটোক মাকে চিঞৰি মতা ৰিংটো; আঘোণৰ পথাৰত কুক্-ভা খেলা শিয়ালৰ ৰাওঁচি …এইবোৰৰ লগতে আৰু বহুত কিবাকিবিয়েই হেৰাই গ’ল।\nনতুনত্বৰ ভিতৰত মূৰৰ ওপৰত দুডলীয়া বিজুলী তাঁৰৰ কপালী পিন্ধি গাওঁখনৰ সেওঁতা হৈ বৈ গৈছে শিলগুটিহীন নিমজ পকী আলিটো। আলিটোৰ বুকুৱেদি সশব্দে গাওঁখনৰ সৌষ্ঠৱ ঘোষণা কৰি নিৰন্তৰ পাৰ হৈ গৈ আছে ভিন্ন মডেলৰ গাড়ীৰ সমদল। এসময়ৰ ঘৰতে আৱদ্ধ মানুহবোৰে দিছে বিশ্বমুখী দৌৰ। ৰ’বলৈ যেন কাৰোৱেই সময় নাই, চাবলৈ যেন কাৰো অৱকাশেই নাই। তথাপি গাওঁখনে থকা-নথকা এই সকলোবোৰৰ সৈতে সলনিৰ লগত খোজ মিলাই ৰং-ৰূপ সলাই হ’লেও গাওঁ এখনৰ স্বকীয়তা বজাই ৰাখি গাওঁহৈ থকাৰ কছৰৎ কৰি আছে। এই থকা-নথকা পোৱা নোপোৱাবোৰৰ হিচাপ কৰি গাওঁখনৰ মাজতে থকা গাঁৱৰ মধ্যমণি প্ৰকাণ্ড ঘৰখনৰ প্ৰকাণ্ড চোতালখন আগত লৈ বাৰাণ্ডাতে বহি আছে এসময়ৰ প্ৰবল প্ৰতাপী আৰু এই সময়ৰ অতিকৈ নিঃকিন আৰু একাকী মানুহজন- বিৰাজ দুৱৰা।\nবাৰাণ্ডাতে বহি ভাৱৰ সাগৰত কেলি কৰি থকা বিৰাজ দুৱৰাৰ ভৰিত সামান্য জলীয় গৰম বতাহ লগাত উচপ্ খাই উঠিল তেওঁ।\n: হেই, চেই…চেই!\nএজনী ঢেঁকুৰা কুকুৰ তেওঁৰ চিঞৰত চক্ খাই ভৰিৰ ওচৰৰ পৰা চোতালখন শুঁঙি শুঁঙি অলপ আঁতৰি গ’ল। বিৰাজ দুৱৰাৰ অজানিতেই হুমুনিয়াহ এটা সৰি পৰিল। আগতে, এসময়ত মানুহেৰে পৰিবেষ্টিত প্ৰতাপশালী মানুহজনৰ সন্মুখলৈ মানুহ আহিবলৈকে ভয় কৰিছিল; এসময়ত মানুহৰ সান্নিধ্যত তেওঁ অতিষ্ঠ হৈছিল। আৰু এতিয়া! নিজৰ খেয়াল-খুছিৰে মানুহবোৰৰ পৰা যে আঁতৰ হ’লেই, বাটৰ ঢেঁকুৰা কুকুৰেও তেওঁক ভয় নকৰা হ’ল।\nএয়া তেওঁৰ সন্মুখত ফোপাই-ফোপাই বহি আছে খেদা খোৱা কুকুৰজনী। তাইৰ চেহেৰা দেখিয়েই তেওঁ গম পাইছে, পোৱাতি কুকুৰ।\nআকৌ এটা হুমুনিয়াহ সৰিল তেওঁৰ বুকুৰ গভীৰৰ পৰা। কুকুৰজনী তাৰ মানে তেওঁতকৈও সুখী। তাইৰ পোৱালিকেইটাৰ ওচৰত অন্ততঃ তাইৰ আদৰ আছে, প্ৰয়োজন আছে। কিন্তু বিৰাজ দুৱৰা এতিয়াৰ সাময়িক প্ৰেক্ষাপটত এক অপ্ৰয়োজনীয় চৰিত্ৰ- ঘৰতেই হওক বা সমাজতেই হওক। কিবা মনত পৰাৰ দৰে হঠাৎ কুকুৰজনী উঠি কুকুৰ লৰ দি গুচি গ’ল। হয়তো তাইৰ হেঁপাহৰ পোনাকেইটালৈ মনত পৰিল। এৰা! …হেঁপাহ– বিৰাজ দুৱৰাই চিন্তা কৰিলে তেওঁৰ কিহলৈ হেঁপাহ!\nনৈপৰীয়া নিজান ভাল পাই তেওঁ। শৈশৱ, কৈশোৰ আৰু যৌৱনৰ ভাল লগা মুহূৰ্ত কিছুমান জীপ লৈ আছে গাঁৱৰ কাষেৰে বৈ যোৱা সৰু নৈখনৰ পলসুৱা পাৰত। ডেকা কালটোৰ মাজৰ দায়িত্বশীল সময়বোৰৰ হেঁচাত বহু ভালপোৱা -নোপোৱা একাকাৰ হৈ পৰিল। এতিয়া আজৰি দিনবোৰত ভালপোৱাখিনি আকৌ এবাৰ চুই চাব খুজি তেওঁ বুজি পাইছে যে সেইবোৰ তেওঁ ঘূৰাই পাব নোৱাৰাকৈয়ে আঁতৰি গৈছে তেওঁৰ কাষৰ পৰা, যেন প্ৰচণ্ড অভিমান কৰি। যেনেকৈ এদিন তেওঁ নিজে আঁতৰি ফুৰিছিল সেই ভালপোৱাখিনিৰ পৰা….কাম, ব্যস্ততা আৰু অভাৱী সময়ৰ অজুহাতত!\nতেওঁৰ এই নিস্পৃহতাৰ আচিলা লৈয়ে এদিন কোনো আগজাননী নিদিয়াকৈ তেওঁৰ জীৱনৰ পৰা জীয়া বতাহজাকো ধোঁৱা আৰু ছাই হৈ পঞ্চভূতত মিলি গৈছিল। আৰু সেইদিনটোৰ পাচৰ পৰাই তেওঁ চাবলৈ লৈছিল তেওঁৰ চৌপাশ! হিচাপ কৰিবলৈ লৈছিল, তেওঁৰ জীৱনৰ পৰা কিমান কি ইতিমধ্যে হেৰাই গৈছে! আচলতে তেওঁৰ ভালপোৱাখিনি এডাল মিহি এঁৱাসূতাই ধৰি ৰাখিছিল বৰ সন্তৰ্পণে। আৰু সেই মিহি এঁৱাসূতাডাল আছিল ইতিমধ্যে ছাই হৈ মাটিত মিলি যোৱা তেওঁৰ অৰ্ধাংগিনী তৰু। বিৰাজ দুৱৰাই বেয়াপোৱাখিনি এখন হাতেৰে আঁৰ কৰি আনখন হাতেৰে তেওঁৰ ভালপোৱাখিনি যোগাই আহিছিল সদায়। আনকি তেওঁৰ নিৰ্লিপ্ততাত তেওঁৰ পৰা আঁতৰি যোৱা ল’ৰা-ছোৱালী হালৰো যোগসূত্ৰ যে তৰুৱেই আছিল।\nএতিয়া তৰু হঠাৎ নাইকিয়া হৈ যোৱাত যেন ভাললগাখিনিৰ সৈতে সেই যোগসূত্ৰও হেৰাই গ’ল আৰু ইমান দিনে তৰুৱে তেওঁৰ পৰা আঁৰ-বেৰ দি থোৱা বেয়ালগাখিনি পৰ্বত প্ৰমাণহৈ তেওঁৰ আগত ধৰা দিলে।\nএসময়ত নিজৰ জীৱনৰ পৰা একাকী আৰু একান্ত নিজৰ সময় অলপ আঁজুৰি আনোতে আনোতে এতিয়া বিৰাজ বৰুৱাৰ চৌপাশে কেৱল মাথোঁ একাকিত্ব।\nবিৰাজ দুৱৰাই এবাৰ তেওঁৰ চৌপাশ আকৌ নিৰীক্ষণ কৰিলে। সকলো থাকিও তেওঁৰ কোনো নাই। ঘৰখনৰ চাৰিওফালে পো-বোৱাৰী-নাতি, তিনি-চাৰিটাকৈ কাম কৰা মানুহেৰে গিজগিজাই থকাৰ পাচতো বিৰাজ দুৱৰাৰ ওচৰত বহি কথা এষাৰ পতা মানুহৰ অভাৱ। পুতেক-বোৱাৰীয়েক ঘৰ-সংসাৰ চলোৱাত ব্যস্ত। এই সংসাৰখন যে বিৰাজ দুৱৰাৰেই সৃষ্টি অথচ ইয়াতো এতিয়া তেওঁৰ কোনো প্ৰয়োজন নাই। নাতিকেইটাইও তেওঁক কেতিয়াও কোনো কাৰণতে নিবিচাৰে। আচলতে দুৱৰাই নিজেই আঁৰি দিছিল এক দুৰ্লংঘ্য প্ৰাচীৰ। কিন্তু সিহঁতেই আইতাকৰ কোলাই-বোকোচাই ওলমি ফুৰা দেখি আহিছে দুৱৰাই। হঠৎ দুৱৰাৰ মৰি ছাই হোৱা নিজৰ মানুহজনীলৈ ভীষণ ঈৰ্ষা হ’ল। তেওঁৰ ঠাইত ৰৈ এবাৰ জীৱনৰ কোলাহল উপভোগ কৰিবলৈ মন গ’ল দুৱৰাৰ।\nকিন্তু সহজ জানো! এবাৰ একাকী কোঠালিত নিজকে তলাবন্ধ কৰাৰ পাচত জীৱনৰ কোলাহললৈ ওলাই যোৱা জানো ইমান সহজ! -বিৰাজ দুৱৰাই মনতে গুমৰি উঠা এই প্ৰশ্নৰ উত্তৰ বিচাৰি আকাশলৈ মূৰ তুলি চালে, যেন তেওঁৰ প্ৰিয়তমা তৰুকহে সুধিলে কথাষাৰ।\nনীলাকাশত এখনি বেঙুণৰঙী চিলা!\nদুৱৰাৰ মনটো চিলাখনৰ দৰেই নিজৰ ওচৰতে বাগি দি নাচি উঠিল। ঘপহকৈ চকীৰ পৰা উঠি তেওঁ ভিতৰ পালেগৈ। হাততে পোৱা খবৰকাগজখন আৰু কটাৰি এখন লৈ তেওঁ ওলাই আহিল। তাৰপাচত বাৰীলৈ গৈ হাতত বাঁহৰ লেকেচি আৰু বেল এটাও আনিলেগৈ।\nঅলপ আগত কুকুৰজনীয়ে শুঙি থৈ যোৱা পকাখনতে লেপেতা কাঢ়ি বহি ল’লে তেওঁ। বোৱাৰীয়েক ৰীমা আৰু কামকৰা মানুহবোৰ “হেই..হেই” কৈ দৌৰি আহিল।\nদুৱৰাই সিহঁতলৈ চাই হাঁহি ক’লে,\n: বহুত দিনৰ মূৰত মোৰ ভাল লগা কাম এটা কৰিবলৈ লৈছো। মোৰ ভাললগা ধৰণেই কৰিবলৈ দে’চোন।\nআপোনমনে জোখত বাঁহ চুঁচি থকা অকলশৰীয়া ককাকৰ ওচৰলৈ কৌতূহলেৰে নাতি দুটাও আগবাঢ়ি আহিল,\n: এইবোৰেৰে কি কৰিব ককা? -চুচুক-চামাককৈ এটাই সুধিলে।\n: চিলা এখন সাজিম! -দুৱৰাইও বৰ গৰ্বেৰে ক’লে।\n: চিলা? আকাশত উৰে যে! ….আমাৰখনো উৰিবনে?\n: উৰিব উৰিব। মই বনোৱা চিলা আজিলৈকে নুৰাকৈ থকা নাই। -আত্মসন্তুষ্টিৰে হাঁহি উঠিল তেওঁ।\nতাৰ পাচত চিলা বনোৱাত ককাকক দুই নাতিয়ে পূৰ্ণ সহযোগ কৰিলে। ৰীমাই আঁতৰৰ পৰাই সুখী হৈ চাই ৰ’ল।\nৰীমালৈ চাই দুৱৰাই চিঞৰিলে,\n: ৰীমা, মাৰাৰ তাঁতশালৰ ববিন এটা লৈ আঁহাচোন।\n-শহুৰ দেউতাকৰ এই পৰিৱৰ্তনত ৰীমাও আচৰিত হৈছিল। সদায় দূৰত্ব বজাই ৰখা মানুহজনে যে আজি তাইক জীয়েকক মতাদি মাতিছে! তায়ো উৎসাহেৰে ববিনৰ যোগাৰ দিলে।\nইতিমধ্যে সম্পূৰ্ণ হৈ উঠা চিলাখনলৈ চাই চাই সৰুটো ল’ৰা ককাকৰ ডিঙিত ওলমিছেগৈ। দুৱৰাৰো তেওঁৰ পত্নীৰ প্ৰতি ঈৰ্ষাটো যেন কমি আহিছে! তেওঁ পুনৰ আকাশলৈ মূৰ তুলি চালে। আবেলিৰ হেলনীয়া বেলিটোৰ ফালে কোলাহল কৰি আগবাঢ়িছে এজাক নীড়মুখী চৰাই।\nবিৰাজ দুৱৰাইও বুকুৰ ভিতৰত শুনিবলৈ পাইছে এক জীৱনমুখী কোলাহল।\n: ককা, এইখন কেতিয়া উৰিব?\n: কাইলৈ। আঠা শুকালেই উৰাব পাৰিবি।\n: আমি উৰাব নাজানো নহয় ককা। আপুনি নাথাকিলে কেনেকৈ উৰিব! আপুনি থাকিব লাগিব ককা। থাকিবনে আপুনি?\n-বিৰাজ দুৱৰাৰ ওঁঠৰ কোণেৰে হাঁহি এটা বাগৰি গ’ল,\nঘৰখনত যেন তেওঁৰ আদৰ এতিয়াও একেই আছে।\nএৰা! বহুত কিছু সলনি হ’লেও বহুত একে হৈয়ে আছে। আকাশখন একে হৈ আছে। চিলা এখনক জীৱন দিয়া বতাহচাটি একে হৈ আছে আৰু….আৰু মনত নিভৃতত দুৱৰাৰ চিলা সজা মনটোও একে হৈ আছে! ইয়াতকৈ আৰু কি লাগে জীৱনক!\nবহুত দিনৰ মূৰত একাকী বিৰাজ দুৱৰাক যেন জীৱনমুখী কোলাহল এখিনিয়ে বৰ মোহ লগাকৈ চুই গ’ল।\nতেওঁলৈ আশাৰে চাই ৰোৱা নাতিয়েকৰ মূৰৰ ওপৰত হাতখন থৈ বিৰাজ দুৱৰাই সন্মতিৰে মূৰ দুপিয়ালে। বিৰাজ দুৱৰাৰ মূৰৰ ওপৰৰ আকাশখনে তেতিয়া খবৰ কাগজৰ চিলা এখন বুকুত সাৱটিবলৈ অধীৰ আগ্ৰহেৰে বাট চাই আছিল।\n← মকৰা, যখিনী আৰু ৰাজকুমাৰীৰ সাধু – নিৰ্মালি সন্দিকৈ\nতোমালৈ মোৰ মনত পৰে… – কৰবী দত্ত →


Hypertension আৰু COVID-19.... – Guwahati Times\nHypertension আৰু COVID-19….\nকোভিড-১৯ য়ে বিভিন্ন লোকক বিভিন্ন ধৰণে প্ৰভাৱিত কৰিব পাৰে। বেছিভাগ সংক্ৰমিত ব্যক্তিৰ সাধাৰণ বেমাৰ দেখা দিয়ে যদিও আৰু চিকিৎসালয়ত নোযোৱাকৈয়ে সুস্থ হয়।\nএই বেমাৰৰ মুখ্য লক্ষণ সমূহ হল:\nএকেবাৰে সাধাৰণ লক্ষণসমূহ-\nগোন্ধ আৰু সোৱাদ নোপোৱা\nহাতৰ আৰু ভৰিৰ আঙুলিত ৰঙা ৰঙা গুটি বা শেঁতা পৰা\nকথা কোৱাত কষ্ট।\nসংক্ৰমিত ব্যক্তিয়ে যেতিয়া হাঁচি বা কাহে তেতিয়া দূষিত বায়ু কণিকা হিচাপত কোভিড-১৯ বিয়পে। বর্তমানলৈ এই ভাইৰাছৰ লগত যুঁজিব পৰাকৈ কোনো এনটি ভাইৰেল ঔষধ বা কোনো ধৰণৰ ভেকচিন উপলব্ধ হোৱা নাই, সেইকাৰণে সংক্ৰমিত লোকৰ আৰু ভাইৰাছৰ পৰা অসংক্ৰমিত লোক সকলক বচাই ৰাখিবলৈ সাৰ্বজনীন স্বাস্থ্য উপায় আৰু বিভিন্ন ৰণনীতি সমূহ অৱলম্বন কৰা হৈছে। যুৱ প্ৰজন্ম বা স্বাস্থ্যবান ব্যক্তি সকল এই ভাইৰাছৰ দ্বাৰা সংক্ৰমিত হলেও সাধাৰণ বেমাৰ হৈ সুস্থ হব পাৰে কিন্তু বয়োজ্যেষ্ঠ লোক বা ৬০ বছৰৰ উৰ্ধৰ লোক নাইবা যদি কোনো ব্যক্তি আগতীয়াকৈ কোনো বেমাৰৰ লগত যুঁজি আছে তেন্তে তেওঁলোকৰ কাৰণে এই ভাইৰাছ অধিক মাৰাত্মক ৰূপত দেখা দিয়ে। সমগ্ৰ বিশ্বৰ আন্তঃৰাষ্ট্ৰীয় সংস্থা আৰু অন্য অধিকাৰী সংগঠন সমূহে এই ভাইৰাছৰ পৰা নিজকে কেনেকৈ ৰক্ষা কৰিব লাগে তাৰ নীতি নিয়ম সমূহ দাঙি ধৰিছে।\nকোভিড আৰু উচ্চ ৰক্তচাপ:\nপ্ৰায় এক তৃতীয়াংশ প্ৰাপ্তবয়স্ক লোক উচ্চ ৰক্তচাপত আক্রান্ত আৰু এই উচ্চ ৰক্তচাপৰ দ্বাৰা গুৰুতৰ বেমাৰ যেনে ষ্ট্ৰ’ক (Stroke)আৰু বৃক্কৰ (Kidney\nDisease) যটিল ৰোগৰ সম্ভাৱনা বৃদ্ধি কৰিব পাৰে।\nচীন আৰু ইটালীৰ তথ্য:\nচীন আৰু ইটালীত এই ভাইৰাছে প্ৰথমে আক্ৰমণাত্মক ৰূপ লয় আৰু ইয়াৰ সংক্ৰমণে বহুত পৰিমানে ক্ষতি কৰে। চীনত কৰণা ভাইৰাছ সংক্ৰমণ হোৱা লোকৰ চিকিৎসালয়ত অহা ৰোগীৰ ২৫% ৰ পৰা ৫০% লোকৰ দেহত উচ্চ ৰক্তচাপ, কৰ্কট মধুমেহ আৰু হাওঁফাওঁৰ ৰোগত আক্ৰান্ত আছিল। ইটালীৰ এটা তথ্যৰ পৰা জানিব পাৰি এই ভাইৰাছৰ ফলত মৃত্যু হোৱা ৯৯% লোকতকৈ ও অধিক লোক পূৰ্বৰে পৰা এনে ধৰণৰ বেমাৰৰ দ্বাৰা আক্ৰান্ত আছিল আৰু তাৰে ৭৬% লোক উচ্চ ৰক্তচাপত আক্ৰান্ত।\nঅন্য গৱেষণাৰ পৰা জানিব পৰা মতে ক’ৰণা ভাইৰাছৰ ফলত উচ্চ ৰক্তচাপ থকা লোকৰ মৃত্যুৰ সম্ভাৱনা সাধাৰণ লোকৰ তুলনাত প্ৰায় দুগুণ।\nদুৰ্বল ৰোগ প্ৰতিৰোধ ক্ষমতা আৰু উচ্চ ৰক্তচাপ বা অন্য বেমাৰৰ লগত যুঁজি থকা ৰোগী সকলৰ কাৰণে ক’ৰণা ভাইৰাছ ভয়ানক হব পাৰে। দীঘলীয়া সময় ধৰি স্বাস্থ্যৰ অৱনতি ঘটি থকা আৰু বয়স বৃদ্ধিৰ লগে লগে প্ৰতিৰক্ষা প্ৰণালী দুৰ্বল হৈ যায় লগতে এই ভাইৰাছৰ লগত যুঁজিব পৰা ক্ষমতাও কমি যায়। ৬০ বছৰৰ উৰ্ধৰ প্ৰায় তিনিভাগৰ এভাগ লোক উচ্চ ৰক্তচাপ ৰোগত আক্ৰান্ত। উচ্চ ৰক্তচাপ থকা লোকৰ ভাইৰাছৰ পৰা বেছি ভয় নাথাকিলেও, ভাইৰাছ প্ৰতিৰোধ কৰিব ব্যৱহাৰ কৰা ঔষধৰ পৰাও হব পাৰে, ই চি ই (ECE) অৱৰোধক এনজিওটেনচিন ৰেচেপ্টৰ ব্লকাৰ্ছ ( এ আৰ বি এছ ) Angiotensin receptor blockers (ARBs).\nসূত্ৰ মতে জানিব পাৰি যে এ চি ই(ACE) অৱৰোধক আৰু এ আৰ বি(ARB) আপোনাৰ শৰীৰত এ চি ই ২(ACE 2)নামৰ এটা এঞ্জাইমৰ পৰিমাণ বৃদ্ধি কৰে আৰু কোষীকা বোৰক সংক্ৰমিত কৰিবলৈ কোভিড-১৯ এ চি ই ২ (ACE2) ত সংযোগ কৰে।\nডাঙৰ ডাঙৰ কিছুমান অধ্যয়নত এই ঔষধ সমূহৰ আৰু কোভিড-১৯ ৰ লগত কোনো সম্বন্ধ পোৱা নাই । আন কিছুমান গৱেষণাত পোৱা গৈছে যে কোভিড-১৯ ৰ ভয়াৱহতা কমাবৰ বাবে এইবোৰ ঔষধ ব্যৱহাৰ কৰা হয়। মানুহক ৰখোৱাৰ পিছত ভয়াৱহতা কমাৰ কোনো প্ৰমাণ নাই।\nএই ঔষধ সমূহ বন্ধ কৰিলে হৃদৰোগ আৰু বৃক্কৰ ৰোগৰ আশংকা বৃদ্ধি পাব পাৰে। ই আপোনাৰ মৃত্যুৰ সম্ভাৱনাও বৃদ্ধি কৰিব পাৰে। আমেৰিকান কলেজ অফ কাৰ্ডিঅ’ল’জী আৰু আমেৰিকান হাৰ্ট এছোচিয়াচনে পৰামৰ্শ দিছে যে আপুনি আপোনাৰ উচ্চ ৰক্তচাপৰ ঔষধ নিয়মীয়াকৈ লৈ থাকক, যদি আপুনি নিয়মীয়াকৈ ঔষধ নলয় তেন্তে আপোনাৰ হাৰ্ট এটেক আৰু ষ্ট্ৰ’ক হোৱাৰ সম্ভাৱনা যথেষ্ট পৰিমানে বৃদ্ধি পাব আৰু আপোনাক চিকিৎসালয়ত ৰাখিব পাৰে যেনেকৈ কৰণা ভাইৰাছৰ সংখ্যা সন্মুখত আহিছে।\nউচ্চ ৰক্তচাপ থকা লোকক কৰণা ভাইৰাছে কিদৰে প্ৰভাৱিত কৰিব পাৰে :\nযেনেকৈ নিউমোনিয়া ভাইৰাছৰ সকলোতকৈ সাধাৰণ জটিলতা, ই হৃদ প্ৰণালীত বেয়াকৈ প্ৰভাৱ পেলাব পাৰে। উচ্চ ৰক্তচাপে শৰীৰৰ ধমনি নষ্ট কৰিব পাৰে আৰু আপোনাৰ হৃদয়ত ৰক্ত সঞ্চালন কম কৰিব পাৰে। গতিকে আপোনাৰ হৃদয়ত পৰ্যাপ্ত পৰিমাণৰ ৰক্ত সঞ্চালনৰ কাৰণে বহুত কষ্ট বা ব্যাম কৰিব লাগিব। সময়ৰ লগে লগে এই অতিৰিক্ত কাৰ্যই আপোনাৰ হৃদযন্ত্ৰক ইমান দুৰ্বল কৰিব পাৰে যে আপোনাৰ শৰীৰত অধিক অক্সিজেন যুক্ত ৰক্ত সঞ্চালন কৰিব নোৱাৰিব।\nক’ৰণা ভাইৰাছে হৃদযন্ত্ৰৰো ক্ষতি সাধন কৰিব পাৰে। আপোনাৰ কাৰণে বেছি ভয়ংকৰ হব পাৰে যদি আপোনাৰ উচ্চ ৰক্তচাপৰ ফলত আগতেই হৃদযন্ত্ৰ দুৰ্বল হৈ আছে। ভাইৰাছৰ কাৰণে ময়কৰ্ডিটিছ নামৰ হাৰ্টৰ মাংসপেশীত জটিল ৰোগ হোৱাৰ আশংকা থাকে যাৰ ফলত হৃদয়ৰ পাম্প কৰাত যথেষ্ট অসুবিধা হব পাৰে।\nযদি আপোনাৰ ধমনিত প্লাক বিল্ডআপ হৈ আছে তেনেহলে ভাইৰাছে সেই পষ্টিকা বোৰক ভাঙি আৰু হাৰ্ট এটাক হোৱাৰো কাৰণ হ’ব পাৰে। আগৰ অধ্যয়ন বোৰৰ পৰা গম পোৱা যায় যে হৃদৰোগী সকলৰ ফ্লুৰ দৰে উশাহৰ বেমাৰ আৰু কৰণা ভাইৰাছৰ প্ৰথম অৱস্থাতে হাৰ্ট এটাক হোৱাৰ ভয় থাকে। উচ্চ ৰক্তচাপৰ ৰোগী সকলে কৰণা ভাইৰাছৰ পৰা বাচিবলৈ তলত দিয়া নিয়ম সমূহ পালন কৰক।\nসাধাৰণ নিয়মাৱলী সমূহ:\nবাৰে বাৰে চাবোনেৰে হাতখন ধুব (প্ৰায় ২০ছেকেণ্ড ধুব) যদি হাত ধুব পৰা অৱস্থাত নাথাকে তেন্তে এলক’হল যুক্ত চেনিটাইজাৰ ব্যৱহাৰ কৰিব, নিজৰ মুখমণ্ডল হাত নোধোৱাকৈ নুচুব বিশেষকৈ চকু,নাক আৰু মুখ।\nযদি কাহ বা হাঁচি আহে তেন্তে পেলাই দিব পৰা কাপোৰেৰে ঢাকি লওক নতুবা হাতেৰে ঢাকি কাহ বা হাঁচি মাৰক।\nমোবাইল ফোন বা তেনেকুৱা ধৰণৰ সঘনাই চুই থকা বস্তু চাফা কৰিবলৈ ঘৰত ব্যৱহাৰ কৰা স্প্রে ব্যৱহাৰ কৰক।\nভাইৰাছৰ সংক্ৰমিত ব্যক্তিৰ পৰা দূৰত থাকক , যদি কাৰোবাৰ জ্বৰ, চৰ্দি, কাহ আদি হৈ আছে তেন্তে তেনেকুৱা ব্যক্তিৰ পৰা দূৰত থকাৰ লগতে যদি পাৰে চিকিৎসকক খবৰ কৰক, সকলো ব্যক্তিৰ লগত শাৰীৰিক দূৰত্ব ৬ফুট পৰ্যন্ত বজাই ৰাখক।\nজনসমাগম ত্যাগ কৰক, বাছ, ট্ৰেইনত যাতায়ত নকৰাই উত্তম, কিন্তু কেতিয়াবা কিবা গুৰুত্বপূৰ্ণ কামৰ বাবে ওলাই যাব লগা হলেও বেলেগ বিকল্প ব্যৱস্থা কৰা টান হৈ পৰে।\nউচ্চ ৰক্তচাপ ৰোগী সকলৰ বাবে সাৱধানবাণী :\nনিয়মীয়াকৈ আপোনাৰ উচ্চ ৰক্তচাপৰ ঔষধ লৈ থাকক, যদি সম্ভৱ হয় তেন্তে ঘৰতে নিজৰ ৰক্তচাপ জোখক, উচ্চ ৰক্তচাপ সামান্য পৰিমাণৰ কম বেছি হব পাৰে কিন্তু নিজৰ চিকিৎসক বা ক্লিনিকৰ পৰামৰ্শ নোলোৱাকৈ একো পদক্ষেপ নলব।\nমনত ৰাখিব: নিম্ন ৰক্তচাপ বেয়া বা অনিয়মিত খাদ্য প্ৰণালীৰ পৰা হব পাৰে।\nনিজকে হাইড্ৰেদ ৰাখক, বিশেষকৈ মধ্য বয়সস্থ লোক সকলে অপৰ্যাপ্ত তৰল পদাৰ্থ গ্ৰহণ নকৰিব, এখন নিয়মীয়া কাৰ্য্য নিৰ্ধাৰণ প্ৰণালী বনাই লৈ আপুনি দিনটোত প্ৰয়োজন অনুসৰি তৰল পদাৰ্থ লব।\nশাৰীৰিক ব্যায়াম: ক’ৰণা ভাইৰাছৰ পৰা বাচিবলৈ ঘৰতে বেছি সময় কটাওক, ঘৰত থকাৰ ফলত শাৰীৰিক গতিবিধি বা ব্যায়াম হয়তো আমাৰ কমি যাব পাৰে, ইয়াৰ এটা উপায় আছে, ঘৰৰ পৰা বাহিৰত ব্যাম কৰিবলৈ সামাজিক দূৰত্ব বজাই ৰাখক, কঠিন সময়ত স্বাস্থ্য আৰু মনোবল বঢ়োৱা উচিত, বিশেষকৈ উচ্চ ৰক্তচাপ ৰোগী সকল।\nউচ্চ ৰক্তচাপ ৰোগী সকলৰ উচ্চ ৰক্তচাপৰ জটিলতাৰ লগতে কোভিড-১৯ৰ দৰে ফ্লুৰ পৰাও বহুত জটিলতা আহিব পাৰে। তলত দিয়া নিয়ম সমূহত গুৰুত্ব আৰোপ কৰা উচিত।\nবয়োজ্যেষ্ঠ লোক বিশেষকৈ ৬০ বছৰৰ উৰ্ধৰ লোক সকলৰ কোভিড-১৯ৰ লগতে তেওঁলোকৰ উচ্চ ৰক্তচাপৰ বেয়া প্ৰভাৱৰ আশংকা থাকে। যদি আপোনাৰ কোভিড-১৯ ৰ লক্ষণ দেখা দিয়ে তেন্তে চিকিৎসাৰ বাবে সংকোচ নকৰিব।\nহৃদৰোগী, স্ত্ৰক আৰু বৃক্ক ৰোগী সকলৰ বাবে:\nনিজৰ সকলো ঔষধ নিয়মীয়া ভাবে লৈ থাকক পূৰ্বৰে পৰা দিয়া নিয়ম সমূহ পালন কৰক আৰু সাৱধানে থাকক।\nমধুমেহ আৰু কলেষ্টৰল :\nউচ্চ ৰক্তচাপ ৰোগী সকলৰ সাধাৰণতে মধুমেহ আৰু কলেষ্টৰল থকা দেখা যায়। কোভিড-১৯ ফ্লু আৰু হৃদয়ৰ জটিলতাৰ লগত যুঁজিবলৈ সকলো নিয়মীয়া ঔষধ লৈ থাকক আৰু উচিত খাদ্য প্ৰণালী আৰু আমি দিয়া নীতি নিয়ম সমূহ অতি গুৰুত্ব সহকাৰে মানি চলক। যদি আপোনাৰ মধুমেহ আছে মধুমেহ ৰোগী সকলৰ বাবে বিশ্ব স্বাস্থ্য সংস্থাৰ দিয়া নিয়ম সমূহ পঢ়ি চাওক ভালদৰে পালন কৰক।\nপূৰ্বৰ হাওঁফাওঁৰ ৰোগী, এষ্ঠমা বৰ্তমান আৰু পূৰ্বতে ধূমপান কৰা সকলৰ বাবে: এনে স্থিতিৰ লোক সকলে কোভিড-১৯ ৰ জটিলতা আৰু উচ্চ ৰক্তচাপ হোৱাৰ আশংকা থাকে। আপুনি যি অনুভৱ কৰে, তাৰ পৰিৱৰ্তনৰ কাৰণে বহুত সংবেদনশীল হওক, হাওঁফাওঁ ৰোগৰ লক্ষণ, উশাহ লোৱাত কষ্ট আৰু কাহৰ বাবে চিকিৎসা সহায় লওক।\nঅসংক্ৰমিত ৰোগৰ ভয়াবহতা আৰু তাৰ পৰা নিজকে সুৰক্ষিত কৰাৰ ওপৰত গুৰুত্ব দি লাল পেথ লেব ফাউণ্ডেচনৰ সহযোগত ভলোন্টেৰি হেলথ এচোছিয়েছন অব ইণ্ডিয়াৰ দ্বাৰা চলোৱা এটা প্ৰকল্প আৰোগ্য প্ৰকল্প। এই পৰিযোজনাৰ দ্বাৰা কামৰূপ মেট্ৰোৰ লগতে কামৰূপ গ্ৰাম্যৰ কিছু অংশত অসংক্ৰামক ৰোগ(উচ্চ ৰক্তচাপ, মধুমেহ)ৰ প্ৰতিৰোধৰ লগত জড়িত বিভিন্ন কাৰক আৰু সজাগতামূলক কাৰ্য্যৰ লগতে ইয়াৰ যথোপযুক্ত উপায়ৰ বিষয়ে মানুহক অৱগত কৰোৱাৰ দৰে কাৰ্য্য কৰি আছে।\nকোভিদ-১৯ মহামাৰীৰ বাবে অসংক্ৰামক ৰোগীৰ বাবে কৰিবলগীয়া সকলোধৰণৰ কার্যতেই বিভিন্ন বাধাই দেখা দিছে। এই সমস্যাৰ বাবে এই সময়ত এই ৰোগীসকলৰ মনত বিভিন্ন চিন্তাৰ উদ্দেগ হোৱা দেখা গৈছে কিয়নো কোভিদ আৰু অসংক্ৰামক ৰোগ দুয়োটাই মানৱ শৰীৰৰ ৰোগ প্ৰতিৰোধ ক্ষমতাৰ লগত বাৰুকৈয়ে জড়িত। লগতে ৬০ উৰ্ধৰ যিসকল লোকৰ অসংক্ৰামক ৰোগ যেনেঃ উচ্চ ৰক্তচাপ, মধুমেহ, হৃদৰোগ, মেদবহুলতা আদিত আক্ৰান্ত তেওলোকৰ সংক্ৰমিত হোৱাৰ আশংকা বেছি।\nবহুতো এনে ৰোগী যিয়ে এই সময়ত উপযুক্ত স্বাস্থ্যজনিত উপদেশ আৰু চিকিৎসাৰ পৰা বঞ্ছিত হৈছে যাৰ ফলত তেঁ‌ওলোকৰ বিভিন্ন সমস্যায়ে দেখা দিছে। তেনে ক্ষেত্ৰত নতুন নতুন দিশৰ উদ্ভাৱনৰে এনে ধৰণৰ ৰোগী সকলে যাতে সুবিধা লাভ কৰিব পাৰে তাৰে লক্ষ্য ৰাখি এনে অনুষ্ঠানৰ আয়োজন কৰা হৈছে।\nউক্ত প্ৰৱন্ধটিৰ কাৰিকৰী দিশত ভলোন্টেৰি হেলথ এচোছিয়েছন অব ইণ্ডিয়াক সহায় কৰিছে ডাঃ গৌতম বৰগোঁহাইয়ে।\nPrevious মাজনিশা জুবিনক দুৰ্বৃত্তৰ আক্ৰমণৰ চেষ্টা, দিছপুৰ থানত গোচৰ\nNext ১৬ আগষ্টৰ পৰা ৰাজ্যত কি কি নতুন নিয়ম…


পুনৰ আতংকময় পৰিৱেশঃ কৰ'নাৰ ভয়ংকৰ স্ট্ৰেইন 'নিওকভ'ৰ সন্ধান - Mahabahu.com\nপুনৰ আতংকময় পৰিৱেশঃ কৰ’নাৰ ভয়ংকৰ স্ট্ৰেইন ‘নিওকভ’ৰ সন্ধান\nin Health, Health, News, Special Report, World\nকৰ’নাৰ প্ৰসৱগৃহত পুনৰ আতংকময় পৰিৱেশ! এইবাৰ এই ভয়াবহ কৰ’নাৰ সবাতোকৈ বিপদজনক স্ট্ৰেইনৰ সন্ধান দিলে চীনৰ উহানৰ গৱেষক – বিজ্ঞানীসকলে। উহানৰ বিজ্ঞানীসকলে দক্ষিণ আফ্ৰিকাত ‘নিওকভ’ নামেৰে কৰ’নাৰ নতুন এক ভয়ংকৰ স্ট্ৰেইনৰ সন্ধান পাইছে। ই অতি ভয়ংকৰ আৰু অত্যাধিক সংক্ৰামক!\nকিন্তু এই নিওকভ ( NeoCov) নতুন ভাইৰাছ নহয়। ই মিডল-ইস্ট ৰেচপিৰেটাৰি চিন্দ্ৰোম বা MERS-CoV ভাইৰাছৰ সৈতে যুক্ত। ২০১২ চনৰ পৰা ২০১৫ চনৰ ভিতৰত মধ্যপ্ৰাচ্যৰ দেশবোৰত এই ভাইৰাছৰ সংক্ৰমণ চকুত পৰিছিল। এই ভাইৰাছে সাধাৰণতে মানুহৰ শৰীৰত সংক্ৰমণ নঘটাইছিল, মূলতঃ পশু-পক্ষীৰ ক্ষেত্ৰত হে ইয়াৰ সংক্ৰমণ হৈছিল। প্ৰথমতে এই ভাইৰাছে বাদুলিৰ শৰীৰত সংক্ৰমণ কৰিছিল। কিন্তু bioRxiv জাৰ্ণালত প্ৰকাশিত লেখাত উহানৰ গৱেষকে দাবী কৰিছে যে এই NeoCov আৰু ইয়াৰ নিকটাত্মীয় PDF-2180-CoV’-এ এতিয়া মানুহৰ শৰীৰত আক্ৰমণ আৰম্ভ কৰিছে। বাদুলিৰ পৰা উটৰ শৰীৰ হৈ এই মাৰাত্মক ভাইৰাছে এতিয়া মানুহৰ শৰীৰত সংক্ৰমণ আৰম্ভ কৰিছে।\nউহান বিশ্ববিদ্যালয় ( Wuhan University) আৰু চাইনিজ একাডেমী অফ চাইন্সৰ গৱেষক সকলে দাবী কৰিছে যে আৰু মাত্ৰ এবাৰ মিউটেশ্যন হ’লেই এই ভাইৰাছে মানুহৰ শৰীৰত বাহ বান্ধিব পাৰে। সমস্যা হ’ল, এই ভাইৰাছে মানুহৰ শৰীৰত সংক্ৰমণ আৰম্ভ কৰিলে কৰ’নাৰ কোনো এন্টিবডি বা কোনো ভেকচিনে তাৰ গতি ৰুদ্ধ কৰিব নোৱাৰিব। চীনৰ বিজ্ঞানীসকলে কৈছে যে এই নতুন ভাইৰাছ স্ট্ৰেইনৰ মাজত থকা ‘MERS- highCoV’ৰ মাৰণ ক্ষমতা আৰু কৰ’নাৰ দৰে সংক্ৰমণ ক্ষমতা থাকিব। ই অতি ভয়ংকৰ হ’ব। বিজ্ঞানীসকলে দাবী কৰিছে যে এই ভাইৰাছৰ সংক্ৰমণৰ ফলত মৃত্যুৰ হাৰ ৩৫% হ’ব। অৰ্থাৎ, প্ৰতি তিনিজনৰ ভিতৰত এজনৰ মৃত্যু হ’ব। ইয়াৰ উপসৰ্গ কৰ’নাৰ দৰেই হ’ব।\nSource: দিলীপ দৈমাৰী


নাগৰিকত্ব সংশোধনী বিধেয়ক আৰু কিছু কথা ৷৷ সৃষ্টি শ্ৰেয়ম৷৷ – বৌদ্ধিক বিচাৰ\nচ’ৰাঘৰ / সমকাল / নাগৰিকত্ব সংশোধনী বিধেয়ক আৰু কিছু কথা ৷৷ সৃষ্টি শ্ৰেয়ম৷৷\nমে 15, 2018\tসমকাল মন্তব্য কৰক 315 দৰ্শন\nনাগৰিকত্ব সংশোধনী বিধেয়ক-২০১৬ খন গৃহীত নহ’লেও ইয়াৰ উত্থাপন অসমীয়াৰ কাৰণে মংগলজনক বিষয় হিচাপেই পৰিগণিত হৈছে। নহ’লে আমি সঁচাকৈ আমাৰ কি আছিল আৰু কি আছে গমকে লোৱা নাছিলোঁ। তেনেকৈয়ে হয়তো এদিন ত্ৰিপুৰীসকলে নিজৰ মাটিত সংখ্যাগৰিষ্ঠতা হেৰুৱাইছিল, বাঙালী আধিপত্যত নিজৰ ভাষা হেৰুৱাইছিল। তেনেকৈয়ে হয়তো এদিন আমাৰ কছাৰী ৰাজ্য কাছাৰকে আদি কৰি সমস্ত বৰাক উপত্যকাত ‘অফিচিয়েল লেংগুৱেজ’ বাংলা হৈ পৰিছিল। আমাৰ বাকী থকা ব্ৰহ্মপুত্র উপত্যকাৰ ভাগ্য অলপ হ’লেও ভাল, আমি অন্ততঃ জুইত সম্পূৰ্ণ জাহ যোৱাৰ আগতেই এই বিধেয়কৰ কৃপাত সাৰ পালোঁ।\nআমি সাহিত্য-সংস্কৃতিৰ লগত জড়িত মানুহ, তাতে আছোঁ অসমৰ বাহিৰত। ইয়াত কৰ্মসূত্রে আৰু ব্যক্তিগতভাৱেও বেছিকৈ হিন্দীভাষী আৰু বাংলাভাষী বন্ধু-বান্ধৱৰ লগতে উঠা-বহা। ৰাজনীতিৰ পৰা সহস্রযোজন দূৰত্বত থাকিবলৈ ভালপোৱা এই মানুহখিনিৰ লগতে আমাৰ সহজ জীৱন যাপন। আনকি ইয়াত আমাৰ যৎকিঞ্চিত যি কিতাপ আছে, তাৰ আধা হিন্দী [ইয়াৰ দোকানত গুলজাৰ-ফৈজৰ হিন্দী কিতাপ পাইছোঁ, অসমত পোৱা নাছিলোঁ], আৰু বাকী ইংৰাজী-বাংলা-অসমীয়া। আমাৰ মোবাইলৰ playlist ত “তুমি রবে নিরবে” বা “আমার’ পরাণ যাহা চাই” যিমান বাজে “বিমূৰ্ত মোৰ” বা “অপৰূপা” সিমান নাবাজে ছাগৈ। চিনেমাও বাংলা-হিন্দীয়ে প্ৰথম পছন্দ। গতিকে অসমৰ মানুহে যাতে মোক হিন্দী বিদ্বেষী বা বাংলা বিদ্বেষী বুলি নাভাবে বা অসমৰ পুৰণি হিন্দী ভাষী বা পুৰণি বাংলাভাষীৰ অসমলৈ অৱদানৰ বিষয়েও সোঁৱৰাই নিদিয়ে। কথাখিনি আমি নিজৰ যৌক্তিক বিশ্লেষণেৰেই চাম।\nআচৰিত আমিবোৰ। ইমান শিক্ষিত, জনাবুজা— অথচ নিজৰ অধিকাৰ- মান খিনি চিনি নাপাওঁ। ‘প্ৰফেট’ত চুবুৰীয়াৰ মাজৰ চকোৱা খনকে ভাঙিবলৈ মানা কৰিছে আৰু আমি পাৰস্পৰিক মৰ্যাদা-দূৰত্ব নুবুজি নিজৰ ঘৰ এৰি দি নঙলাৰ বাহিৰত বহিবলৈ ৰাজী আছোঁ। তাৰ মাজতে আকৌ বহুজনে এতিয়াও প্রশ্ন কৰিছে— বিদেশীক খেদিবলৈ , অসমীয়ানো কোন? এই প্রশ্নটো আমি নিজকে কৰিলেই হ’ল। আৰু সমুখৰ জনক। যিয়ে উত্তৰটো ‘মই নহয়’ বুলি দিয়ে, তাকেই খেদাৰ ব্যৱস্থা কৰিলেই সমস্যাবোৰ সহজ হৈ যায়। অসমত থাকি যি অসমীয়া ক’ব নাজানে, অসমীয়া সংস্কৃতিক নিজৰ বুলি অনুভৱ নকৰে সি অসমীয়া নহয়। আৰু সেইবাবেই, যদি ‘অসমীয়াত্ব’ৰ মাপ নিৰূপক যন্ত্র থাকিলেহেতেন, অসমৰ জনজাতীয় বংশোদ্ভৱ মোৰ নিচিনা মানুহতকৈ জ্যোতিপ্ৰ্সাদ (আগৰৱালা) বহুত বেছি অসমীয়া হ’লহেতেন। As simple as that. ধৰ্ম নাই, উপজাতি নাই- ‘অসমীয়া’ ইমান উদাৰ এটা চিনাকি- তাকে লৈ মানুহৰ বিভ্ৰান্তিৰ অন্ত নাই! একো কৰিব নালাগে৷ ভাষাটো শিক, ইয়াৰ সংস্কৃ্তি নিজৰ কৰি ল- হৈ যাবি অসমীয়া! এইকেইদিনত দেখিছোঁ দুগৰাকীমান জনজাতীয় বন্ধু বান্ধৱী, যাৰ বহুদিনীয়া অভিমান ক্ষোভ এতিয়া পাৰ বাগৰি আহিছে। ‘আমাক হীনচকুৰে চাইছিলি নহয়- পা এতিয়া মজাটো!’, ‘আমাৰ মাটিত আহি আমাক হেয় কৰিছিলি নহয়- এতিয়া নাহিবি আমাক বিচাৰি’— ঠিক এই ক্ষোভ। কিন্তু কাৰ প্রতি? বৰ্ণহিন্দুৰ ওচৰত বঞ্চনাৰ ইতিহাস আমাৰ অসমৰ (কেৱল অসমৰ?) জনজাতীয় লোকৰ আছে। যুগ যুগৰ অন্যায়ৰ পাচত তেওঁলোকৰ বিচ্ছিন্নতাবাদী মনোভাৱ বা ‘তথাকথিত অসমীয়া’ ( বৰ্ণহিন্দু?)ৰ প্ৰতি বিক্ষোভ স্বাভাৱিক। আন্তঃকন্দলৰ দৰে সেই যুঁজ অসমে বহন কৰিয়ে আছে। কিন্তু এইসময় সেই বিষয়ত লাগি থকাৰ নহয়। সেই কথা জনজাতি-বৰ্ণহিন্দু প্ৰমুখ্যে সকলো অসমীয়াই বুজা উচিত।\nজানো, আজি বিদেশী অর্থাৎ বাংলাদেশীসকলেই আমাৰ জাতিৰ ভাবুকি আৰু সেয়ে আমাৰ যুঁজ তেওঁলোকৰ বিৰুদ্ধেহে। কিন্তু এইখিনি বুজি উঠিবলৈ যাওঁতে আমি এইকেইদিনত যি অলপ ইতিহাস-[আমাৰ আৰু আমাৰ চুবুৰীয়া ৰাজ্যৰ] ভ্ৰমণ কৰিলো৷ সেইবোৰ দেখি গমিহে অসমীয়া ভাষাটোৰ বাবে ইমান চিন্তিত হৈ পৰিছোঁ। আৰু আমি স্পষ্টকৈ ক’ম, সেয়া মাথোঁ নতুনকৈ আহিবপৰা বাংলাদেশীৰ শঙ্কাৰে উদ্ভুত নহয়। সিদিনা শ্ৰদ্ধেয় হোমেন বৰগোহাঞিৰ লেখনিৰ পৰা ১৯৭১চনৰ আমি ৬৭% অসমীয়াভাষীৰ পৰা কিদৰে এতিয়া ৪৮% হৈ অসমত ভাষিক সংখ্যালঘূত পৰিণত হ’লো পাইছোঁ। আৰু সাধাৰণ জ্ঞানেৰে আমি সেয়া জনগোষ্ঠীয় বিচ্ছিন্নতাবাদৰ লগতে বৰ্হিৰাজ্যৰ পৰা অহা অসমবাসীৰ সহযোগহীনতাৰ বাবে বুলি মূলত ধৰি লৈছোঁ। তাৰ পিচত আমাৰ কৰণীয় কি?\nঅসম নামৰ ভৌগোলিক অঞ্চলটোৰ ভিতৰৰ স্থায়ী মানুহখিনিকে ‘অসমীয়া’ বুলি কয় আৰু অসম অঞ্চলটোৰ মানুহখিনিয়েহে ‘অসমীয়া’ ভাষাটো কয়। অসমত যিহেতো আমি বড়ো, ডিমাছা, কাৰ্বি, মিছিং, ৰাভা ইত্যাদি নিজৰ একোটা ভাষা থকা বহুতো জনজাতি আছোঁ, সৌ অতীজতে বিভিন্ন প্ৰান্তৰ পৰা অহা টাই-আহোম, ব্ৰাহ্মণ, কলিতাৰ উপৰিও ৰাজস্থান, বিহাৰ, পশ্চিমবংগৰ পৰা নিজ নিজ ভাষালৈ আহি অসমীয়া সমাজত মিলি যোৱা মানুহখিনি আছোঁ, সেই সকলোৰে মাজত ভাৱৰ আদান প্ৰদানৰ বাবে উমৈহতীয়া ভাবে ব্যৱহৃত ভাষাটোহে অসমীয়া। ই কোনোবা এটা বিশেষ শ্ৰেণীৰ/ বিশেষ এটা জাতিৰ পৈতৃক সম্পত্তি নহয়। কোঁচ-কলিতাজন যিমান অসমীয়া, কছাৰী-আহোমজনো সিমান অসমীয়া। অসমীয়া ভাষাটো বামুণ-কায়স্থৰ যিমান, বড়ো-কৈৱৰ্তৰো সিমান। অসমীয়া সংযোগী ভাষা হিচাপে আমি ব্যৱহাৰ কৰিবই লাগিব। আৰু গোটেই অসমখনত আমি এই সংযোগী ভাষাৰে ভাৱৰ আদান প্ৰদান কৰিবলৈ যাওঁতে আমাৰ সৰু বড়ো বা ৰাভা সমাজত নিজ নিজ ভাষাটোৰ চৰ্চা এৰি দিলে নহ’ব; তেতিয়া সি লুপ্তপ্ৰায় হ’ব। এই ভাষাবোৰৰ আদিভূমি অসম। অসমৰ সংস্কৃতি ইহতৰ অবিহনে সম্পূৰ্ণ নহয়। কিন্তু এতিয়া অসমত ভাষাৰ ক্ষেত্ৰত যিটো হৈছে সেয়া হৈছে অসমৰ বাহিৰত চলা ভাষাৰ আমাৰ ইয়াত আধিপত্য। বাংলা হওক হিন্দী হওক— সেই ভাষা ব্যৱহাৰ হ’বলৈ নিজৰ নিজৰ একোটা অঞ্চল আছে। ঠিক অসমীয়াৰ বাবে অসম থকাৰ দৰে। তেনেস্থলত আমি কিয় আমাৰ ঠাই অন্য ভাষাভাষীক এৰি দিম? আমি দিল্লীত অসমীয়া ভাষাৰ বিদ্যালয় পাতিবলৈ নাযাওঁ, নিজৰ মাজত অসমীয়াত কথা পাতিলেও দিল্লীবাসীৰ লগত সংযোগী ভাষা হিন্দীতে পাতিম। সেইদৰে যদি মই কাইলৈ পাঞ্জাৱ বা মহাৰাষ্ট্রত মাটি কিনি থিতাপি লওঁ, মোৰ লগত অসমীয়া কলনি এটা বহাই পঞ্জাৱী বা মাৰাঠীৰ প্রতি ভাবুকি অন্ততঃ হ’বলৈ নাযাওঁ। নিজৰ ঘৰত নিজৰ শিপাডাল জীয়াই ৰখাৰ চেষ্টা কৰিও সেই ঠাইৰ ভাষা সংস্কৃতিত মিলি যাম। এই সন্মান সেই স্থানৰ প্ৰাপ্য। আমিও বহিঃ ৰাজ্যৰ পৰা অহা অসমবাসীৰ পৰা সিমানেই আশা কৰোঁ, আনক তেওঁলোকৰ সাংস্কৃতিক উপাদান, আমি গ্রহণ কৰিম। কিন্তু তেওঁলোকে লগত অনা সংস্কৃতিক আধিপত্য জন্মাবলৈ দিলে নহ’ব। তেওঁলোকে লৈ অহা ভাষা এটাক আমাৰ মাটিত ‘অফিচিয়েল লেংগুৱেজ’ কৰাৰ বাবে আন্দোলন কৰাৰ স্পৰ্ধা কৰিলে নহ’ব। আমাৰ ইয়াত নিগাজিকৈ থাকি ‘অসমীয়া ক’ব নাজানো’ বুলি ক’লে নহ’ব। নিজে নকৰিলেও, আনে কৰিলে সমৰ্থন আগবঢ়ালে নহ’ব; প্ৰতিবাদ নকৰিলে নহ’ব। মই বুজি পোৱা নাই- ব্ৰহ্মপুত্ৰ উপত্যকাৰো বহু অঞ্চলত এতিয়াও হিন্দী বা বাংলা বিদ্যালয় আছে কিয়?এই ভাসাসমুহ অসমীয়া মাধ্যমৰ বিদ্যালয়ত ৰাখক ঐচ্ছিক বিষয় হিচাপে। ইংৰাজী মধ্যমৰ বিদ্যালয়ততো তাকেই কৰা হয়। গুৱাহাটীৰ এখন বাংলা স্কুলত টে’টত আৱেদন কৰোঁতে তেওঁলোকে নিজে মোক অসমীয়া বিষয় পঢ়াবলৈও বাংলা fluency ৰ বাবে বাঙালী প্ৰাৰ্থীক পছন্দ কৰিব বুলি যুক্তিসংগতভাবেই কৈছিল। সেইটো যুক্তি বুজিছিলোঁ; গুৱাহাটীৰ মাজমজিয়াত দুখনকৈ বাংলা বিদ্যালয় কিয় (এখন পল্টন বজাৰ, এখন মালিগাওঁ- আৰু ক’ত আছে নাজানো) সেইটোহে নুবুজিলোঁ।\nআকৌ কৈছোঁ, যদি অসমৰ মাটি বহিঃৰাজ্যৰ লোকক বিক্ৰী কৰাৰ ক্ষেত্ৰত চৰকাৰে এটা সীমা বান্ধি নিদিয়ে, তেনেহ’লে আমি নিজেই এই ক্ষেত্ৰত সচেতনতা বৃ্দ্ধি কৰিব লাগিব। আৰু দ্বিতীয়তে, অসমত থকা প্ৰতিটো ল’ৰা-ছোৱালীয়ে অসমীয়া ভাষাটো লিখিব, পঢ়িব জনা কৰি তুলিব লাগিব।\nককাই সৰুতে ৰজা চলমনৰ সাধু কওঁতে এটা সাধু খুউব কৈছিল— একেটা কেঁচুৱা লৈ দুজনী মানুহে নিজকে মাক বোলে। ৰজাই যেতিয়া কেঁচুৱাটো দুচেও কৰি আধা আধা কৰি দুয়োকে দিব খুজিলে এগৰাকীয়ে মানি ল’লে, এগৰাকীয়ে নামানি আনগৰাকীকে কেঁচুৱাটো দি দিবলৈ ক’লে। ৰজাই কাটিবলৈ মানি নলৈ আনগৰাকীক দিবলৈ কোৱা মানুহগৰাকীক মাক বুলি চিনাক্ত কৰি কেঁচুৱাটো সঁপিলে। এই কেইদিন আমাৰ অস্তিত্বৰ সংকটৰ সময়ত অসমীয়াই কাৰো ওচৰত প্ৰমাণ বিচাৰিবলৈ নাযায়— কিন্তু দেহে-মনে ‘অসমীয়া’ হৈ পৰাজনৰ পৰা সেই প্ৰমাণ স্বতঃস্ফূৰ্ত ভাবেই পোৱা যাব। যাৰ পৰা পোৱা নাযায়, তাক যেন আমাৰ উদাৰ অসমীয়াই বৰপীৰা পাৰি বহুৱাই নথয়।\nপূৰ্বৱৰ্তী লেখা তৃতীয় জগত৷৷ মদাৰজ্যোতি৷৷\nপৰৱৰ্তী লেখা নাগৰিকত্ব সংশোধনী বিধেয়ক-বিৰোধী প্ৰতিবাদ আৰু প্ৰাসংগিক কিছু প্ৰশ্ন ৷৷ জিতেন বেজবৰুৱা৷৷


মাৰিলে ভাল পাইছোঁ, কিন্তু মাকলৈ বেয়া লাগিছে... পুত্ৰক হেৰুৱায়ো মাতৃ মততাৰ অনন্য নিদৰ্শন অনিমেষৰ মাতৃৰ -\nমঙলবাৰ, জানুৱাৰী 25, 2022\nHomeআঞ্চলিকমাৰিলে ভাল পাইছোঁ, কিন্তু মাকলৈ বেয়া লাগিছে... পুত্ৰক হেৰুৱায়ো মাতৃ মততাৰ অনন্য...\nমাৰিলে ভাল পাইছোঁ, কিন্তু মাকলৈ বেয়া লাগিছে… পুত্ৰক হেৰুৱায়ো মাতৃ মততাৰ অনন্য নিদৰ্শন অনিমেষৰ মাতৃৰ\nডিজিটেল ডেস্ক : ‘শুনিছো তাক মাৰিলে। তাক মাৰিলে ভালেই পাইছোঁ। কিন্তু তাৰ মাকলৈও বেয়া লাগিছে। মাকেতো তাক কাৰোবাক মাৰিবলৈ পঠাই দিয়া নাছিল৷’ এয়া আছিল যোৰহাটৰ ঘটনাত কৰুণ মৃত্যুক সাবটি লোৱা ছাত্ৰনেতা অনিমেষ ভূঞাৰ মাতৃয়ে উচুপি উচুপি ৰুদ্ধ হ’ব খোজা কণ্ঠেৰে কৰা মন্তব্য৷ পুত্ৰক হেৰুৱাওৰ বেদনাই মৰ্মাহত কৰা অনিমেষৰ মাতৃৰ এই মমতাভৰা মন্তব্যই চুই গৈছে প্ৰতিগৰাকী মানৱদৰদী ব্যক্তিৰ হৃদয়৷\nপুত্ৰ হত্যাকাৰীৰ মাতৃলৈও সমবেদনা জনাই অনিমেষৰ মাতৃয়ে দেখুৱালে মাতৃত্বৰ এক অতুলনীয় উদাহৰণ৷ এই হত্যাকাণ্ডৰ মূল অভিযুক্ত নীৰজ দাস ওৰফে ক’লা ল’ৰাৰ বুধবাৰে পুৱতি নিশা আৰক্ষীৰ বাহনৰ খুন্দাত মৃত্যু হোৱাৰ পাছতে অনিমেষৰ দুৰ্ভগীয়া মাতৃয়ে এয়া ভগৱানৰ বিচাৰ বুলি কয়৷ পুত্ৰক হেৰুৱাই মাতৃয়ে হত্যাকাৰী ক’লা ল’ৰাই উচিত শাস্তি লাভৰ আশা কৰিছিল কিন্তু এগৰাকী মাতৃ হিচাপে অন্য এগৰাকী মাতৃৰ মৰ্মবেদনাৰ কথা ভাবি তেওঁৰ হৃদয় বিচলিতও কৰিছে৷\nঅনিমেষৰ মাতৃয়ে লগতে কয়, “মোৰ ল’ৰাক যিদৰে মৰিয়াই মৰিয়াই হত্যা কৰিছিল, তেনেকৈ হত্যাকাৰীটোৰো মৃত্যু কামনা কৰিছিলোঁ৷ কিন্তু নিৰ্দোষী মোৰ ল’ৰাটো তাৰ দৰে বেয়া নাছিল কাৰোবাক মাৰি পেলাব পৰাকৈ৷” আনহাতে, অনিমেষ বৰুৱাৰ পৰিয়ালৰ সদস্যই ক’লে আমি এতিয়া সকাহ পাইছোঁ। এটা এটাকৈ বাকীসকলৰো শাস্তি হ’ব লাগে বুলি দাবী কৰে৷\njorhat mob lynching\nPrevious articleআমেৰিকা ক্ৰিকেট দলৰ কেপ্টেইন এজন ভাৰতীয়! কোন এই সৌৰভ নেত্ৰৱালকাৰ?\nNext article‘ভাৰত বৰ সৌন্দৰ্যশালী দেশ’; ভাৰতৰ প্ৰশংসাত পঞ্চমুখ কেভিন পিটাৰছেন\nকাজিৰঙা ৰাষ্ট্ৰীয় উদ্যান কৰ্তৃপক্ষৰ বিৰুদ্ধে গোচৰ ৰুজু\nনগাঁও আৰক্ষীয়ে জামিনবিহীন গোচৰ তৰিছে গুলীবিদ্ধ কীৰ্তিকমলৰ বিৰুদ্ধে\nহেমপ্ৰভা চুতীয়াৰ নতুন অভিলেখ! গামোচাত ব’ব ‘গুণমালা’ৰ ইংৰাজী সংস্কৰণ


লাহৰী/ষষ্ঠ আধ্যা - ৱিকিউৎস\n৬। আধ্যা ।\nধনবৰ বৰগোহাঞি ৷\nপাঠকৰ মনত থাকিব পায়, শূলধৰ বৰগোহাঞিৰ পুতেক ধনবৰ বৰগোহাঞিৰ কথা আমি আগতে অলপ উনুকিয়াই আহিছোঁ; এতিয়া আমি তেওঁৰ ৰূপ, গুণ আৰু স্বভাৱ-চৰিত্ৰৰ কথা অলপ কওঁ ৷ ধনবৰৰ বয়স এতিয়া চৈধ্য বছৰত সোমাইছেহি । লৰাটি মিঠাবৰণীয়া,— দেখিবলৈ বৰ বিষম নহয়। শকত-আৱতলৈ চাই, থোলোকা পাৰটোৰ দৰে; পোন্ধৰ-ষোলবছৰীয়া লৰা যেন দেখি। ধনবৰৰ মুখখনি চকলামুৱা, নাকটি খঁৰা আৰু দুই চকুৰ মাজত চেপেটা; সেইখিনিত নাকৰ চিন্ নাই বুলিলেই হয়। চকু দুটি শল মাছৰ চকুৰ দৰে সৰু-সৰু আৰু ৰঙা। লেৰুৱা ওঁঠখন দু-আঙ্গুলমান বহল; সদায় তামোলৰ ৰঙেৰে ৰাঙ্গলী। আগদাঁত কেইটি উচলা আৰু তলৰ দাঁতপাৰি বেৰীয়া-গজা; মুখ জঁপালে ওঁঠ দুখনে দাঁত ঢাকিব নোৱাৰে, আগদাঁত ওলাই থাকে। বৰকৈ চেপি ধৰিলে ঢাক খায়; কিন্তু মুখখনি হে মলুৱাটিৰ দৰে হৈ পৰে। সেই কাৰণেই, তেওঁৰ মুখৰপৰা সদায় মিচিকিয়া হাঁহি নুগুচে। কাণ দুখনি মেকুৰীৰ কাণৰ দৰে নিচেই সৰু সৰু; নিলগৰপৰা চালে, আছে নে নাই তত ধৰিবলৈকে টান। চুলিখিনি ঠিক গাহৰীৰ গল্‌ধনৰ ওপৰৰ থিয় নোমখিনি চালে চাবই নালাগে। ডিঙ্গিটি কাছৰ দৰে; কোঁচ্‌মোচ্, খাই বহি থাকিলে কানতে-মূৰ-লগা যেন দেখি, ফেঁটী সাপৰ দৰে ওপৰলৈ মূৰ তুলি ধৰিলে তেও অলপ ডিঙ্গি যেন দেখি। পেটটি কড়িৰ গুৰিৰেপৰা ধেনু-ভিৰীয়া; চুৰিয়া পিন্ধোতে ওপৰলৈ উজাই পিন্ধিলে কড়িৰ গুৰি পায়গৈ আৰু তিৰোতাই [ ৪০ ] বুকুত মেখেলা পিন্ধাৰ দৰে হয়, তললৈ নমাই পিন্ধিলে আকৌ নাইৰ তলত থাকেগৈ। গাৰ ফালে চাই নালাগে, বাদু ওলমি পৰিছে! কাপোৰ-কানি পিন্ধাৰ বিষয়েও সৰহ কব লগা নাই, তেওঁৰ গাত কেতিয়াও তিনি ডুখৰি কাপোৰতকৈ সৰহ নাথাকে। চুৰিয়াখনি পিন্ধাৰ ফালে পেটৰ ৰূপ বৰ্ণাওঁতেই বুজিব। বাকী, ⸺একানে গাৰিদিয়া চেলেং এডোখৰ; আৰু কঁকালত তামোলৰ গামোছাখনি। গামোছাখনিয়ে জানিবা আৰু এটি উপকাৰ কৰে;সেয়ে নহলে চুৰিয়া নৰয়! তাৰ পাচত, গুণৰ কথা অলপ কওঁ। তালৈকো এটা লেঠা এই যে, সেই বিষয়ে কবলৈ হলে, প্ৰথমে মানুহটি মাতে-কথায় কেনে, তাক জানিব লাগে। কিন্তু, তেওঁৰ মুখৰপৰা দেখোন মাত-কথা শুনাই টান; কথা পাতিবলৈ ধৰিলে মানুহক মুখৰ থুইৰে বুৰাই দিয়ে। তাতে আকৌ কেঁচা ধঁপাতেৰে তামোল এমোকাৰা সদায় মুখৰপৰা নুগুচে। গতিকে, সেই ছোৱা এৰিয়েই দিব লগীয়া হল। কথা পাতিব নোৱাৰি সেই ছোৱা এৰি দিয়া গল যদিও, আন-আন গুণৰ কথাকে অলপ কোৱা যাওক। ধনবৰৰ বুদ্ধিটি জানিবা এটি ভোটা-বেজী; এইখিনিতে কথা এটি শুনিলে, সেইখিনিতে আকৌ সেইটো তেনেই পাহৰিলেগৈ। বছেৰেকমানেও পণ্ডিতে চেকনিৰে পিঠিৰ ছাল ছিঙ্গিও ক-খ খনকে মুখত অনাব নোৱাৰিলে। তাৰ ভিতৰতে, ক-খ নৌ শিকোঁতেই, তেওঁ দহখনমান কিতাপ ফালিলে। পঢ়িব নোৱাৰি পণ্ডিতক ভুৱা দিয়া বিচক্ষণ বুদ্ধিটি চাওক, ⸺ যি কেইটা আখৰ মনত নৰয়, সেই কেইটা চিকুটি ফালি পেলাই দি, পণ্ডিতক কয় “মোৰ কিতাপতেই নাই, কেনেকৈ পঢ়িম?” পণ্ডিতৰ মাৰ খাই খাই দগা গৰুৰ দৰে মাৰলৈ আৰু কটাহি নকৰা হল। সদায় মই বৰ, মই ধনী মানুহৰ লৰা, মোৰ দেউতাক সকলোৱে মান কৰে, এনেবোৰ গণ্ডপ্-মৰা ভাব লৈয়ে ধনবৰ গঙ্গাটোপৰ দৰে ওফন্দি ফুৰে। দয়া,ক্ষমা, নম্ৰতা এনেবোৰ [ ৪১ ] গুণৰ কোনো এটিলৈকে তেওঁৰ বহল হৃদয়ৰ এচুকতো ঠাই নাই। দুখীয়া, নিচলা, মগনীয়া মানুহ দেখিলে তেওঁ উগ্ৰমূৰ্ত্তি ধৰে। ঘৰলৈ কোনো মগনীয়া-খোজনীয়া আহিলে, ধনবৰে লগুৱা লগাই তাক ততালিকে পদূলিৰ বাজ কৰাই দিয়ে। তেওঁৰ প্ৰতাপত গৰু, ছাগলী, আন কি ডালৰ চৰাই-চিৰ্‌কতিয়েও কঁপি থাকে। ঘৰত থকাখিনিপৰত গৰু-ছাগলীয়ে বাৰীৰ চাৰিসীমাৰ ভিতৰলৈ ঠুঁটিয়াবৰ সাধ্য নাই। কেতিয়াবা কোনো গৰু বা ছাগলী বাৰীৰ ভিতৰত দেখা পালে, সেই গৰু-ছাগলীৰ আৰু সেই দিনা শৰাধ! ধনবৰ বৰমতাই হালোৱা এছাৰিৰ কোবত তাৰ পিঠি দমলা-দমল কৰে; আৰু তাৰ পাচত বান্ধি লৈ, চকুত বিহ জলকীয়া ভাঙ্গি দি, ঠেং এটামান খোৰা কৰি এৰি দিয়ে। ভদ্ৰতাৰ বিষয়ে ওপৰতে উনুকিয়া হৈছে; সদায় মইবৰ ভাবতে ওফন্দি থাকে। কোনো বুঢ়া বা বয়সীয়া মানুহে তেওঁৰ অত্যাচাৰ সহিব নোৱাৰি ভাল কথাৰে দুই-চাইটা উপদেশ দিব খুজিলে, ধনবৰে জাঁপ মাৰি ওপৰতে পৰিব খোজে। মাক-বাপেকৰ তো কথাকে নকওঁ; ভালেই হওক বা বেয়াই হওক, তেওঁবিলাকৰ মুখ বজাবৰ সাধ্য নাই। কিন্তু, আনবিলাকক যিমানেই যি কৰক, কীৰ্ত্তিনাথ গোহাঞিক ধনবৰে এফেৰি মান কৰে; আৰু তেওঁ কিবা কথা কলে অলপ কান পাতি শুনে। আন কি, কেতিয়াবা কিবা দুষ্টালি কৰি থাকোঁতে কীৰ্ত্তিনাথ গোহাঞিয়ে দেখা পালে, ধনবৰ বোপা সেই ফালেই ঠৰ্ হয় আৰু ততালিকে তেওঁ এনে গহীন আৰু শান্ত হৈ পৰে, যেন লৰাই সেই বিষয়ে একোকে কবই নোৱাৰে; তেনেটি নম্ৰ, ধীৰ আৰু শান্ত লৰা যেন আৰু পাবলৈকে নাই। বাস্তৱতে, ধনবৰ যেনে শকত-আৱত লৰা, দুষ্টালি কামত নেদেখিলে, মানুহে কেতিয়াও তেওঁক দুষ্ট বুলি ভাবিব নোৱাৰে। তাৰ পাচত, স্বভাৱ-চৰিত্ৰৰ বিষয়ে অলপ কবলৈ আছে। এই বিষয়ে বহলাই নকলেও, ওপৰত দিয়া চানেকি চায়ে অনুমান কৰিব পাৰি। [ ৪২ ] প্ৰথমে,দিনটোৰ ভিতৰত কাৰ ক’ত হানি কৰিব, কাক মাৰিব, কাক কিলাব, কাক ডকা দিব, কাক জগৰ লগাব, কাক জোকাব এইবিলাকেই হৈছে তেওঁৰ প্ৰধান চিন্তা। দিনটোৰ ভিতৰত নো ক'ত কিমান জগৰ লগাব, কিমান চুবুৰীয়াই মাক-বাপেকৰ ওচৰত গোচৰ দিবহি, তাৰ সীমা-সংখ্যা নাই। সকলোৱে ডাঙৰ মানুহৰ লৰা বুলি সহি থাকে। ধেমালি কৰা লৰাৰ ভিতৰতো তেওঁক কোনেও লগ দিব নোখোজে। কিন্তু লগ দিব নুখুজিলে বা হব কি?—যি কেইটাই লগ দিবলৈ আপত্তি কৰিব সিহঁতক মাৰি কিলাই খেদি দি তেওঁ বলেৰে দলত সোমাই লয়। গাঁৱৰ বোৱাৰী-জীয়াৰীয়ে ধনবৰক দেখিলে ওলাবলৈ ভয় কৰে। দেউতাকে বেয়া পায় বুলি মাথোন কোনেও একো নকয়। এই গতিৰেই চলি সদৌশেহত ধনবৰ কিছুমান দুষ্ট মানুহৰ সঙ্গত পৰিল! ধনবৰক অলপ উচটাই হে দিব লাগে, তেওঁ একেবাৰে জাঁপ মাৰি মূধৰ ছালত উঠেগৈ। সেই দুষ্ট সঙ্গত পৰি লাহে লাহে ডেকাই ভাং-কানিতো মাজে-সময়ে ধৰা হল। দুষ্ট মানুহবোৰে নিজৰ সুবিধা লাভৰ নিমিত্তে ধনবৰক ভাং-কানি খাবলৈ বৰকৈ উচটাবলৈ ধৰিলে। সিহঁতে কয়, “বোপা দেউতা ৷ আপোনাৰ নো কি নাইকিয়া হৈছে? ৰামদেউৰ কিৰ্‌পাত,আপোনাৰ সকলো আছে। আপোনাৰ পিতাকৰ ইমান ধন-সম্পত্তি নো কোনে খাব; এই দৰে অলপ সুখ নকৰিলে নো জীৱন ধৰাৰ সকাম কি?” এনেকুৱা উদগনি পালে ধনবৰে যেন স্বৰ্গ ঢুকি পায়। এই শলাগনি ফেৰিৰ নিমিত্তেই তেওঁ মাজে-সময়ে সিহঁতক ঘৰৰপৰা চুৰ কৰি নি দুই-চাৰি টকা যি পাৰে দিয়েগৈ। আৰু, এনেবিলাক মানুহৰে সৈতে হলে ধনবৰৰ বৰ মিল।\nএই দৰেই কিছুকাল গল। এদিন সেই কানীয়া-ভকতসকলে ধনবৰক লৈ ভালকৈ কানিৰ খোলাত বহিবৰ মন কৰিলে। ধনবৰক সেই প্ৰস্তাৱ শুনোৱা মাত্ৰকে,তেওঁ ঘৰলৈ গৈ যি পাৰে দহ-বাৰ টকা আনি কানীয়া [ ৪৩ ] ভকতসকলক শোধালেহি। কানীয়া ভকতসকলৰ মহা আনন্দ মিলিল৷ লৰালৰিকৈ যথাসময়ত পাণৰ চাকি যুগুত কৰা হল। এজনে গৈ চকুৰ টিপতে ঘৰৰপৰা ধনবৰক মাতি আনিলে। তাৰ পাচত,পাণৰ চাকি মাজতে লৈ, চাৰিপিনে চাৰি সিদ্ধ বহি, এপাশে ধনবৰ বোপা-দেউতাক দুতৰপীয়া কঠ এটাৰ ওপৰত বহুৱাই লৈ, পাণৰ চাকি পুৰিবলৈ আৰম্ভ কৰিলে৷ টিকিৰা পোৰাৰ লগে লগে কানীয়া-সত্ৰৰ মেল আৰম্ভ হল। যথা,—\n১ম,কানীয়া ।—(দীঘলকৈ টান এটা মাৰি, ভলুকা বাঁহৰ হোঁকাটো ২য়, কানীয়াৰ হাতলৈ দি, কথাত মুখৰ ধোঁৱা উৰাই) “কোৱাঁ, আল্‌পতি, কোঁৱা কোঁৱা। আজি তেও বোপা-দেউতাৰ কিৰ্‌পাত্, উকেৰে পাণ চাকি পুৰি লোৱাঁ।”\n২য়,কানীয়া ।—(আঙ্গঠাডোখৰ জোকাৰি জোকাৰি) “এৰা,ৰামদেউৰ অনুগ্ৰহত কিন্তু, বোপা-দেউতাৰ মূৰৰ চুলিৰ সমান কিন্তু আয়ুষ হক।”\n৩য়,কানীয়া ।—(হাত লেচাৰি লেচাৰি) “নহয় বান্ধ, তাৰ-পৰা-তাপেনে-নামেনে, বোপা-দেউতাই ভাল ছোৱালী এটা পাওক।”\n৪ৰ্থ,কানীয়া ।—(৩য়, কানীয়াৰ গাত ঠেলা এটা মাৰি) “থোৱাঁ হে মিতা, তাৰ-পৰিণামে, তুমিও বৰ কথাটো, তাৰ পৰিণামে, বিচাৰি পালাগৈ! কৃষ্ণদেৱক চিন্তি, তাৰ-পৰিণামে, বোপা-দেউতাৰ নো ছোৱালীৰ,তা ৰ-পৰিণামে, কি একাল লাগিছে।”\n১ম,কানীয়া ৷—(ধোঁৱা এঢোকা পেটলৈ গিলি} “মই চাওঁতে অলে, লাৱৰী আইদেউৰেই বোপা-দেউতাৰ বাল যোৰা মিলিব।”\n৩য়,কানীয়া ৷— “অ',বোপা-দেউতাক,তাৰ-পৰা-তাপেনে-নামেনে,বৰকৈ নুখুৱাবিহঁক। বোপাদেউতা, তাৰ-পৰা-তাপেনে-নামেনে, লৰা মানুহ; তাৰ-পৰা-তাপেনে-নামেনে, গাত বৰকৈ ধৰিব।” [ ৪৪ ] ২য়,কানীয়া ।—“এৰা, কিন্তু, ৰামদেউৰ অনুগ্ৰহত, বোপা-দেউতাই, কিন্তু, বৰকৈ খোৱা নাই।”\nধনবৰ ।—“হয়,ককাইহঁত,মই বৰকৈ খোৱা নাই। ঘৰত গৈ টলং-ভটং কৰিলে জানিব নহয়; সেই দেখি, মই গা চাই হে খাইছোঁ।”\n৪ৰ্থ, কানীয়া৷—“তহঁতো, তাৰ-পৰিণামে, কিন্তু, ভাল আৰু! বোপা-দেউতাক,তাৰ-পৰিণামে, আমাৰ দুখীয়া ভেবা লৰাৰ নিচিনা, তাৰ-পৰিণামে, দেখিছ নে? কৃষ্ণদেৱক চিন্তি, বোপা-দেউতাক, তাৰ-পৰিণামে, আমি কি বুজনি দিবৰ লায়েক ।”\n২য়, কানীয়া ৷—(ভাল কথকি বোলাই) “নহয়, কিন্তু, কথাটো হে—”\nএনেতে, শূলধৰ বৰগোহাঞিৰ প্ৰৱেশ ! তেওঁক মনে মনে কোনোবাই সম্ভেদ্ দিলেগৈ। শূলধৰ বৰগোহাঞিয়ে, সোধপোছ নাই, পোনেই সোমায়েই হাতৰ লাখুটীৰে সৈতে উধামুধাকৈ যাকে য'তে পালে, তাকে ত’তে টঙ্গনিয়াবলৈ ধৰিলে। কানীয়াহঁতে যেয়ে যেনিয়ে পাৰিলে, দুৱাৰ-বাৰ ভাঙ্গি পলাই-পত্ৰং মাৰিলে। ধনবৰ বোপা কিন্তু সবাত্‌কৈ আগ। তাৰ পাচত, শূলধৰ বৰগোহাঞিয়ে ঘৰলৈ আহি পুতেকক ডাবি-হুঁকি দি, সেই দুষ্ট মানুহবোৰক আঁতৰ কৰাবৰ নিমিত্তে কীৰ্ত্তিনাথ গোহাঞিদেৱৰে সৈতে পৰামৰ্শ কৰিবলৈ স্থিৰ কৰিলে। ধনবৰে এই কথা শুনি দেউতাকক কাকূতি কৰি, কীৰ্ত্তিনাথ গোহাঞিক এই কথা নজনাবলৈ টানি ধৰিলেহি। তেৱোঁ মান্তি হল। গতিকে, কীৰ্ত্তিনাথ গোহাঞিয়ে ধনবৰ বোপাৰ কানী-খোলাত বহাৰ বিষয়ে একো সম্ভেদ্ নাপালে। কীৰ্ত্তিনাথ গোহাঞিয়ে ইমান দিনে ধনবৰৰ সম্বন্ধে একো বেয়া কথা শুনা নাই; মুঠতে তেওঁ ধনবৰক শান্ত আৰু বৰ সজ স্বভাৱৰ লৰা বুলি হে জানে ৷\n"https://as.wikisource.org/w/index.php?title=লাহৰী/ষষ্ঠ_আধ্যা&oldid=26048"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২১ মে' ২০১৯ তাৰিখে ১১:৪৭ বজাত সলনি কৰা হৈছিল।


Erec in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Erec ar byavahar, ppali, parshwakriya, upkaar, kriya-pratikriya aaru satarkatabani\nErec की जानकारी\nErec ৰ লাভ আৰু ব্যৱহাৰসমূহ- Erec Benefits & Uses in Assamese- Erec ar laabh aaru byavaharsamuh\nErec ৰ পালি আৰু সেয়া কেনেদৰে ল'ব- Erec Dosage & How to Take in Assamese - Erec ar paali aaru xeya kenedore lobo\nErec ৰ পাৰ্শ্চক্ৰিয়াসমূহ- Erec Side Effects in Assamese- Erec ar parshwakriyasamuh\nErec সংক্ৰান্ত সতৰ্কতাবাণীসমূহ- Erec Related Warnings in Assamese- Erec xonkranta xatarkatabanisamuh\nঅইন দৰৱৰ সৈতে Erecৰ গুৰুতৰ ক্ৰিয়া-প্ৰতিক্ৰিয়া- Severe Interaction of Erec with Other Drugs in Assamese- Oinor xoite Erec ar gurutor kriya-pratikriya\nErec মতভেদসমূহ- Erec Contraindications in Assamese- Erec nishedhsamuh\nErec ৰ বিষয়ে সততে সোধা প্ৰশ্নসমূহ- Frequently asked Questions about Erec in Assamese- Erec ar bikhoye satate xodha prashnasamuh\nখাদ্য আৰু মদৰ সৈতে Erec ক্ৰিয়া-প্ৰতিক্ৰিয়া- Erec Interactions with Food and Alcohol in Assamese- khadya aaru modor xoite Erec kriya-pratikriya\nErec ৰ লাভ আৰু ব্যৱহাৰসমূহ - Erec Benefits & Uses in Assamese - Erec ar laabh aaru byavaharsamuh\nErec তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nErec ৰ পালি আৰু সেয়া কেনেদৰে ল'ব - Erec Dosage & How to Take in Assamese - Erec ar paali aaru xeya kenedore lobo\nErec-ৰ উপাদানসমূহ - Erec Active Ingredients in Assamese - Erec-ar upadaansamuh\nErec ৰ পাৰ্শ্চক্ৰিয়াসমূহ - Erec Side Effects in Assamese - Erec ar parshwakriyasamuh\nগৱেষণাৰ ভিত্তিত, Erec ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nErec সংক্ৰান্ত সতৰ্কতাবাণীসমূহ - Erec Related Warnings in Assamese - Erec xonkranta xatarkatabanisamuh\nErec-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nErec-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Information about safety of Erec ৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nবৃক্কত Erec কি প্ৰভাৱ দেখা গৈছে?\nErec গ্ৰহণ কৰাৰ পিছত আপোনাৰ বৃক্ক ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nযকৃতত Erec কি প্ৰভাৱ দেখা গৈছে?\nErec গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Erec ৰ কি প্ৰভাৱ দেখা গৈছে?\nErecৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Erecৰ গুৰুতৰ ক্ৰিয়া-প্ৰতিক্ৰিয়া - Severe Interaction of Erec with Other Drugs in Assamese - Oinor xoite Erec ar gurutor kriya-pratikriya\nErec তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nErec মতভেদসমূহ - Erec Contraindications in Assamese - Erec nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Erec লোৱা অনুচিত যাতে -\nErec ৰ বিষয়ে সততে সোধা প্ৰশ্নসমূহ - Frequently asked Questions about Erec in Assamese - Erec ar bikhoye satate xodha prashnasamuh\nএই Erec-এ অভ্য়াস বা নিচাৰ সৃষ্টি কৰে নেকি?\nনহয়, Erec আসক্তি সৃষ্টি কাৰক বুলি কোনো সাক্ষ্য নাই।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Erec লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু Erec লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nমানসিক ৰোগৰ চিকিত্সাৰ বাবে Erec লৈ কোনো লাভ নাই।\nখাদ্য আৰু মদৰ সৈতে Erec ক্ৰিয়া-প্ৰতিক্ৰিয়া - Erec Interactions with Food and Alcohol in Assamese - khadya aaru modor xoite Erec kriya-pratikriya\nখাদ্য আৰু Erecৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Erec আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Erecৰ মাজৰ প্ৰতিক্ৰিয়া\nErec লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nErec ৰ অনুকল্প - Substitutes for Erec in Assamese\nআপুনি বা আপোনাৰ পৰিয়ালৰ কোনোবাই Erec লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Erec ব্যৱহাৰ কৰিছিল নেকি?\nআপুনি কিমান পৰিমাণে Erec সেৱন কৰিছিল?\nআপুনি Erec ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Erec সেৱন কৰে?


হেঁপাহ (উজ্জ্বল ফুকন) - সাহিত্য ডট অৰ্গ\nহেঁপাহ (উজ্জ্বল ফুকন)\nধূলিবোৰে পিছফালৰ আলিবাটটো নেদেখা কৰি পেলাইছে। দৌৰোঁতে ধূলিৰ দমবোৰ গুৰিয়াই যোৱা বুদ্ধিটোৱে কাম কৰা যেন লাগিল ৰাতুলৰ। তাক খেদি অহা মানুহবোৰৰ মাতবোৰো লাহে লাহে হেৰাই গ’ল। একেৰাহে প্ৰায় বিছমিনিট মান দৌৰি সি ভাগৰি পৰিছে।\n“কলমৌৱে ঢাকি থোৱা পিটনিখনৰ কাষ পাবলৈ আৰু বেছি পৰ নাই।”\nসি পশ্চিমৰ আকাশৰ ভাগৰুৱা বেলিটোলৈ চাই ভাবিলে। পিটনিখনৰ কাষ পাই সি পাৰৰ চিনাকি গছজোপাৰ তলত নিজক এৰি দিলে। এই পিটনিখন আৰু এই গছজোপা তাৰ সৰুকালৰে পৰা চিনাকি। মাকৰ কোলাত শুবলৈ নোপোৱা ৰাতুলক যেন এই পিটনিখনে বছৰ বছৰ ধৰি নিৰাপদ আশ্ৰয় দি আহিছে। মাকে তাক জনম দি পৃথিৱীৰ পৰা মেলানি মগাৰ পিছত মদাহী দেউতাকৰ চৰ গোৰ সি বেছি দিন সহ্য কৰিব পৰা নাছিল। সৰুকালটো কেতিয়াবা ডাষ্টবিনৰ কাষত কেতিয়াবা মন্দিৰৰ খটখটীত আৰু কেতিয়াবা এই পিটনিখনৰ কাষত পাৰ কৰিছে সি। দূৰৰ পথাৰখনত ফুটবল খেলি থকা ল’ৰাজাকক দেখি সি মনৰ ভিতৰতে ভাবিলে ‘সিহঁতে নাজানে সিহঁত কিমান ভাগ্যৱান’। কাৰোবাৰ প্ৰচণ্ড গোৰত ওপৰলৈ উৰি যোৱা ফুটবলটোৰ সৈতে তাৰ মনটো লাহে লাহে দিনটোৰ হৈ যোৱা ঘটনাবোৰৰ মাজলৈ উৰি গ’ল।\nআন দিনাৰ দ’ৰে সি সেইদিনা ৰাতিপুৱাও নিজে উঠিব পৰা নাছিল। টোপনিয়ে যেন তাক হেঁচা মাৰি ধৰিছিল। বিষ্ণুৱে খেপিয়াই খেপিয়াই তাক কেইবাৰো হেঁচা মৰাৰ পিছত সি সাৰ পালে।\n“নাযাৱ নেকি? ৰেল যাবই এতিয়া।” বিষ্ণুৱে তালৈ চাই ক’লে।\nবিষ্ণুৰ মাতত খকমককৈ কৈ সাৰ পাই ৰাতুল সাজু হ’ল। দহমিনিট মানৰ পিছত সিহঁত দুয়োটা ৰেল ষ্টেচন পালেগৈ। দূৰণিবতীয়া ৰেলখনে এজাক যাত্ৰী লৈ ষ্টেছনত ৰৈ আছে। ৰাতুলে দূৰৰ পৰাই ভালকৈ চালে। বিষ্ণুৰ এখন হাত ৰাতুলৰ কান্ধত । ৰাতুলৰ কান্ধটোৱেই যেন তাৰ কম্পাছ আৰু ৰাতুলৰ মাতটোৱেই যেন তাৰ চকু।\n“বিনু টেপ” ৰাতুলৰ সকীয়নি।\nবিষ্ণুৱে বুজিলে ৰাতুল ৰেলত উঠিছে। সিও লাহেকৈ ভৰিটো দাঙি উঠিল।\nএইবাৰ ৰাতুলে বিষ্ণুৰ হাতত তিনিটা টিপা মাৰিলে।\nএই টিপা বোৰৰ নিজা নিজা অৰ্থ আছে। এটা টিপা মানে বেছি সময় ৰ’ব নালাগে। মানুহ হয়তো এজন। দুটা টিপা মানে গ্ৰাহকৰ সংখ্যা অলপ বেছি। হয়তো দুটা গান গাব লগা হ’ব পাৰে। তিনিটা টিপা মানে এজাক গ্ৰাহক। গানো প্ৰয়োজন সাপেক্ষে বেছিকৈ গাব লগা হ’ব পাৰে। আৰু পইচাও বহুত পোৱাৰ আশা থাকে।\n“অই গেনা আহিলি?” লেঙেৰা মাধৱে ৰাতুললৈ চাই ক’লে।\n“হেটেপ ইণ্ডিয়া অহমহাৰি। হৰিটো এৰি দে” ৰাতুলে চিঞৰি মাধৱক ক’লে।\n“অই বেটেৰি নাইকিয়া কি কৈছে এইটোৱে” মাধৱে এইবাৰ বিষ্ণুক সুধিলে।\n“তোৰ নিজৰ ভৰিৰ ঠিক নাই কিন্তু তই তাৰ ভৰিটোৰ ওপৰত থিয় হৈ আছ নেকি চা” বিষ্ণুৱে ক’লে।\n“অই গেনা, দেখাই নাছিলোঁ বে। যা যা কামত যা” মাধৱে দবাটোৰ মজিয়াখন লেতেৰা বাঢ়নীটোৰে চাফা কৰি আগবাঢ়িল।\nৰাতুলে তাক এটকা এটা দি কলে “আ ইনটো আল আই আতে আমাৰ”\nমাধৱে এটকাটো লৈ হাঁহি এটা মাৰি এইবাৰ হাতখন দবাটোত বহি থকা মানুহবোৰৰ ফালে আগবঢ়াই দিলে। এটা দুটা টকাৰে হাতখন ভৰি পৰিল।\n“লগ পাম গধূলি” মাধৱে হাঁহি এটা মাৰি দুয়োটাৰ ফালে চাই কলে। তাৰ হাঁহিটোৱে বুজাই দিলে ৰাতুলৰ প্ৰতি থকা তাৰ কৃতজ্ঞতা।\nবিষ্ণুৱে মনে মনে ভাবিলে “ভাগ্য ভাল ‘চেটেপ ইণ্ডিয়া ব্ৰহ্মচাৰীটো’ বুজি নাপালে। নহ’লে ৰাতিপুৱাই যুদ্ধ এখন হ’ল হয়।\nইহঁত যেন ৰাতুলৰ পৰিয়ালৰ দৰে। শব্দবোৰ তাৰ মুখত ভগৱানে ফুটিবলৈ নিদিলে কি হ’ল কিন্তু কেনেকৈ মানুহ আপোন কৰিব লাগে সেইটো সি ভালকৈ জানে।\nবিষ্ণুৱে ইখন হাতত লৈ থকা আলোচনী, বাতৰিকাকত আদি ঠিক কৰি ল’লে।\nএজাক ডেকা গাভৰুৰে ভৰা ডবাটোৰ মুখত ৰৈ হাত দুখন এক বিশেষ ভঙ্গিমাত মেলি ৰাতুলে গাবলৈ আৰম্ভ কৰিলে\n” উউউঝে এএএখা অঅ য়ে আনা হনমম\nয়াৰ ঔতা হে ইৱানা হনম\nঅব য়াহা এ আহা আয়ে আম\nএৰে আহৌ এ অৰ আয়ে আম..”\n“বঢ়িয়া। আৰু এটা” কোনোবা এটাই জাকৰ মাজৰ পৰা চিঞৰি উঠিল।\n“পিছে সি গালেনো কি?” আন এটাই সুধিলে।\n“দাদা, গানৰ তাল ইমান নাচাব। এয়া জীয়াই থকাৰ যুঁজ। ইজনে সিজনক সহায় কৰি যুঁজি যোৱাৰ চেষ্টা। আমাৰ বিষ্ণুৱে এতিয়া ভালকৈ গাই শুনাব গানটো” মাধৱে তলৰ লেতেৰা মজিয়াখন মচি মচি ক’লে।\n“তুঝে দেখা তৌ য়ে জানা চনম\nপ্যাৰ হৌতা হে দিৱানা চনম\nঅব য়াহা চে কাঁহা জায়ে হাম\nতেৰে বাহৌ মে মৰ জায়ে হাম” বিষ্ণুৱে ওপৰলৈ চাই গানটো আকৌ গালে। এখন হাত তেতিয়াও ৰাতুলৰ কান্ধত আছিল।\nচিঞৰ বাখৰেৰে মুখৰ হৈ থকা ডবাটো বিষ্ণুৰ মাতত স্তব্ধ হৈ গ’ল।\nৰাতুলে বিষ্ণুৰ হাতখন এটা চিটৰ নালত লগাই দি তাৰ ইখন হাতত থকা মেগাজিন, আৰু বাতৰিকাকত লৈ জাকটোৰ মাজলৈ আগবাঢ়িল।\n“আইজ, অঅপ অহায় কৰক আউ আমাকো ইয়াই হাকিবলৈ আহস ইয়ক” ৰাতুলে কলে।\n“ৰাইজ, অলপ সহায় কৰক আৰু আমাকো জীয়াই থাকিবলৈ সাহস দিয়ক” ৰাইজে বুজি নাপাব বুলি বিষ্ণুৱে ৰাতুলৰ কথাখিনি আকৌ এবাৰ ক’লে।\nৰ’ লাগি চাই থকা ল’ৰা ছোৱালীজাকে ৰাতুলৰ মাতত হে সাৰ পালে।\n“বাহ বঢ়িয়া গোৱা দুয়োজনে। লোৱা এয়া দহ টকা মোৰ ফালৰ পৰা।” এজন ডেকাই ৰাতুলৰ হাতত ১০ টকীয়া নোট এখন গুজি ক’লে।\nৰাতুলে ততালিকে ১০ টকীয়াটো ঘূৰাই দি কলে “বিক্কা বা অহাউভুতি ইদিব আইজ। আমি উৰ দাঙি ইয়াই তাকিব উজু। অচন্দৰ এখন এগাজিন বা আতৰিআকত ইনক এটকা আন এছিকৈ দি”\nল’ৰাজনে ৰ’ লাগি ৰাতুললৈ চাই তাৰ কথাখিনি বুজিবলৈ চেষ্টা কৰিলে।\nএকো উত্তৰ নুশুনি বিষ্ণুৱে বুজি পালে ল’ৰাজনে ৰাতুলৰ শব্দবোৰ বুজি পোৱা নাই। সি আকৌ ক’বলৈ ধৰিলে “ভিক্ষা বা সহানুভূতি নিদিব ৰাইজ। আমি মূৰ দাঙি জীয়াই থাকিব খোজো। পছন্দৰ এখন মেগাজিন বা বাতৰিকাকত কিনক। পাৰিলে কেইটকা মান বেছিকৈ দি কিনক। সেয়াই আমাৰ লাভ বুলি ভাবিব। আৰু আমি সেয়া আপোনালোকৰ আশীৰ্বাদ বুলি ভাবিম।”\nএইবাৰ যেন সকলোৱে বুজি পালে। সকলোৱে নিজৰ পচন্দ মতে ৰাতুলৰ পৰা কাগজ আলোচনী কিনিবলৈ ধৰিলে দহ পাঁচ টকা বেছিকৈ দি।\nৰাতুলে “অন্যবাদ” আৰু বিষ্ণুৱে “ধন্যবাদ” দিলে প্ৰতিজনলৈ।\nৰাতুলে সকলোলৈ চাই হাঁহি হাঁহি কলে “এপ্পি আনি”। বিষ্ণুৱেও সুৰ মিলালে “হেপ্পী জাৰ্নি’।\nসকলোৱে একেলগে চিঞৰি উঠিল “থেঙ্ক ইউ”।\nৰাতুলে সিহঁতলৈ চাই চাই শেষবাৰলৈ গাব ধৰিলে “অদেচি অদেচি জানা আহি .. উঝে অঔৰ কে উঝে ঔৰ এ”। সকলোৱে হাঁহি হাঁহি সিহঁত দুটাক বিদায় দিলে।\nদুয়োটাই এইবাৰ ৰে’লৰ পৰা নামি প্লেটফৰ্মৰ বেঞ্চখনত বহি ল’লে।\n“আজি ইন হাল উজিছ। হেৰ পইচা আলো এবাৰতে” ৰাতুলে বিষ্ণুক কলে।\nবিষ্ণুৱে হয়ভৰ দি কলে “ঠিক কৈছ। ধেৰ পইচা পালো এবাৰতে। গন্তি কৰচোন কিমান পালো”\nৰাতুলে পইচা গন্তি কৰাত লাগিল।\nএনেতে হঠাৎ সন্মুখৰ পৰা এটা মাত ভাঁহি আহিল “বহুত পইচা পালি দেখোন আজি। আমাক নিদিয় নেকি?”\nএইটো বসন্ত। গুণ্ডাকৰ উঠাই ভিক্ষাৰী, বা ৰে’লত বেপাৰ কৰা আন আন মানুহৰ পৰা।\nতলৰ মূৰ ওপৰ নকৰাকৈ এখন হাতেৰে ৰাতুলে বিষ্ণুক হেঁচি ইঙ্গিত দিলে উঠি যাবলৈ। বিষ্ণুৱে লাহে লাহে উঠি যাবলৈ ধৰিলে।\nবসন্তহঁতে বিষ্ণুৰ ফালে চাওঁতেই ৰাতুলে ততালিকে পইচাখিনি পেন্টৰ এটা চুকত লুকুৱাই থলে।\n‘অত অইচা। হুছুৰা উটকা এটা আইছো আটিপুৱাৰ পৰা” ৰাতুলে পেন্ট জোকাৰি দেখুৱালে বসন্তক।\nবসন্তই তাৰ পেন্ট চোলাত পইচা বিচাৰি একো নাপালে। “ই পইচা বিষ্ণুৰ পকেটত ভৰাই দিছে” কথাটো কৈ বসন্তই বিষ্ণুৰ ফালে চোচা ল’লে।\n“পইচা দে বিষ্ণু।” বসন্তই বিষ্ণুৰ গালত প্ৰচণ্ড চৰ এটা শোধাই কলে।\nৰাতুলৰ যেন এইবাৰ সহ্য নহ’ল। কাষতে পৰি থকা ইটা এটা হাতত লৈ পিছপিনৰ পৰা বসন্তৰ মূৰত এটা পূৰ্ণহতীয়া কোব দিলে। অকস্মাত ঘটি যোৱা ঘটনাটোত সকলো হতভম্ব হল। তেজৰ ডোঙা এটাৰ মাজত পৰি বসন্ত চটফটাব ধৰিলে।\n“মাৰ তাক” কোনোবা এটাই চিঞৰি উঠিল ৰাতুললৈ চাই।\nসেই চিঞৰটোৰ পিছত ৰাতুল মাথোঁ দৌৰিছে। খেদি অহা মানুহবোৰৰ কথা ভাবি ৰাতুল আকৌ বাস্তৱলৈ ঘূৰি আহিল। পিটনিৰ এটা চুকত অলপ পানী লৈ সি মুখখন ধুই ল’লে। কাষৰ শুকান বননিত পৰি সি মনে মনে ভাবিবলৈ ধৰিলে “ভগৱানে বাৰু আমাৰ নিচিনা মানুহক কষ্ট দি কিয় ইমান ভাল পায়। নে আমাৰ মনৰ জোৰ বেছি নেকি? কিছুমান মানুহ আৰামত থাকিও সৰু দুখ এটাতে কান্দি কাটি হাবাথুৰি খায়। সিহঁত চাগৈ মনৰ দুৰ্বল। মোৰ চাগে আত্মাটো শক্তিশালী। সেয়েহে আমাক কষ্টত ৰাখে কাৰণ তেওঁ জানে আমি পাৰিম যুঁজিব। ভগৱানৰ বাবে বোলে সকলো জীৱ একে। সেইকাৰণে দুৰ্বল সন্তানবোৰক সুবিধা বেছি দিয়ে। আৰু সবলবোৰক কষ্ট বেছি দিয়ে যাতে দুয়োপক্ষই সমান সুযোগ পায়। তেন্তে বিষ্ণুৰ আত্মাটো চাগৈ বৰ শক্তিশালী হব। হয়তো মোতকৈও বেছি” বিষ্ণুৰ কথা মনত পৰি ৰাতুল থিয় হ’ল। বিষ্ণু হয়তো ৰে’লখনত উঠি ৰঙিয়া পালেগৈ। মইও ৰঙিয়ালৈ যাওঁগৈ। দুঘণ্টামানৰ ভিতৰত পাই যাম” ৰাতুলে মনে মনে ভাবিলে।\n“আও হগৱান, হিন্টা নকৰিবা। আমি ঠিকে হাকিম। উমি উৰ্বল বোৰক অহায় কৰা। আমাৰ ইয়াই হকাৰ হেপাহ এছি। আমি ইয়াই হাকিম।” ৰাতুলে আকাশলৈ চাই চিঞৰি ৰে’ল ষ্টেচনটোলৈ আগবাঢ়িল।\nদূৰৰ কাৰোবাৰ ঘৰৰ পৰা অনিমা চৌধাৰীৰ গীত এটা ভাহি আহিল। ৰাতুলে বুজি পালে এয়া ভগৱানে তাৰ প্ৰশ্নৰ উত্তৰ দিছে গীতৰ সহায়েৰে। ৰিণিকি-ৰিণিকি ভাহি অহা গীতটো সি কাণ পাতি শুনিলে।\nউদাস নহ’বি দেখি এন্ধাৰ\nজয়াল বাট .. গভীৰ নিশাৰ\nদুখৰ ৰাতিটো পৰিব এদিন ওৰ।\nপুৱাৰ সূৰুযৰ ৰাঙলী আভাই দলিচা পাৰি দিব\nজোনালী নিশাৰ অযুত তৰাই আল্পনা আঁকি দিব।\nনতুন গতিৰে গতি ল’ব\nআশাৰ বাটৰ ৰথৰ চকৰি তোৰ\nদুহাত সাৱটি থাকিলে জানো বিঘিনি আঁতৰি যায়\nসময় থাকোঁতে ল’ব নাজানিলে প্ৰাপ্য হেৰাই যায়\nউদাস নহ’বি দেখি এন্ধাৰ …\n“সু হু সুহু সু হু হু হু হু” ৰাতুলে এক নতুন উদ্যমেৰে সুহুৰিয়াই আগুৱাই গ’ল ষ্টেচনৰ ফালে।\n← টাইম মেচিনেৰে যাত্ৰা (অপূৰ্ব কলিতা)\nদিগন্ত বৰাৰ ৰহঘৰা →\nদ্ব্যৰ্থক (মনোৰঞ্জন মজুমদাৰ)


অখিল গগৈৰ চিঠিঃ টাইমছ নাঁৱে ক'লে- ২০১৬তকৈ অসমত ৭খন আসন কমিব বিজেপিৰ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nনিৰ্বাচনলৈ আৰু বেছি দিন নাই। ইতিমধ্যে প্ৰথম পৰ্যায়ত নিৰ্বাচন অনুষ্ঠিত হবলগীয়া সমষ্টিসমূহত প্ৰাৰ্থীসকলে প্ৰদান কৰিছে মনোনয়ন। সহস্ৰাধিক সমৰ্থকক লগত লৈ প্ৰাৰ্থীসকলে শক্তি প্ৰদৰ্শন কৰাৰ অপ্ৰাণ চেষ্টা চলাইছে। কিছুমানে বাইক ৰেলী কৰিছে আৰু কিছুমানে গায়ন-বায়নেৰে পদব্ৰজেই আৰম্ভ কৰিছে মনোনয়ন পৰ্ব।\nপ্ৰথন পৰ্যায়ৰ নিৰ্বাচনৰ মনোনয়ন পত্ৰ দাখিলৰ অন্তিম দিন ৯মাৰ্চ যদিও শেহতীয়াকৈ লাভ কৰা খবৰ অনুসৰি, সোমবাৰ পৰ্যন্ত ৪৭টা সমষ্টিৰ ৫২গৰাকী প্ৰাৰ্থীয়ে ১১২খন মনোনয়ন পত্ৰ দাখিল কৰিছে। এই আপডেট সোমবাৰৰ নিশা ৮বজালৈকে।\nমনোনয়ন পৰ্ব পূণগতিত চলি থকাৰ মাজতে সোমবাৰে নিশা টাইমছ নাওৱে দেশত হব লগা কেইবাখনো ৰাজ্যক লৈ প্ৰকাশ কৰিছে অপিনিয়ন প’ল। এই সমীক্ষাত অসমত পুনৰ বিজেপি মিত্ৰজোঁট তথা এন ডি এৰ চৰকাৰ হব বুলি প্ৰকাশ কৰিছে।\nটাইমছ নাওৱে এই অপিনিয়ন পলত বিজেপি মিত্ৰজোঁট তথা এন ডি এক প্ৰদান কৰিছে ৬৭খন আসন। ইফালে কংগ্ৰেছ মিত্ৰজোঁটক প্ৰদান কৰা হৈছে ৫৭খন আসন। বাকী অন্যান্যক মাত্ৰ দুখন আসন প্ৰদান কৰা হৈছে এই সমীক্ষাত।\nটাইমছ নাওঁৰ এই সমীক্ষাত ২০১৬ৰ নিৰ্বাচনী ফলাফলকৈ বিজেপিৰ এইবাৰ ফলাফল কিছু বেয়া হব বুলি আশাংকা প্ৰকাশ কৰা হৈছে। যাৰ বাবে এইবাৰ বিজেপি মিত্ৰজোঁটে ৭খন আসন পূৰ্বতকৈ কমকৈ পাব বুলি তেওঁলোকে এই অপিনিয়ন প’লত উল্লেখ কৰিছে।\nআনহাতে কংগ্ৰেছৰ ক্ষেত্ৰত এই সমীক্ষাত ফলাফল উৰ্ধগামী হ’ব বুলি উল্লেখ কৰা হৈছে। ২০১৬তকৈ ২০২১ত প্ৰায় ১৮খন আসন বেছিকৈ পাব কংগ্ৰেছ মিত্ৰজোটেঁ। ২০১৬ত ৩৯খন আসন পোৱা কংগ্ৰেছ মিত্ৰজোঁটে ২০২১ত ৫৭খন আসন পাব বুলি টাইমছ নাওৱে প্ৰকাশ কৰিছে।\nইফালে অন্যান্যক মাত্ৰ দুখন আসন দিছে দেশৰ আগশাৰীৰ সংবাদ প্ৰতিষ্ঠানটোৱে। দুটাকৈ নতুন আঞ্চলিক দলৰ জন্ম আৰু আনহতে ৫বছৰ শাসনাধিষ্ঠ বিজেপি দলৰ প্ৰতি প্ৰতিষ্ঠানবিৰোধী ঢৌ অলপ হলেও থকা স্বত্ত্বেও অন্যান্যক মাত্ৰ ২খন আসন প্ৰদান কৰিছে টাইমছ নাওৱে।\n২০১৬ৰ বিধানসভা নিৰ্বাচনত ১৩খনকৈ আসন অন্যান্যই লাভ কৰা অসমত ২০২১ত মাত্ৰ ২খন পাব বুলি অপিনিয়ন প’লত প্ৰকাশ কৰিছে টাইমছ নাওৱে। অৱশ্যে এই সমীক্ষাক লৈ ল কিছু কিছুৱে কব বিছাৰিছে যে, অসমৰ ৰাজনৈতিক প্ৰেক্ষাপটত গভীৰৰ লৈকে সোমাই এই সমীক্ষা কৰা হোৱা নাই।\nৰাষ্ট্ৰীয় এটা সংবাদমাধ্যমে মাত্ৰ কেইজন মান লোকৰ মতামতেৰে প্ৰস্তুত কৰা এই সমীক্ষাই কোনো সঠিক ৰাজনৈতিক প্ৰেক্ষাপটক প্ৰতিনিধিত্ব নকৰে বুলি মত প্ৰকাশ কৰিছে একাংশই। এই যুক্তি দলিয়াই দিব পৰা নহয় যদিও, শেহতীয়াকৈ ৰাজনৈতিক কাম-কাজবোৰলৈ চাই নৱগঠিত আঞ্চলিক দলদুটাই বিশেষ কিবা সফলতাও যে ২০২১ত পাব তাৰ আশাও একেবাৰে ক্ষীণ।\nমিত্ৰতাত হৈছে বুলি দুয়োটা দলে কিছুদিনৰ আগতে ঘোষণা কৰিছিল যদিও শেহতীয়াকৈ টিকট বিতৰণ প্ৰক্ৰিয়াত অসমৰ ৰাইজে দুয়োটা দলৰ সেই মিত্ৰতা দেখা নাপালে। বৰ্তমানলৈ প্ৰকাশ কৰা প্ৰায় ১৫টা সমষ্টিত দুয়োটা দলে নিজা নিজাকৈ প্ৰাৰ্থিত্ব আগবঢ়াইছে। ইয়াৰ পাছতো দুয়োটা দলৰ মাজত মিত্ৰতা আছে বুলি কৰা ঘোষণাৰ জানো কিবা অৰ্থ আছে?\nঅখিল গগৈয়ে কাৰাগাৰৰ পৰাই চিঠিৰ ওপৰত চিঠি লিখি বিজেপিক পৰাভূত কৰিব লাগে বুলি আহ্বান জনাই আহিছে। কিন্তু কাৰ্যক্ষেত্ৰত বাস্তৱসন্মত আৰু দুৰদৰ্শী সিদ্ধান্ত নললে অসমৰ ৰাইজ কিদৰে আশ্বস্ত হব? মুখেৰে মিত্ৰতা আৰু কাৰ্যত বিৰোধীৰ দৰে আচৰণে আঞ্চলিকতাবাদী শিবিৰৰ সাধাৰণ ভোটাৰৰ মনত কি ভাৱৰ উদয় কৰিছে এবাৰ দুই দলৰ নেতৃত্বই হৃদয়ংগম কৰাটো উচিত।\nসোমবাৰে মনোনয়ন দাখিল কৰি অখিল গগৈয়ে আকৌ ৰাইজৰ দল সভাপতি গৰাকীয়ে অসমবাসীক উদ্দ্যেশি প্ৰেৰণ কৰিলে দ্বিতীয়খন চিঠি। এই চিঠিতো সভাপতিগৰাকীৰ একেই আহ্বান অসমবাসীলৈ। যিকোনো ত্যাগৰ বিনিময়ত বিজেপিক পৰাভূত কৰিবলৈ সাজু বুলি লিখি তেওঁ লিখিছে বিজেপিক কিয় পৰাভূত কৰিব লাগে তাৰ ১০টা কাৰন।\nগগৈৱে লিখা এই ১০কাৰনৰ প্ৰথম কাৰনটোৱে লিখিছে, বিজেপি এটা স্বৈৰতান্ত্ৰিক শক্তি, সাম্প্ৰাদায়িক শক্তি আৰু আৰ এছ এছৰ নিৰ্দেশত এই ভাৰতত গণতন্ত্ৰক বিদায় দি হিন্দুত্ববাদী ভাৰতবৰ্ষ বা ফেচিবাদ প্ৰতিষ্ঠা কৰিব খোজে। ই পৰম্পৰাগত সাম্প্ৰদায়িক শক্তিতকৈ অধিক ভয়াৱহ বুলি উল্লেখ কৰিছে ৰাইজৰ দলৰ সভাপতিগৰাকীয়ে।\nচিঠিখনত গগৈয়ে বিজেপিয়ে ধৰ্মীয় উন্মাদনাৰে ৰাজ্যৰ ঐক্য-সংহতি বিনষ্ট কৰিব বিচাৰিছে বুলি উল্লেখ কৰিছে। বিজেপিক বিসৰ্জন কিয় দিব লাগে, তাৰ অন্যতম এটা কাৰন হিচাপে গগৈয়ে উল্লেখ কৰিছে যে, এইখন চৰকাৰৰ দিনত মূল্যবৃদ্ধি , কৃষক বিৰোধী অৱস্থান, জনগণ বিৰোধী সিদ্ধান্ত হাঁহিমুখে গ্ৰহণ কৰিছে। জাতিদ্ৰোহী কামক ভাল কাম বুলি অপ্ৰচাৰৰ এক পৰিৱেশ গঢ়ি উঠিছে। এই কাম অতি ভয়ংকৰ বুলি উল্লেখ কৰিছে গগৈয়ে।\nগগৈয়ে উল্লেখ কৰা কৰা কাৰন বোৰৰ ভিতৰত, কা প্ৰসংগ, নদীবান্ধ প্ৰসংগ, চাকৰি নিযুক্তিক লৈ কেলেংকাৰী প্ৰসংগ, বিভিন্ন চিণ্ডিকেটৰ দৰে প্ৰসংগ উল্লেখ কৰি বিজেপিক এইবাৰ উতখাত কৰিব লাগে বুলি অসমবাসীক আহ্বান জনাইছে।\nচিঠিৰ শেষত অখিল গগৈৱে লিখিছে, কোনো জনা-বুজা মানুহে, কোনো গণতান্ত্ৰিক ব্যক্তিয়ে, কোনো স্বাধীনচিতীয়া মানুহে, দেশক ভালপোৱা ব্যক্তিয়ে শান্তিত থাকিবলৈ পোৱা নাই বিজেপিৰ চৰকাৰৰ দিনত।’ গগৈয়ে লগতে আগন্তুক নিৰ্বাচনত যদিহে সমষ্টিত আঞ্চলিক দল বা বাওপন্থী দলৰ কোনো প্ৰাৰ্থী নাই, তেনেহলে জিকাৰ সম্ভাৱনা থকা প্ৰাৰ্থীক ভোট দিবলৈ আহ্বান জনাইছে অখিল গগৈৱে।\nগগৈৰ আহ্বান অসমবাসীয়ে নিশ্চয় বুজিব। কিন্তু তেওঁলোকেও পৰিকল্পিতভাৱে এই যুদ্ধখনত যুজঁ দিব লাগিব। এতিয়ালৈকে ১৫টাকৈ সমষ্টিত মিত্ৰতাত থকা দুয়োটা দলে কিয় প্ৰাৰ্থিত্ব থিয় কৰাৰ লগা হল এইবোৰ প্ৰশ্নও উত্তৰ বিচাৰিব সাধাৰণ ভোটাৰে। আঞ্চলিকতাবাদ বা জাতীয়তাবাদ প্ৰতিষ্ঠা হব লাগে বুলি দুয়োটা দলেই আহ্বান জনালেও, ৰাইজ আশ্বস্ত হব পৰাকৈ তেওঁলোকেই এই পৰিৱেশ ৰচনা কৰিব লাগিব। আজি হয়তো বহুতেই কব, অখিল-লুৰীণ বা দুয়োটা দলৰ নেতৃত্বই বৰ্তমানলৈ এই ক্ষেত্ৰত চকুত লগাকৈ সফল হব পৰা নাই।


Tympalin C in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Tympalin C ar byavahar, ppali, parshwakriya, upkaar, kriya-pratikriya aaru satarkatabani\nTympalin C in Assamese\nTympalin C ৰ মূল্য আৰু পেকৰ চাইজ - Tympalin C Price and Pack Size in Assamese - Tympalin C ar mulya aaru pakor size\nTympalin C ৰ লাভ আৰু ব্যৱহাৰসমূহ- Tympalin C Benefits & Uses in Assamese- Tympalin C ar laabh aaru byavaharsamuh\nTympalin C ৰ পালি আৰু সেয়া কেনেদৰে ল'ব- Tympalin C Dosage & How to Take in Assamese - Tympalin C ar paali aaru xeya kenedore lobo\nTympalin C ৰ পাৰ্শ্চক্ৰিয়াসমূহ- Tympalin C Side Effects in Assamese- Tympalin C ar parshwakriyasamuh\nTympalin C সংক্ৰান্ত সতৰ্কতাবাণীসমূহ- Tympalin C Related Warnings in Assamese- Tympalin C xonkranta xatarkatabanisamuh\nঅইন দৰৱৰ সৈতে Tympalin Cৰ গুৰুতৰ ক্ৰিয়া-প্ৰতিক্ৰিয়া- Severe Interaction of Tympalin C with Other Drugs in Assamese- Oinor xoite Tympalin C ar gurutor kriya-pratikriya\nTympalin C মতভেদসমূহ- Tympalin C Contraindications in Assamese- Tympalin C nishedhsamuh\nTympalin C ৰ বিষয়ে সততে সোধা প্ৰশ্নসমূহ- Frequently asked Questions about Tympalin C in Assamese- Tympalin C ar bikhoye satate xodha prashnasamuh\nখাদ্য আৰু মদৰ সৈতে Tympalin C ক্ৰিয়া-প্ৰতিক্ৰিয়া- Tympalin C Interactions with Food and Alcohol in Assamese- khadya aaru modor xoite Tympalin C kriya-pratikriya\nTympalin C ৰ লাভ আৰু ব্যৱহাৰসমূহ - Tympalin C Benefits & Uses in Assamese - Tympalin C ar laabh aaru byavaharsamuh\nTympalin C তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTympalin C ৰ পালি আৰু সেয়া কেনেদৰে ল'ব - Tympalin C Dosage & How to Take in Assamese - Tympalin C ar paali aaru xeya kenedore lobo\nTympalin C-ৰ উপাদানসমূহ - Tympalin C Active Ingredients in Assamese - Tympalin C-ar upadaansamuh\nTympalin C ৰ পাৰ্শ্চক্ৰিয়াসমূহ - Tympalin C Side Effects in Assamese - Tympalin C ar parshwakriyasamuh\nগৱেষণাৰ ভিত্তিত, Tympalin C ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTympalin C সংক্ৰান্ত সতৰ্কতাবাণীসমূহ - Tympalin C Related Warnings in Assamese - Tympalin C xonkranta xatarkatabanisamuh\nTympalin C-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTympalin C গ্ৰহণ কৰাৰ পিছত গৰ্ভৱতী মহিলাই বহুতো অসুবিধাৰ সমুখীন হৈছে। গতিকে চিকিতসকৰ পৰামৰ্শ অবিহনে কোনোপধ্যেই গ্ৰহণ নকৰিব।\nTympalin C-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Tympalin C গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Tympalin C কি প্ৰভাৱ দেখা গৈছে?\nTympalin C গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Tympalin C কি প্ৰভাৱ দেখা গৈছে?\nTympalin Cএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Tympalin C ৰ কি প্ৰভাৱ দেখা গৈছে?\nTympalin C গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Tympalin Cৰ গুৰুতৰ ক্ৰিয়া-প্ৰতিক্ৰিয়া - Severe Interaction of Tympalin C with Other Drugs in Assamese - Oinor xoite Tympalin C ar gurutor kriya-pratikriya\nTympalin C তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTympalin C মতভেদসমূহ - Tympalin C Contraindications in Assamese - Tympalin C nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Tympalin C লোৱা অনুচিত যাতে -\nTympalin C ৰ বিষয়ে সততে সোধা প্ৰশ্নসমূহ - Frequently asked Questions about Tympalin C in Assamese - Tympalin C ar bikhoye satate xodha prashnasamuh\nএই Tympalin C-এ অভ্য়াস বা নিচাৰ সৃষ্টি কৰে নেকি?\nনহয়, Tympalin Cয়ে অভ্যাসৰ সৃষ্টি নকৰে।\nহয়, Tympalin C লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু Tympalin C লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, Tympalin Cয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Tympalin C ক্ৰিয়া-প্ৰতিক্ৰিয়া - Tympalin C Interactions with Food and Alcohol in Assamese - khadya aaru modor xoite Tympalin C kriya-pratikriya\nখাদ্য আৰু Tympalin Cৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Tympalin C আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Tympalin Cৰ মাজৰ প্ৰতিক্ৰিয়া\nগৱেষণাৰ অভাৱত, Tympalin C লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nTympalin Cৰ পৰিপূৰকসমূহ - Substitutes for Tympalin C in Assamese\nআপুনি বা আপোনাৰ পৰিয়ালৰ কোনোবাই Tympalin C লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Tympalin C ব্যৱহাৰ কৰিছিল নেকি?\nআপুনি কিমান পৰিমাণে Tympalin C সেৱন কৰিছিল?\nআপুনি Tympalin C ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Tympalin C সেৱন কৰে?


কোটি টকাৰ উপাৰ্জনৰ পথ এৰি গাৱলৈ উভটিছে এজন যুৱক। গোপালনেৰে সলনি কৰিছে গাৱৰ পৰিস্থিতি।\nসমাজৰ বাবে কিবা এটা কৰাৰ বাসনাৰে সকলো সা সুবিধা, সমৃদ্ধি পৰিত্যাগ কৰিবলৈ উৎসুক হৈ থকা যুৱ প্ৰজন্মৰ অভাৱ নাই এইখন দেশত। আমি এনেকুৱা দুগৰাকী যুৱ প্ৰজন্মৰ প্ৰতিনিধিৰ সৈতে আপোনালোকক চিনাকী কৰাই দিবলৈ ওলাইছো, যিয়ে কোটি টকাৰ উপাৰ্জনৰ পথ পৰিহাৰ কৰি সমাজৰ বাবে কিবা এটাৰ কৰাৰ উদ্দেশ্যেৰে, কৃষকসকলৰ হিতৰ বাবে কাম কৰিবলৈ আগবঢ়ি আহিছে।\n১. IIT আৰু IIM ৰ পৰা শিক্ষা লাভ কৰা য়েছবেংকৰ ভাইচ প্ৰেছিদেন্টে গাৱলৈ আহি গো-পালনত মনোনিবেশ কৰিলে। বিক্ৰী কৰিছে গৰুৰ গাখীৰ।\nকিছুদিনৰ আগৰ কথা। জয়পুৰৰ লোকসকলৰ ঘৰলৈ ৰাতিপুৱাই পুৱাই ফোন আহিল যে তেওঁলোকে বিশুদ্ধ গৰুৰ গাখীৰ ক্ৰয় কৰিব বিচাৰে নেকি, যদি বিচাৰে তেওঁলোকক হম ডেলিভাৰীৰ ব্যৱস্থা কৰি দিয়া হ'ব। লগতে ফোনকৰ্তাজনে গৰুৰ গাখীৰৰ গুণাগুণ সম্পৰ্কতো যথেষ্ট কথা ক'লে। প্ৰথমতে সকলো আচৰিত হ'ল যে গৰুৰ গাখীৰৰ হোম ডেলিভাৰীৰ বাবে বাৰু এনেদৰে কোনে ফোন কৰি আছে। দৰাচলতে এই কামটো কৰিছিল আইআইটি দিল্লীৰ পৰা বায়োকেমিকেল ইঞ্জিনিয়াৰিঙৰ শিক্ষা আৰু কলকাতা আইআইএমৰ পৰা এমবিএ ডিগ্ৰী লাভ কৰা বিজ্ঞান গাড়োদিয়াই। য়েছবেংকৰ ভাইচ প্ৰেছিদেন্টৰ চাকৰি কৰা বিজ্ঞানে সৰুৰে পৰা গাই গৰু ভাল পাইছিল। কোনো ধাৰ্মিক কাৰণৰ পৰিৱৰ্তে গাৱত আইতাকৰ পৰা গাইগৰুৰ গাখীৰৰ গুণাগুণসমুহ শুনি শুনিয়েই গাইগৰুৰ প্ৰতি মৰম বাঢ়ি গৈছিল তেওঁৰ। পৰৱৰ্তী সময়ত উচ্চ শিক্ষা গ্ৰহণৰ অন্তত বুজি উঠিছিল তেওঁ যে গাইগৰুৰ গাখীৰত অকলেই ইমান পুষ্টিকাৰক গুণ আছে যে দেশৰ পৰা পুষ্টিহীনতা দুৰ কৰাৰ লগতে গো পালনৰ ব্যৱসায়েৰে গাওঁ একোখনৰ অৰ্থব্যৱস্থাকো সলনি কৰিব পৰা যায়। আজি জয়পুৰত বিজ্ঞানৰ অকলেই ২৫০গ্ৰাহক আছে।\nগ্ৰামীণ অৰ্থব্যৱস্থাক মজবুত কৰিবলৈ কৃষকসকলৰ পৰম্পৰাগত ব্যৱসায়ক মজবুত কৰি তুলিব লাগিব।\n২০০৫চনত বিজ্ঞানে য়েছবেংকৰ মাইক্ৰফাইনেন্স বিভাগৰ হেড হিচাপে কাম কৰি থকাৰ সময়ত গাৱৰ কৃষকসকলৰ অৱস্থাটো অতি ওচৰৰ পৰা দেখিছিল। তেওঁ অনুভৱ কৰিলে যে গাওঁ অঞ্চলৰ কৃষক সকলৰ অৰ্থৱ্যৱস্থাটোক শক্তিশালী কৰি তোলাৰ বাবে মাইক্ৰফাইনেন্স উচিত ৱ্যৱস্থা নহয়। তাৰ সলনি কৃষকসকলৰ পৰম্পৰাগত ব্যৱসায়ক অতি শক্তিশালী ৰূপত গঢ়ি তুলিব লাগিব। ২০০৬চনত তেওঁ চাকৰিৰ পৰা অব্যাহতি লৈ অৰ্গেনিক সাৰ, গ্ৰামীন বিপিঅ' আদি কাম কৰিবলৈ আৰম্ভ কৰিলে। কিন্তু মনত সদায়েই থাকিল যে তেওঁ গাৱৰ বাবেই কাম কৰিব। ইয়াৰ পিছত ২০১২চনত জয়পুৰৰ পৰা ৭০ কিলোমিটাৰ আঁতৰৰ লিচাৰিয়া গাৱত ১.৭২হেক্টৰ ভূমিত আৰম্ভ কৰিলে গাখীৰৰ ফাৰ্ম।\nবিজ্ঞানে য়'ৰ ষ্ট'ৰীক জানিবলৈ দিলে এনেদৰে\n" দেশত সকলোৱেই জানেই যে গৰুৰ গাখীৰত সকলোতকৈ অধিক খাদ্যগুণ থাকে আৰু সহজতে হজম হয়। গাই এবিধ এনেকুৱা প্ৰাণী যাক আপুনি যি খাদ্য খুৱাব, তেনেকুৱায়ে গাখীৰ পাব। কিন্তু অধিক গাখীৰৰ বাবে গাঁৱত মানুহে ম'হ পালন কৰে। গাই গৰু পালন কৰিলেও জাৰ্ছি গাই হে পালন কৰে, যাৰ প্ৰতিপালনত খৰচ বেছি। এইক্ষেত্ৰত কিন্তু দেশী গাই সকলোতকৈ উত্তম আৰু গাখীৰো ভাল। "\nগাওঁবাসীয়েও গাই পালন কৰিবলৈ আৰম্ভ কৰিলে।\nবিগত ৪বছৰত বিজ্ঞানৰ সহজ ডেইৰী ফাৰ্মত গাইৰ সংখ্যা মুঠ ১৫০টালৈ বৃদ্ধি পাইছে। ইয়াৰ ফলত ওচৰ পাজৰৰ প্ৰায় ২৫খন গাঁৱত লোকসকলে গাই পালন কৰিবলৈ আৰম্ভ কৰিছে। দেৰৱালাৰ সীতাৰাম যাদৱে কয় ,\n"আমি বিজ্ঞানৰ পৰা প্ৰেৰণা লাভ কৰিছো। মই ২০১৫চনৰ জুলাইত এজনী গাই ক্ৰয় কৰিছিলো। তাৰ ছমাহ পিছত দ্বিতীয়জনী গাই কিনিবলৈ সক্ষম হ'লো এতিয়া মোৰ তিনিটা বলদ বিক্ৰী কৰি ৬টা গাই কিনি ল'লো। এতিয়া মই প্ৰায় ৫০ লিটাৰ গাখীৰ বিক্ৰী কৰোঁ । এই ব্যৱসায়ত বিনিয়োগ কম কিন্তু লাভ বহুত। "\nগাওঁসমুহত গঢ়ি উঠিছে কালেকছন চেন্টাৰ\nসহজ ডেইৰীৰ প্ৰায় ৫০টা গায়ে প্ৰায় ৫০০লিটাৰ গাখীৰ দিয়ে আৰু বিজ্ঞানে ইয়াৰ লগতে ওচৰ পাজৰৰ গাওঁসমুহৰ পৰা গাখীৰ সংগ্ৰহ কৰিবলৈ কালেকছন ছেন্টাৰ খুলি ৰাখিছে। সহজ ডেইৰীত দেশীয় গাইগৰুৰ গাখীৰৰ পৰা চানা, মাখন,দৈ ঘী আৰু আইচক্ৰীম প্ৰস্তুত কৰা হয়। দেশীয় গাই গৰুৰ ওপৰত বিজ্ঞানে প্ৰয়োগ কৰা পদ্ধতিৰ প্ৰতি নজৰ দি ৰাজস্থান চৰকাৰে সহজ ইনক্লুছিভ অপৰছুনিতি প্ৰাইভেট লিমিটেড ডেইৰীৰ সৈতে এক বুজাবুজিৰ চুক্তিৰ আধাৰত কৃষকসকৰ বাবে প্ৰশিক্ষণৰ ব্যৱস্থা কৰিছে। ইয়াৰ সফলতা দেখি আইআইটি দিল্লীৰ পৰা পলিমাৰ ইঞ্জিনিয়াৰিঙ শিক্ষা সম্পূৰ্ণ কৰি বিগত ২০বছৰে ৰিলায়েন্স পলিমাৰত চাকৰি কৰা বিজ্ঞানৰ ভাতৃয়েও চাকৰি ত্যাগ কৰি বিজ্ঞানৰ সৈতে এই ব্যৱসায়ত নিয়োজিত হোৱাৰ সিদ্ধান্ত গ্ৰহণ কৰিছে।\n২. আমেৰিকাত মাষ্টাৰ্ছ কৰি, ৪কোটি টকীয়া লোভনীয় ব্যৱসায় ত্যাগ কৰি গঞা ৰাইজৰ জীৱন ৰক্ষাৰ্থে আহিল তেওঁ। গোবৰ আৰু গোমুত্ৰয়েই হৈছে তেওঁৰ অস্ত্ৰ। গাই গাৰু পালনৰ বাবে গঞা ৰাইজক উৎসাহিত কৰিছে তেওঁ।\n"যেতিয়াই গাঁৱলৈ ফোন কৰিছিলো, কাৰোবাৰ নহয়,কাৰোবাৰ মৃত্যুৰ খবৰ পাইছিলো। বিগত দুই বছৰত ঘৰৰে তিনিজনৰ মৃত্যু ঘটিল। পিছত ভাবিলো এনেকুৱা এটা জীৱন কটাই কি লাভ য'ত ঘৰৰ মানুহৰে জীৱন বচাব নোৱাৰোঁ। "\nমুম্বাইৰ শ্ব্যামলাল কলেজৰ পৰা বিটেক আৰু কেলিফৰ্ণিয়াৰ জাছ ইউনিভাৰ্চিটিৰ পৰা ইলেকট্ৰনিকছত মাষ্টাৰ্ছ ডিগ্ৰী লোৱাৰ পিছত মুম্বাইত ডিপাৰ্টমেন্টেল ষ্ট'ৰ এখন খুলি ব্যৱসায় কৰিবলৈ আৰম্ভ কৰি শ্ৰীগংগানগৰৰ ৰণদীপ সি কংগ নিজৰ পৰিয়ালৰ ইমান মানুহ কীটনাশক দ্ৰব্যৰ ফলত মৃত্যুমুখত পৰাত বিচলিত হৈ পৰিল। তেওঁ নিজৰ সকলো ত্যাগ কৰি নিজৰ গাৱলৈ লোকসকলৰ জীৱন বচাবৰ বাবে ঢাপলি মেলিলে। প্ৰতি বছৰ ৪কোটিকৈ টকা উপাৰ্জন কৰা ৰণদীপে নিজৰ গাৱলৈ গৈ গোমুত্ৰ, গোবৰ, নীম আদিৰে সাৰ প্ৰস্তুত কৰি গাওঁবাসীৰ মাজত তাৰ প্ৰয়োগ সন্দৰ্ভত বুজাবলৈ আৰম্ভ কৰি দিলে। সেইবাবেই কংগ পৰিয়াল মুম্বাইৰ পৰা সকলো সামৰি সুতৰি নিজৰ গাওঁ শ্ৰীগংগানগৰলৈ গুছি আহিল।\nগাঁৱলৈ উভটি আহি গাইগৰুকে জীৱনৰক্ষাৰ আহিলা বনালে।\n২০০৬চনত আমেৰিকাৰ পৰা উভটি অহাৰ পিছত ৰণদীপে বিভিন্ন মাল্টিনেশ্বনেল কোম্পানীৰ পৰা লাখ টকা দৰমহাৰ চাকৰিৰ আমন্ত্ৰণ লাভ কৰিছিল। কিন্তু তেওঁ ব্যৱসায় আৰম্ভ কৰিলে মম্বাইত এখন ডিপাৰ্টমেন্টল ষ্ট'ৰ খুলি। তাৰ পিছত এখন এখনকৈ তিনিখন ডিপাৰ্টমেন্টেল ষ্ট'ৰৰ স্বত্বাধীকাৰী হৈ পৰিল তেওঁ। ডিপাৰ্টমেন্টেল ষ্ট'ৰে তেওঁক বাৰ্ষিক ৪কোটি টকাৰ লাভ প্ৰদান কৰি আহিছিল। জীৱন আছিল আৰামৰ। কিন্তু তেওঁৰ গাওঁখনত কীটনাশকৰ বাবে হৈ থকা মৃত্যুৰ খবৰে তেওঁক বিচলিত কৰি ৰাখিছিল সদায়। ইয়াৰ কাৰণ আছিল এটায়েই, কেঞ্চাৰ । তেওঁ ইয়াৰ কাৰণ বিচাৰোতে পালে যে খেতিত প্ৰদান কৰা বিপুল পৰিমাণৰ কীটনাশকে ফচলসমুহক আৰু অধিক বিষাক্ত কৰি তুলিছে। কৃষিভূমিৰ প্ৰাকৃতিক উৰ্বৰতা হ্ৰাস হবলৈ ধৰিছে। ৰণদীপে প্ৰথমতে মানি লবলৈ টান পাইছিল যে এইদৰেও কোনোবাই কীটনাশকৰ বাবে প্ৰাণ হেৰুৱাব। কিন্তু তেওঁ গাৱলৈ আহি দেখিলে যে খেতিত বিপুল হাৰত কীটনাশকৰ ব্যৱহাৰ হৈ আছে আৰু তাৰ ফলত কেঞ্চাৰত মৃত্যু হোৱা লোকৰ সংখ্যাত শ্ৰীগংগানগৰ পঞ্জাৱৰ বাটেৰেই বাট বুলিছে। তেওঁ তাৰ বিকল্পৰ সন্ধান কৰি পালে গোবৰ। কিন্তু কেৱল মাত্ৰ গোৱৰ এইক্ষেত্ৰত পৰ্যাপ্ত হোৱা নাছিল। তাৰ পিছত তেওঁ গোবৰ লগত গোমুত্ৰ আৰু নিমৰ মিশ্ৰণ কৰি সাৰ প্ৰস্তুত কৰিবলৈ আৰম্ভ কৰি দিলে। লগতে গো-পালনৰ আন্দোলনো আৰম্ভ কৰি দিলে।\nকংগে য়'ৰ ষ্ট'ৰীক ক'লে\n"কৃষকসকলক দোকানীজনে এক ঢাকনি পেষ্টিচাইড বা কীটনাশক খেতিত দিবলৈ যেতিয়া কয়,তেওঁ ভাবে কম হ'ব পাৰে আৰু তেওঁ সেইবাবে কৰ্মচাৰীসকলক ডেৰ ঢাকনিকৈ পেষ্টিচাইড অৰ্থাত কীটনাশক দিবলৈ নিৰ্দেশ দিয়ে। কৰ্মচাৰী সকলো আকৌ বাবে যে মালিকে তেওঁলোকক কমকৈ দিবলৈ নিৰ্দেশ দিছে, সেইবাবে তেওঁলোকে নিজৰ ফালৰ পৰা আৰু আধা ঢাকনি বেছিকৈ দি দিয়ে। এইধৰণে কীটনাশকৰ পৰিমান দুগুণ বাঢ়ি যায়। সময়ৰ লগে লগে কীট-পতংগৰো সহনশক্তি বৃদ্ধি হয়। কিন্তু দেশীয় পদ্ধতি ইমানেই প্ৰভাৱশালী যে খেতি পথাৰৰ উৰ্বৰতা বৃদ্ধি কৰাৰ লগতে প্ৰথমৰ পৰা থকা খেতিৰ বিষাক্ত পদাৰ্থকো নিঃশেষ কৰি আনে। "\nগোবৰ আৰু গোমুত্ৰৰ ওপৰত কাম কৰা আৰম্ভ কৰি কৃষক সকলক বাস্তৱ দিশৰ লাভালাভৰ সৈতে চিনাকী কৰি দিলো।\nৰণদীপে এতিয়া এটি দিশ লাভ কৰিছে। তেওঁ এই কামটোৱেই নিজ গাঁৱত কৃষকসকলৰ বাবে কৰিবলৈ সিদ্ধান্ত গ্ৰহণ কৰিলে। ২০১২চনত ব্যৱসায় সামৰি তেওঁ নিজ গাওঁ শ্ৰীগংগানগৰ গুছি গ'ল। শ্ৰীকৰণপুৰৰ নিজৰ ১০০ বিঘা কৃষিভূমিকে নিজৰ গৱেষণাৰ স্থান বনাই পেলালে। ডেইৰী ফাৰ্মৰ পৰা গোমুত্ৰ সংগ্ৰহ কৰি তাত নিম, নহৰু আদি বিভিন্ন উপাদান মিশ্ৰন কৰি সেই মিশ্ৰণক বটলত ভৰাই গাৱে গাৱে কৃষকসকলক পৰামৰ্শ দিবলৈ ওলাই যোৱা আৰম্ভ কৰি দিলে। কৃষকসকলৰ ওপৰত শিক্ষিত ৰণদীপৰ কথাৰ প্ৰভাৱ পৰিবলৈ আৰম্ভ হল। কৃষক সকলো নিজ নিজ খেতিত জৈৱিক উৰ্বৰা বৃদ্ধিকাৰী এই উপাদানৰ ব্যৱহাৰ কৰিবলৈ আৰম্ভ কৰিলে আৰু যেতিয়া সুফল পালে তেতিয়া ৰণদীপৰ কথা বিশ্বাসত লবলৈ আৰম্ভ কৰিলে। ৰণদীপে এইক্ষেত্ৰত কয়,\n"কিন্তু এই কাম ইমান সহজ নাছিল যদিও নিজৰে সাধন থকাৰ বলত তেওঁলোকে এই কাৰ্য সম্পন্ন কৰিবলৈ সক্ষম হ'ল। সকলোতকৈ ডাঙৰ কথাটো হ'ল কৃষকসকলক গাইগৰু পালনৰ বাবে সাজু কৰি তুলিব লগীয়া হৈ আছে। যেতিয়ালৈকে সকলো কৃষকে গাই পালন নকৰিব ইমান বিপুল পৰিমাণৰ গোমুত্ৰ আৰু গোবৰ আহিব কৰ পৰা। "\nগোমুত্ৰত আছে ১৬প্ৰকাৰৰ পুষ্টিকৰ উপাদান , কিন্তু গছ-গছনীক লাগে মাত্ৰ ১৪প্ৰকাৰ।\nৰণদীপৰ মতে গোমুত্ৰত ১৬প্ৰকাৰৰ খাদ্যগুণ থাকে,যত নেকি গছ গছনিক কেৱল ১৪ প্ৰকাৰৰ হে প্ৰয়োজন হয়। গোমুত্ৰই ভেকুৰ আৰু ঘুন মাৰিবলৈ কামত আহে আৰু পুষ্টি বঢ়ায়। ইয়াৰ পিছত কোনো ধৰণৰ অন্য সাৰৰ প্ৰয়োজন নহয়। কৃত্ৰিম সাৰ প্ৰদান কৰা খেতিত ২-৩দিনৰে পৰা পানী দিয়াটো দৰকাৰ কিন্তু গোমুত্ৰ প্ৰদান কৰা খেতিত ৭-৮দিন পিছত দিলেই হয়। এই কামটোৰ আন এটা দিশো আছে। ৰণদীপে এতিয়া প্ৰতিদিনে এখন গোশালাৰ পৰা ৫টকা প্ৰতি লিটাৰত ৫০০ লিটাৰ গোমুত্ৰ ক্ৰয় কৰে। তাৰ ফলত গোশালাখনে দান বৰঙনীৰ ওপৰত চলিব লগীয়া হোৱা নাই।\nমূলঃ ৰিম্পী কুমাৰী


অসহ্যকৰ! নিঃসংগতাই এতিয়া জীৱনৰ ডাঙৰ সমস্যা... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nযেন গলি গলি গ’ল\nনিঃসংগতাৰ পৰুৱা এটা\nমাথো তাতে পৰি ৰ’ল…\nনিঃসংগতা! মানুহৰ কাষত মানুহ থাকিও মানুহ আজি নিঃসংগ। ঠিক এই গানটোৰ দৰে। জীৱন ঘড়ীৰ প্ৰতিটো পল গলি গলি শেষ হৈ যায়, নিঃসংগতাৰ পৰুৱা এটা মানুহৰ জীৱনত ৰৈ যায়…।\nপৃথিৱীত প্ৰতিজন মানুহে কম-বেছি পৰিমানে নিঃসংগ। কাৰ বাবে আজি কাৰ সময় আছে? কোনোবাই যদি কাৰোবাৰ বাবে মুহূৰ্ত ক্ষণ এটাও দিছে, তেন্তে তেওঁ নিজকে সৌভাগ্যবান বুলি গণ্য কৰক। ২৪ ঘণ্টাই এটা দিন, ৩০ দিনেই এটা মাহ আৰু ১২টা মাহেই এটা বছৰ। সলনি হোৱা নাই সময়ৰ সেই হিচাপ। কিন্তু সলনি হৈছে মানুহৰ জীৱন-ধাৰণৰ প্ৰণালী। সময় একে আছে। কিন্তু মানুহৰ আজি সময় নাই!\nমিষ্টাৰ ছাক্সেনা, এজন ভদ্ৰ লোক। চাহ বাগানত কাম কৰিছিল তেখেতে। কিছুদিন পূৰ্বে অৱসৰ লৈ গুৱাহাটীৰ বাসিন্দা হ’ল। প্ৰতিষ্ঠিত চাহ কোম্পানীৰ মেনেজাৰ হিচাপে তেওঁৰ আভিজাত্য আজিও একেই আছে। সন্ধিয়া হ’লে আগতে তেওঁ আৰু পৰিবাৰ ক্লাবলৈ গৈছিল। ক্লাবলৈ অহা ১৫-২০জন মানুহ নিৰ্বাচিত লোক। তেওঁলোকৰ সমপৰ্যায়ৰ। তাতেই তেওঁলোকৰ সমাজখন সীমাৱদ্ধ হৈ গৈছিল।\nবাগানৰ বাংলোৰ প্ৰকাণ্ড চৌহদত তেওঁ নিজৰ মতেই সকলো কৰিছিল। লনৰ এটা মূৰত খেৰৰ এটা ঘৰ সাজিছিল। তাতেই এটা কেৰাচিনৰ লেম্প ওলমাই সেই পোহৰত বহি ৰাতি কিছুসময় অতিবাহিত কৰাতো তেওঁৰ বিলাস আছিল। হাফ পেন্ট পিন্ধি তেওঁ ওলাই গৈছিল বাগানলৈ। কেতিয়াবা খোলা জীপত। কেতিয়াবা নিজৰ গাড়ীত। ক’ৰবালৈ গ’লে তেওঁৰ বয়বস্তু জাপি দিয়া মানুহে আছিল দুজন। নিশা পাৰ্টি কৰি ঘৰলৈ আহিলে হৰ্ণ বাজিলেই গেট খুলি দিছিল অৰ্ডালিয়ে।\nসেই জীৱন-ধাৰণৰ প্ৰণালীয়ে তেওঁলোকক সমাজৰ পৰা নিলগাই ৰাখিছিল। সাধাৰণ মানুহতকৈ তেওঁলোক সদায় আছিল ব্যতিক্ৰম। গুৱাহাটীলৈ অহাৰ পাছত সেই অভ্যাস থাকি গ’ল। পুৱাই কুকুৰটো লৈ মৰ্ণিং ৱাকত যায়। ৩১ ডিচেম্বৰ, জন্মদিন, বিবাহ বাৰ্ষিকী আদি আজিও ধুমধামে পাতে। কিন্তু সকলো থাকিও যেন তেওঁলোকৰ কিবা এটা নাই। জনাৰণ্যত বাস কৰাৰ পাছতো তেওঁলোকৰ কাষত মানুহ নাই। এক নিঃসংগ জীৱন এয়া। য’ত বিলাসীতা আছে, সংগ নাই। নিজৰ মাজতেই নিজে মছগুল হৈ পাৰ কৰে সময়। এইবোৰ কাহিনী, কিন্তু এইবোৰেই বাস্তৱ।\nএনে বহু মানুহ আছে যিয়ে নিঃসংগতাৰ বাবেই জীৱনক শেষ কৰি দিব পাৰে। জীৱনৰ ওচৰত জীয়াই থকাৰ মূল্য শূন্য হৈ পৰে। যাৰবাবে নিঃসংগতা তেওঁলোকৰ বাবে হয় ডাঙৰ বোজা। অসমৰ সমাজ জীৱনত নিঃসংগতা সৌ সেইদিনালৈকে নাছিল। সুসংহত পৰিয়াল, পৰিয়ালৰ সদস্যসকলৰ মাজত থকা আত্মীয়তা আৰু পৰস্পৰে পৰস্পৰৰ প্ৰতি থকা আন্তৰিকতাৰ বাবেই নিঃসংগতাই ভুমুকি মাৰিব পৰা নাছিল। এতিয়া সেইদিন নাই। গ্ৰাম্য অঞ্চলতো মানুহ অতিকেন্দ্ৰিক হৈ পৰাৰ ফলত পিতৃ-মাতৃক অৱহেলা কৰা, পৰিয়ালৰ সদস্যসকলৰ মাজত আন্তৰিকতাহীনতা আৰু গ্ৰাম্য জীৱনবোধৰ অভাৱে আমাক নিঃসংগ কৰি পেলাইছে।\nকিছুদিনৰ আগৰ কাহিনী। এগৰাকী কোটিপতি মহিলাৰ কাহিনী। তেওঁৰ কোটিপতি পুত্ৰই বাস কৰিছিল আমেৰিকাত। অকলে বাস কৰিছিল মহিলাগৰাকী। তেওঁৰ বাস কৰা ফ্লেটটোৰ দাম আছিল ৭ কোটি টকা। পুত্ৰ আহি ১০ মাহৰ পাছত ফ্লেটৰ বন্ধ কোঠাত কংকাল হৈ পৰি থকা অৱস্থাত পাইছিলহি মাকক। মুম্বাইৰ ঘটনা আছিল এয়া। মহিলাগৰাকীৰ নাম আছিল আশা সাহানী। নিসংগতাই তেওঁক এনেকৈ মৃত্যুৰ কাষলৈ ঠেলি নিছিল। বন্ধ কোঠাত অকলশৰে ছোফাত বহি থাকোতেই চিৰদিনৰ বাবে ঢলি পৰিছিল। শেষবাৰৰ বাবে পুত্ৰক এবাৰ চোৱাৰ হেঁপাহ তেওঁৰ থাকি গ’ল। কি এই জীৱন!\nকি আছে জীৱনত? ধন, টকা-পইচা, এইবোৰেই কেৱল জীৱন নহয়। সুখ মানুহে ধনেৰে কিনিব নোৱাৰে। মানুহক দুখী কৰা অন্যতম কাৰণ আজি নিঃসংগ। পতি-পত্নীৰ মাজত থাকিব লগা আন্তৰিকতাৰ অভাৱ। কেৱল মানুহক দেখুৱাবলৈ এক সম্পৰ্ক ৰক্ষা কৰে বহুতে। কি আছে তাত? চৰম উপহাস আৰু নিৰ্যাতনৰ বলি হৈ কত নাৰীয়ে কটাই সাংসাৰিক জীৱন। যি বান্ধোনৰ পৰা নিজক মুক্ত কৰিব পাৰিলেও চৰম ত্যাগেৰে পৰিয়াল-স্বজনৰ কথা ভাবি তেনে এক জীৱনৰ মাজত নিজক এৰি দিয়ে। এই জীৱনৰ উদাসীনতাই কাৰোবাক সন্তুষ্টি দিলেও, ইয়াত প্ৰাপ্তি বুলি কোনো কথা নাথাকে। একেলগে একেখন ঘৰত বাস কৰিলেও তেওঁ নিঃসংগ হৈয়ে ৰয়।\nস্বপ্নৰ সিপাৰে দুঃস্বপ্ন\nপ্ৰাচ্যুৰ্যৰ সিপাৰে নিঃকৃণতা\nস্বৰ্গৰ সিপাৰে নৰক\nআৰু জীৱনৰ সিপাৰে মৃত্যু…\nহয়তো এইখিনিৰ বাবেই যেতিয়ালৈকে নিজক সাজু কৰিব নোৱাৰি, তেতিয়ালৈকে মুক্ত কৰিব নোৱাৰি জীৱনক নিঃসংগতাৰ পৰা। এনে নিঃসংগতাই দিয়া দুখে কেতিয়াবা জীৱনক বিধ্বস্ত কৰি তোলে। সেই প্ৰত্যাহ্বান ল’ব পৰাকৈ সাজু হ’বলৈ মানুহক মানসিক দৃঢ়তাৰ প্ৰয়োজন হয়। এয়া সাধাৰণ কথা নহয়।\nসাধাৰণ লোকৰ মাজৰ পৰা বিচ্ছিন্ন হৈ মানুহে নিজকে আৱিষ্কাৰ কৰিব নোৱাৰে। উচ্চপদস্থ বিষয়া-আমোলাসকলৰ ক্ষেত্ৰত সেয়া হয়। প্ৰটকলৰ নামত জীৱনক সাধাৰণ জীৱনৰ পৰা বিচ্ছিন্ন কৰি ৰখা সকলে উপলব্ধি কৰে শেষ সময়ত এই কথা। নিঃসংগতা এতিয়া সৰু কথা হৈ থকা নাই।\nপশ্চিমীয়া দেশবোৰত নিঃসংগতা এক ডাঙৰ সমস্যা। আমেৰিকাত ৪৫ বছৰ উৰ্ধ্বৰ প্ৰতিজন লোকৰ মনতেই নিঃসংগতাই ধৰা দিয়ে। ইংলেণ্ডতো একেই অৱস্থা। ব্যস্ততা মানুহৰ যেনেদৰে বাঢ়িছে, ঠিক একেদৰে নিঃসংগতাও বৃদ্ধি পাইছে। যন্ত্ৰ সৰ্বস্ব এই জীৱনে আমাক সকলো দিব পাৰে, কিন্তু দূৰ কৰিব নোৱাৰে নিঃসংগতা। ম’বাইলটোত গান, গেম, ফেচবুক বা অন্য মাধ্যমৰ জৰিয়তে সময় অতিবাহিত কৰিব পাৰি। কিন্তু এজন আত্মীয় বা ঘনিষ্ঠ লোকে দিব পৰা সংগ এনেবোৰ মাধ্যমে কেতিয়াও দিব নোৱাৰে।\nনিঃসংগতাৰ সৈতে স্বাস্থ্যৰ কথা জড়িত হৈ থাকে। নিঃসংগতাই মানুহৰ ৰোগ বৃদ্ধিৰ অন্যতম কাৰক। বিভিন্ন ধৰণে নিঃসংগ জীৱনে আমাক সমস্যাত পেলাব পাৰে। যেনে- নিঃসংগতাৰ বাবেই বহুলোকে বহু বদ অভ্যাস কৰে, খোৱা-বোৱাত মন নিদিয়ে, সময়মতে শোৱা নহয়, টোপনি ক্ষতি আদি ধৰণৰ সমস্যাবোৰ স্বাস্থ্যৰ বাবে ডাঙৰ প্ৰত্যাহ্বান হৈ পৰে। যিবোৰে মানুহক তিল তিলকৈ মৃত্যুৰ মুখলৈ ঠেলি দিয়ে।\nইংলেণ্ডত অলপতেই এটা নতুন মন্ত্ৰীৰ দপ্তৰ মুকলি কৰা হৈছিল। জানুৱাৰী মাহত মুকলি কৰা এই নতুন দপ্তৰটো আছিল নিঃসংগতাৰ। দেশখনত নিয়োগ কৰা হৈছিল এগৰাকী নিঃসংগ দপ্তৰৰ মন্ত্ৰী। তেওঁ দেশৰ নিঃসংগতাৰ মাজত জীৱন নিৰ্বাহ কৰা লোকসকলৰ কল্যাণৰ বাবেই এই মন্ত্ৰীজনক নিয়োগ কৰা হৈছিল। নিঃসংগতা এতিয়া এনে এক সমস্যা। লাহে লাহে বাঢ়ি আহিছে নিঃসংগতা।\nমানুহৰ হাতত আজি সময় নাই। এদিন গাঁৱত মানুহে মানুহক সহায় কৰিছিল। বিপদৰ মুহূৰ্তত মানুহ থাহ খাই চোতাল ভৰি পৰিছিল। আজি আৰু সেইদিন বিচাৰি পাবলৈ নাই। সকলোৱে ব্যস্ত। কিন্তু সেই ব্যস্ততাৰ মাজতেই হেৰাই যায় জীৱন। নিঃসংগ এই জীৱন। ব্যস্ততাৰ শেষত মানুহে অনুভৱ কৰে- কি বেদনাদায়ক এই নিঃসংগতা!\nবানৰ কৱলত লখিমপুৰ, ধেমাজি জিলা


১২ দিনৰ পিছত কৃষকৰ একাউণ্টত ৪ হাজাৰ টকা আহিব, আপোনাৰ নাম আছে নে নাই এই তালিকাত পৰীক্ষা কৰক ...– News18 assam\nGood News: ১২ দিনৰ পিছত কৃষকৰ একাউণ্টত ৪ হাজাৰ টকা আহিব, আপোনাৰ নাম আছে নে নাই এই তালিকাত পৰীক্ষা কৰক ...\nপ্ৰধানমন্ত্ৰী কিষাণ সন্মান নিধি যোজনাৰ (PM Kisan Samman Nidhi Yojana) অধীনত, কৃষকৰ একাউণ্টবোৰে শীঘ্ৰেই পৰৱৰ্তী কিস্তিৰ ধন লাভ কৰিবলৈ গৈ আছে। যদি কৃষকসকলে দশম কিস্তিৰ বাবে অপেক্ষা কৰি আছে, তেওঁলোকে ১৫ ডিচেম্বৰত একাউণ্টত দশম কিস্তিৰ ধন পাব।\nLast Updated : December 03, 2021, 07:45 IST\nপ্ৰধানমন্ত্ৰী কিষাণ সন্মান নিধি যোজনাৰ (PM Kisan Samman Nidhi Yojana) অধীনত, কৃষকৰ একাউণ্টবোৰে শীঘ্ৰেই পৰৱৰ্তী কিস্তিৰ ধন লাভ কৰিবলৈ গৈ আছে। যদি কৃষকসকলে দশম কিস্তিৰ বাবে অপেক্ষা কৰি আছে, তেওঁলোকে ১৫ ডিচেম্বৰত একাউণ্টত দশম কিস্তিৰ ধন পাব। ইয়াৰ অৰ্থ হৈছে যে চৰকাৰে প্ৰধানমন্ত্ৰী কিষাণ সন্মান নিধি যোজনাৰ অধীনত পঞ্জীয়ন কৰা কৃষকসকলৰ একাউণ্টলৈ দশম কিস্তিৰ ধন প্ৰেৰণ কৰিব।\n২৫ ডিচেম্বৰ, ২০২০ তাৰিখে, কেন্দ্ৰীয় চৰকাৰে প্ৰধানমন্ত্ৰী কিষাণ সন্মান নিধি যোজনাৰ অধীনত ধন স্থানান্তৰ কৰিছিল। এতিয়ালৈকে, চৰকাৰে দেশৰ ১১.৩৭ কোটিৰো অধিক কৃষকৰ বেংক একাউণ্টলৈ পোনপটীয়াকৈ ১.৫৮ লাখ কোটি টকাৰ অধিক স্থানান্তৰ কৰিছে।\nআপুনি টকা পাব নে নাই পৰীক্ষা কৰক\nযদি আপুনি প্ৰধানমন্ত্ৰী কিষাণ আঁচনিৰ বাবে পঞ্জীয়ন কৰিছে, আপুনি জানিব লাগিব যে আপুনি আঁচনিখনৰ হিতাধিকাৰীৰ তালিকাত আছেনে নাই।\nতালিকাত আপোনাৰ নাম পৰীক্ষা কৰক\n1. প্ৰথমে আপুনি অফিচিয়েল ৱেবছাইট https://pmkisan.gov.in পিএম কিষাণ যোজনা দৰ্শন কৰিব লাগিব।\n2. আপুনি ইয়াৰ হোমপেজত Farmers Corner বিকল্প দেখিব।\n3. Farmers Corner শাখাৰ ভিতৰত আপুনি Beneficiaries List বিকল্পত ক্লিক কৰিব লাগিব।\n4. তাৰ পিছত আপুনি ড্ৰপ ডাউন তালিকাৰ পৰা ৰাজ্য, জিলা, উপ-জিলা, খণ্ড আৰু গাওঁ বাছনি কৰিব লাগিব।\n5. তাৰ পিছত আপুনি Get Reportত ক্লিক কৰিব লাগিব। ইয়াৰ পিছত হিতাধিকাৰীসকলৰ সম্পূৰ্ণ তালিকা দিয়া হ'ব য'ত আপুনি আপোনাৰ নাম পৰীক্ষা কৰিব পাৰে।\nএনেদৰে পৰীক্ষা কৰক\nআপুনি পিএম কিষাণ সন্মান নিধি যোজনাৰ বাবে ঘৰত পঞ্জীয়ন কৰিব পাৰে। ইয়াৰ বাবে, আপোনাৰ ফাৰ্ম একাউণ্ট, আধাৰ কাৰ্ড, ম'বাইল নম্বৰ আৰু বেঙ্ক একাউণ্ট নম্বৰ থাকিব লাগিব। ইয়াৰ বাবে, আপুনি pmkisan.nic.in প্ৰধানমন্ত্ৰী কিষাণ যোজনাৰ অফিচিয়েল ৱেবছাইটলৈ গৈ পঞ্জীয়ন কৰিব পাৰে।\nFirst published: December 03, 2021, 07:28 IST\nbusiness newsPM KISANPM Kisan Samman Nidhi Yojana


পাইলট মাতৃ-পুত্ৰৰ দৃশ্যই অন্তৰ চুইছে লক্ষ লক্ষ লোকৰ! চাওক আহক ভিডিঅ’টো | Asom Live 24\nএটা ভিডিঅ’ৱে দেশৰ লগতে সামাজিক মাধ্যমত ব্যাপক ভাইৰেল হোৱাৰ লগতে চৰ্চা লাভ কৰিছে৷ ভাইৰেল ভিডিঅ’টোৱে দেশৰ প্ৰতিগৰাকীৰ মাতৃ আৰু সন্তানৰ অন্তৰ চুই গৈছে৷\nভিডিঅ’টো দেখা গৈছে যে এখন ইণ্ডিগো বিমানত এগৰাকী যুৱ কো-পাইলটে এগৰাকী মহিলা পাইলটক কাষত লৈ যাত্ৰীসকলক কিবা কৈ আছে৷ প্ৰথমে যুৱ কো-পাইলটজনে এটা ফুলৰ থোপালৈ আগবঢ়াই আহি মহিলা পাইলটগৰাকীৰ হাতত অৰ্পণ কৰে৷\nইয়াৰ পিছতে মাইক্ৰ’ফোনটো হাতত লৈ যুৱ কো-পাইলটগৰাকীয়ে ক’বলৈ আৰম্ভ কৰে ‘‘শুভ সন্ধিয়া, এয়া আপোনালোকৰ আগত মই অমৰ ঠাকুৰ৷ অনুগ্ৰহ কৰি আপোনালোকৰ আগত কিছু কথা ক’ব পাৰো নে! আমি সকলোৱে জানো যে আজিৰ দিনটো এটা বিশেষ দিন৷ আজি দিনটো মাতৃ দিৱস আৰু সকলোৱে মাতৃক শ্ৰদ্ধা কৰে৷ আজিৰ এই শুভদিনটোতে ময়ো মোৰ মাক এটা সৰু উপহাৰ দিব খুজো৷’’\nএইখিনিলৈকে ভিডিঅ’টো বিশেষ বিশেষত্ব নাছিল৷ কিন্তু কো-পাইলট অমৰ ঠাকুৰে ভিডিঅ’টোত কয় যে পাইলটগৰাকী তেওঁৰ মাতৃ৷ এতিয়া ভাল লগা কথাটো হ’ল, ইণ্ডিগোৰ উক্ত বিমানখনত পাইলটগৰাকীৰ হৈছে অমৰ ঠাকুৰৰ মাতৃ আৰু তেওঁৰ মাতৃক প্ৰথমবাৰলৈ বিমান উৰণত সহযোগ কৰে তাকো মাতৃ দিৱসৰ দিনাই৷\nঅমৰ মতে তেওঁৰ ২৫ বছৰীয়া জীৱনটো বিভিন্ন সময়ত মাতৃৰ সৈতে বিমান যাত্ৰা কৰিছে৷ কিন্তু মাতৃ দিৱসৰ দিনাই জীৱনত প্ৰথমবাৰৰ বাবে মাতৃৰ সৈতে সহবৈমানিক হিচাপে সেৱা আগবঢ়াবলৈ গৈ আছে৷\nএই সমগ্ৰ দৃশ্যটোৱে বিমান যাত্ৰীসকলকে নহয়, সামাজিক মাধ্যমত ভাইৰেল হোৱাৰ পিছত লক্ষ লক্ষ মানুহৰ অন্তৰ চুই গৈছে৷ ইফালে মাতৃয়েও পুত্ৰৰ সাফল্যত অশ্ৰুসিক্ত নয়নেৰে অমৰক সাৱটি ধৰিছে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assam